text:
2015年8月7日 星期五
三儍再襲九州 day 5 22/7/2015
今朝又係一早瞓醒,趁三儍未起身,我就自己一個人去浸溫泉.今次去別館嘅溫泉浸,由本館行過去要行差唔多10分鐘,一路都無人,而且天未光哂仲暗暗哋,其實都有d驚.好彩個溫泉俾咗個驚喜我,比噚日本館嘅大浴場正好多,d水夠熱,而最正嘅係一個人都無,可以自己儘情享受.
雖然個溫泉好正,但都唔可以浸太耐,浸完就換daddad同大少落浸,佢哋嘅評話都係話別館嘅溫泉好好多.浸完溫泉就肚餓啦,叫醒埋二,三少就去食早餐.早餐自助型式,都好豐富,食飽返房執好行李就check out 再出發喇.
下一個目的地係內之浦,一個無乜遊客去嘅地方, 去嗰度係為咗參觀JAXA基地.其實原本plan去都係位於九州嘅種子島,但船程太耐兼太貴,所以退以求其次去內之浦嘅宇宙觀測站參觀.由霧島去內之浦要差唔多要2個鐘,去到已經係食飯時間,所以先去食午餐.我哋今餐食海鮮,揀呢間餐廳係因為網上評分唔差,而且呢度有得食伊勢海老.去到先order 一隻伊勢海老刺身,3仟円一隻真係好低食,原本想叫3份定食,但老闆娘話叫2份一齊share就夠啦,真係好老實.如老闆娘所講,定食份量好多,先嚟好清爽嘅前菜漬物,再嚟好好食嘅我嘅天婦羅同刺身拼盤做主菜,而伊勢海老刺身就勁鮮甜,食到一半老闆娘將個蝦頭同尾拎出去,用嚟煮湯,啖湯甜到不得了.食到飽飽都係7仟幾円理單,真係低到不得了,係呢個trip之中最滿意嘅一餐.
食飽就出發去JAXA基地,由餐廳過去都係7分鐘車程,未上到去就已經見到好大嘅衛星天線,上到去我哋先去咗火箭發射場(其實應該先登記後參觀),嗰度有响度發射過嘅大型火箭模型三儍睇到嘩嘩聲,而對太空最有興趣嘅大少就最興奮,睇完我哋先去翻閘口做翻簡單嘅登記手續,攞翻張permit card放响車頭再去參觀埋其他設施.我哋去咗睇未上山就已經見到嘅衛星天線,圖片就見得多,可以咁近距離睇下就真係好難得;之後再上埋展望台睇風景,去埋小型火箭發射台,最後就去埋宇宙科學資料館,資料館裏面有响內之浦發射過嘅火箭同人造衛星嘅資料,仲有用過嘅火箭推進器同人造衛星嘅部件,雖然三傻一知半解,但都睇得好開心,睇完時候都唔早,係時侯要走喇.
下一站係去都城市,今晚我哋就响都城嘅酒店住.由內之浦去都城要個半鐘車程,去到時侯仲早,所以我哋先响Aeon mall行下,行完先去酒店check in.酒店book 之前睇好似有d舊,點知去到見到先知原來係咁新淨,雖然係商務酒店,但間房一d都唔細,仲好舒服好乾淨.放好行李就予備去食晚餐.
我哋唔想去太遠,所以只係响酒店隔離嘅燒肉店食,以為只係舖仔,原來入到去咁大,我哋點咗個4人set一齊食,d 肉都好肥美好好味,呢餐幾好味,而且都唔貴,埋單時職員問我哋係咪隔離酒店嘅住客,我哋話係,仲主動俾咗9折俾我哋,食到飽飽都係6仟円左右.我哋番酒店買d飲品就番房沖涼休息喇.
(day 5 完)
張貼者: jacqueline 於 上午2:02 沒有留言:
2015年8月1日 星期六
三儍再襲九州 day 4 21/7/2015
今朝好早就醒咗,整理完行李三儍都仲未瞓醒,可以有時間俾我响旅館四圍行下.呢度真係好舒服,晨早d霧未散風景仲好靚.
早餐係旅館包埋,要自8點半後去櫃檯攞,之前已經知道係便當,但估唔到咁好味,d 蔬菜好新鮮,雖然便當唔細份,但都唔覺唔覺食哂,之後仲食埋早一日買落,甜到喊嘅蜜瓜,飽到上心口.
係時候要check out啦,真係好可惜噚晚睇唔到星星,所以決定下次有機會嚟九州會再嚟呢度住.八女除咗星野村出名睇星之外,另外最出名係八女茶,係高級嘅綠茶,而星野村就有間茶嘅博物館,可以俾人品茶,但帶住三隻怪獸去肯定會打擾人哋,所以決定只响販賣店買d茶葉同相關食品返香港享用,再食埋用八女茶造,好香濃嘅雪糕就離開福岡縣,落鹿兒島.
去鹿兒島車程好長,中間經過PA停下車食下嘢,差唔多下晝4點先到鹿兒島嘅霧島市.
我哋今晚住嘅係霧島國際酒店,係比較大型嘅溫泉酒店,check in 上到房三儍見到係tatami就勁興奮,响房度四圍走四圍碌.
到差唔多夠鐘我哋就落餐廳食晚餐,今晚係食buffet,同香港嘅buffet唔同,無生蠔海鮮併盤,取而代之係有㕑師即時煎和牛同炸天婦羅,d嘢好好味,尤其牛肉同刺生好正.食飽我哋就返房換衫,予備去浸溫泉.
酒店有兩個溫泉,分別係本館嘅大浴場同別館嘅露天溫泉,我哋今晚浸本館嘅溫泉,三儍好彩都叫尚算合作,浸完就返房食宵夜休息喇.
( day 4 完)
張貼者: jacqueline 於 下午11:18 沒有留言:
2015年7月30日 星期四
三儍再襲九州 day 3 20/7/2015
今日開始自駕遊,早餐後check out,寄存行李之後就去Budget攞車.租車經 Tocoo book,8日租架7人車都係5萬円左右,都算平,搞掂好哂d手續埋錢就翻酒店拎翻d行李,再出發去北九州.
去北九州其實為咗去日產車廠見學,之前已經上網book定,完全免費,去到車廠附近其實唔係好夠時間食lunch,所以我哋只係响便利店買便當飯團當lunch,食完就去車廠.車廠面積好大,就連接待參觀者都有一幢獨立建築物,裏面有showroom,裝組汽車嘅介紹同小小嘅演講室.之前book 見學已經講明其間唔可以映相,估唔到去到會俾個小locker我哋,要求鎖起電話同相機.我哋我哋乖乖鎖起電話相機之後就開始見學,其間一路有個姐姐帶住,講解有關製造汽車嘅過程,我嘅日文係有限公司,只係明少少,三儍就完全唔知姐姐講乜,不過造車過程都幾得意,三儍都睇得好開心.完咗見學返到頭先嘅showroom,職員已經予備咗飲品俾我哋解渴,仲一人一份小禮物,係一架限定版嘅Tomica,三儍有得玩仲有禮物真係超開心.
下一站就去今晚住嘅地方,位於八女市嘅星野村.去呢個山卡啦地方原因係去睇星星,而且住嘅地方有支全九州最大嘅天文望遠鏡可以俾住客用嚟觀星.經過個幾鐘車程到咗八女市,由於旅館响山卡啦,餐廳好早會收,而且周圍都無乜嘢買,所以我哋先响超市買定宵夜,再食個提早嘅晚餐,先再揸車入村.
車越行得近目的地天氣就越差,仲落埋雨,終於去到旅館,我哋check in 咗職員叔叔就帶我哋入房,間房係family room,間房唔算好大,但就樓底好高,有個閣樓,上面有4個床舖,連埋地下嘅床一共可以瞓6個人,房嘅浴室仲有個大窗,可以邊浸浴邊望星星,不過房裏面連無電視wifi,唯一娛樂就係觀星.
入嚟嗰陣叔叔同我哋講9點去放映廳,睇咗大概半個鐘有關星坐嘅小電影就到戲玉,用天文望遠鏡睇星,叔叔事先講解示範支望遠鏡點運作,點追星,就係嗰陣聽到出面雨聲越嚟越大,連叔叔自己都話好可惜,今日無得用支望遠鏡睇星星,聽佢講解完有關星星嘅資料我哋就返房啦.
由於今日早食飯,所以大家都開始肚餓,好彩早有予備,沖完涼我哋食埋宵夜就瞓覺喇.
(day 3完)
PS. 原來咁啱今日係阿波羅11號太空人登月嘅日子,無論係真好假好,都係一個特別嘅日子
張貼者: jacqueline 於 下午8:10 2 則留言:
2015年7月29日 星期三
三儍再襲九州 day 2 19/7/2015
今日繼續响褔岡,唯一行程行街shopping.
起身就响酒店食個免費早餐,雖然免費,但都幾唔錯,食完抖陣就出去行街.
酒店對面嘅阪急百貨同JR Hakata City,真係好好行,好多嘢睇好多嘢買,午餐都係响 Hakata City樓上嘅餐廳解決,今餐我哋食利久千舌,同之前一樣都係咁好味.
食完繼續行街,行完商場百貨公司就轉戰電器舗,話就話係電器舖,其實有成4,5層,除咗電器仲有模型玩具睇,所以三儍都行得好開心.
行到攰係時侯又食晚餐,今晚去居酒屋食,d嘢味道唔錯,不過份量就少d,連酒水要7仟幾円.因為聽日會離開福岡,要執好行李兼早起身,所以食飽就返酒店喇.
(day 2完)
張貼者: jacqueline 於 下午5:00 沒有留言:
2015年7月28日 星期二
三儍再襲九州 day 1 18/7/2015
一年一度暑假大旅行,今次目的地又係九州.九州前年其實已經去過,不過都係去一般嘅景點,而且九州好大,又多地方啱小朋友玩,所以再去過.plan 行程時因為撞正日本假期,加上原定會去嘅櫻島火山爆發,所以行程一改再改,最終都搞掂哂,順順利利出發喇.
一早起身到機場,去到HK Express櫃台已經人頭湧湧,check in 咗之後先去食 lunch,再予備上機.班機有少少delay,遲咗大半個鐘先起飛,機程3個鐘多d,到埗都已經差唔多6點,過咗海關拎埋行李就撘巴士出博多.
福岡有度好,就係市區同機場嘅距離好近,只係20分鐘車程就到博多駅,而我哋住嘅酒店就係响博多駅對面嘅Comfort Hotel,酒店真係好舊,而且一d都唔平,但撞正日本假期兼可以一間房住哂一家5口唧選擇唔多,呢間已經叫有得揀當中比較好d.上到房真係嘩一聲叫咗出嚟,因為真係超殘舊,而且地毯好污糟,唯有自己同自己講:只係2晚啫,有床瞓有涼沖就得喇.
放好行李係時候出去行下,我哋先去酒店附近嘅電器舖買data 咭,再上樓上食燒肉放題,由於未有位,我哋留低名之後就行陣,到指定時間再返嚟食飯.呢間燒肉放題其實香港都有分店,但呢度嘅唔知點解好食好多,牛肉好甜,連豬肉都好香,食到飽飽都連飲放題一家5口都唔駛8仟円,食飽大家都已經好攰,所以就返酒店休息喇.
張貼者: jacqueline 於 下午11:38 沒有留言:
2015年6月23日 星期二
三儍襲本州 day10 25/8/2014
今日我哋就要返香港喇,一早起身食完早餐就check out,再去Toyota攞車.租車其實係重臨時決定,一早起身book嘅,好彩都book 到想要嘅車款.搞掂哂手續俾埋錢將d行李同三儍塞哂上車就出發喇.
今日第一站係即食麵發明記念館,車程大概一個鐘左右就到,去到其實仲早,但已經人頭湧湧,原來今日係日清嘅吉祥物,黃色雞仔嘅生日,入場睇咗一陣歴使資料館之後就排隊整杯麵,雖然條人龍好長,但好彩唔係排咗好耐就有得玩.入到去用¥300買咗個杯麵嘅杯,幫個杯設計好圖案後再拎去入麵,加配料同湯料,最後再包裝好就完成,全程參與睇住自己嘅杯麵𧩙生,好得意好好玩.整完杯麵响記念品店買咗小小記念品就要走喇.
今日第一站係即食麵發明記念館,車程大概一個鐘左右就到,去到其實仲早,但已經人頭湧湧,原來今日係日清嘅吉祥物,黃色雞仔嘅生日,入場睇咗一陣歴使資料館之後就排隊整杯麵,雖然條人龍好長,但好彩唔係排咗好耐就有得玩.入到去用¥300買咗個杯麵嘅杯,幫個杯設計好圖案後再拎去入麵,加配料同湯料,最後再包裝好就完成,全程參與睇住自己嘅杯麵𧩙生,好得意好好玩.整完杯麵响記念品店買咗小小記念品就要走喇.
下一站就係去機場附近嘅outlet行街街.行街之前梗要食飽先,我哋去咗outlet附近嘅商場食lunch.今餐都係大户屋,勝在平靚正兼有保証,d嘢ok好食,食飽就行100円店同outlet,100円円店收獲唔錯,不過outlet就無乜收穫,匆匆忙忙行完街就揸車去入滿油,再揸去機場還車.
Toyota機場店真係好難揾,要兜幾個圈先揾到,還咗車仲要撘 shuttle bus去teminal 2.由於揾路嘥咗半個鐘,轉shuttle bus 又嘥咗半個鐘,去到 Peach 嘅counter checkin 就比原定足足遲咗1個鐘,好彩預鬆咗時間,如果唔係實miss咗班機.check in咗就用極速食晚餐,然後就預備上機.
張貼者: jacqueline 於 上午8:52 沒有留言:
標籤: 2014-8 三儍襲本州
訂閱: 文章 (Atom)


c: text/html

text:
2016年5月4日 星期三
寫在BB豆豬出世前...(38W)
仲有唔夠三十六個鐘,BB豆豬就會出世,個肚明顯吹漲咗但都仲未到38寸,胎動喺呢幾日明顯少咗好多,下面三角位間中會有酸痛畀針拮嘅感覺,宮縮情況多咗但有過陣痛經驗嘅艾菲知道係假像來,只要平安度過今日,一切就會on schedule咁進行...
回顧返成個陀BB豆豬嘅過程,早孕期嘅不適係艾菲意料不及嘅,嗰種辛苦同無助感實在令人諗起都想喊(最唔開心係當時連米高都唔諒解,可能係陀燒腩仔時艾菲實在太輕鬆掛), 到中期開始回復正常就只係一心諗住爭取持間同燒腩仔四圍去玩,甚麼胎教傾偈講故事係少之又少,直至中後期大病一場然後開始自覺輪盡行步路都唔行得快,難頂但深知做N無FTM係無可能有產假,唯有頂硬上繼續陪燒腩仔作戰到最後一刻.
來到呢個moment,走佬袋一早執好,BB豆豬嘅出院衫都預備好,入院期間照顧燒腩仔嘅事宜已經安排好,BB豆豬嘅嘢都準備得七七八八(剩低嘅就交畀米高喺艾菲住院期間完成佢啦),陪月都confirm咗邊日開工,預備畀BB豆豬返屋企時送畀燒腩仔份禮物已經pack好,就連之前set畀自己嘅target都完成晒(1. 整BB豆豬對鞋仔同口水肩 2. 一口氣睇晒汪培珽老師三本書 3. 影大肚相 4. 煲晒全套太陽的後裔 5. 食好東西),大致上可以做嘅嘢艾菲都處理好.
不過心情呢?艾菲到底準備好做第二任媽媽未?來緊一湊二嘅非人生活有信心捱過嗎?唔知點解,由37W開始,艾菲就有D忐忑不安,再一次諗返起2014年尾出現過嘅「佢」,艾菲知道BB豆豬得來不易要好好珍惜,亦因為BB豆豬艾菲先終於放得低「佢」,但眼見燒腩仔嘅不安情緒,每晚半夜起身喊住大叫「我要媽媽」,不禁又會懷疑自己堅持生兩個嘅決定啱唔啱,當初決定再生係想燒腩仔有手足之情,他日艾菲同米高老咗有咩事,都有個伴有個親人同佢有商有量,但艾菲同米高又係唔係真係做到對佢哋兩個公平公正不偏心?還是會令燒腩仔覺得爸爸媽媽畀妹妹搶咗?甚至搞到佢哋大個反面不和?
至於手術又係唔係一切順利?雖然今次已經係預約開刀,所有嘢有得一早預算好,無上次緊急開刀咁驚險,但意外嘅嘢真係話唔埋,萬一有事的話米高承唔承受到?唔好話手術出意外咁大件事,簡單如之後艾菲又因乳腺炎被捉入醫院幾日,燒腩仔同BB豆豬點算好?如果再一次畀醫生勸停餵母乳,艾菲又接受到呢個打擊嗎?無間餵奶同時招架燒腩仔嘅情緒,搞到屋企出現六國大封相嘅場面艾菲頂得住嗎?
OKOK...其實艾菲都知所有嘢只係自己諗多咗,「船到橋頭自然直」係燒腩仔出世之後艾菲一直沿用嘅態度,做咗三年半媽媽無理由仲唔明好多嘢唔到自己主宰,艾菲不過係得閒得滯所以搵D嘢來擔心吓,為咗燒腩仔,BB豆豬同埋米高呢三個至愛,艾菲一定會積極去面對將來嘅一切,大家安心等艾菲返來報喜啦﹗
訂閱: 張貼留言 (Atom)

robotstxt: allowed

filter: keep


text:
2014年4月23日 星期三
煮個素菜拜山去
呢D係一口花菰,我預先浸定,第二朝起身煮.
好彩我之前果晚已經處理咗D竹笙,如果早上先黎洗洗切切就太趕啦.(網狀既菰傘我切走咗,留返黎煮第樣.)
第二朝起身,搾出冬菰既水份.留起D冬菰水備用,加少少糖同粟粉去撈一撈D冬菰.
用薑片同少少油起鑊,放冬菰入去炒下,贊少少酒,再翻炒.
將竹笙放入去兜炒,加埋之前D浸冬菰既水.加少少素蠔油或者蠔油,唔喜歡呢D添加野,可以唔放.轉細火,加蓋炆煮一陣.
呢D係之前果日係泰國食品節買既粟米仔.
用滾水灼一灼就撈起備用.
又係泰國食品節買既秋葵
其實個蒂都食得既,尤其呢D比較嫰既,但為咗賣相好D,都係切走佢啦.
一樣要用水灼一灼隔水備用.
呢個時候D冬菰炆竹笙差不多啦,可以放少少鹽調味.
跟手加埋D粟米仔入去兜炒.
再加埋D秋葵,兜幾下.
為咗靚仔D,我都放咗幾粒係熱水度泡咗十幾秒既蕃茄仔入去兜下.
咁就可以上碟啦.
粟米仔同秋葵都保持到脆口,清新可喜,拜完山,攤凍咗一樣咁好食.
爸爸話: 其實盒齋都冇乜人哮架啦,買咪得咯!
我話: 我係煮黎俾嫲嫲享用既,所以我唔駛理碟野有冇人哮既.
好彩最後盒素菜都俾大家食晒唧!
12 則留言:


text:
小龜生o既蛋蛋孵唔到龜BB嘞!睇o下隻蛋已經縮埋o左,個殼原本係軟o既,已經變硬o左
Monthly Archives: 七月 2008
微距世界中之龜龜,螺螺Posted on
自從買o左部GX200之後,我成日就好無聊o甘影o下阿龜同阿螺,可能佢o地都就快頂我唔順,比我煩死嘞!但係無法呀!呢排都唔得閒出去影相,唯有揾佢o地o黎做試驗品啦!
真係好鬼死鍾意部機o既Macro,好好玩呀!
第一次見完整o既龜龜蛋哩!Posted on
星期六(26/7),無無聊聊o係屋企無o野做,於是走去望o下龜龜,竟然見到有隻龜龜蛋,而且仲要係完整o架!
前幾日龜龜先生o左一隻,無諗過o甘快又再生,而且今次隻蛋仲要係無爛哩!應該係啱啱生o左無耐,就比我發現o左嘞!
龜龜,你又生蛋呀!Posted on
上年唔知係亞大龜定係小龜曾經生過一隻蛋,相隔就快一年,又生o左一隻嘞!
琴日(23/7)放工返到屋企,見個盆o度有個蛋殼碎,唔駛講隻蛋梗係又比佢o地食o左啦!未出世o既BB龜真係可憐嘞!
龜龜浮石Posted on
星期六(19/7),去金魚街買龜糧 (原來唔只人食o既o野加價,就連龜糧都加o左價,最慘o既係樣樣都加,就係人工無得加,慘!慘!慘!),無意中發現o左呢舊大浮石,雖然要成$230,但係都決定買比大龜同小龜.
以前佢o地仲好細隻o既時候,我成日都買o野比佢o地o架!但係自從佢o地大到要用個盆o黎做屋企o既時候,我就再無買o野比佢o地,其實唔係唔想買,係無o野啱.直至o果日見到舊大浮石,不過真係唔知佢o地鍾唔鍾意呀!


text:
屋企個廚房上個月 25 號開始裝修, 所有嘢都要拆哂, 本來間裝修公司話中秋節前一定比到我哋, 但佢上個星期五竟然話要多10日時間, 咁工程 ge 嘢, 我都明有早有遲, 但佢哋遲交貨原因係錯漏百出, 估唔到整個細細哋 ge 廚房都咁鬼勞氣............
第一日嚟拆嘢, 一大堆泥頭放咗喺廚房兩日冇人理, 仲要搞到樓下個天花滲水
厠所同廚房門竟然可以開錯方向, 仲想抵賴話我哋之前嗰個方向冇理由開到門, 跟住我哋唔理, 要佢換
個厠所門框整完之後比我哋發現原來彎咗, 門鎖同框之間嗰條罅隙起碼有0.7cm, 而門 ge 上下位置罅隙唔多於0.3cm
我哋買咗個嵌入式煤氣爐, 比哂尺寸個師父, 點知到煤氣公司師父嚟換喉時發現個散熱位唔夠闊, 跟住仲比我哋發現本來係夠闊架, 但個師父因為做錯嘢, 個位根本放唔落個爐, 咁佢就將個散熱位縮窄 d , 個判頭仲好笑, 話一係個灶頭位唔改, 叫我哋換個個細 d ge 爐
, 我哋當然唔理佢, 要佢改啦, 我唔使佢拆過佢再做過已經算係咁啦
到整個廚房門, 以為冇乜嘢, 個判頭叫魚弟 check 吓有冇問題, 唔 check 由自何, 一 check 就發現, 點解度門上下調轉咗架, 仲要個門框冇整到門較位, 搞錯
, 我哋唔發現, 佢咪過關囉, 個判頭仲話寧願幫我哋將個厠所門調轉佢, 就返個廚房門喎, 佢話佢再買過度廚房門要蝕喎, 冇有搞錯, 我真係接受唔到囉, 唔理, 又要佢換
真係估唔到, 嗰少少工程竟然做成咁, 呢間工程公司我以後都要 black list 佢呀


text:
( 26-mar-2012 mon )
雖然今日係星期一 但今日非常之好天呀 有太陽有風 心情都好好呢 呢 d 天氣真係好想出街 如果留喺屋企呢 就一定狂洗衫 我最鍾意 d 衫比陽光曬乾架 最自然嘅殺菌消毒呢 ~
早餐食腿蛋漢堡包 + 拉茶 呢間無普遍奶茶咖啡 只得拉茶同印尼咖啡 我未試過印尼咖啡 因為我驚係三合一 會好甜咁囉 ~
忙咗陣就 hea 啦 媽咪打黎又話可以出院 超開心呀 咁啱老友 cc 又超勁得閒 所以又可以一齊 m 佢之前日日忙到爆 但呢幾日就非常之得閒 佢得閒就會記得我架喇 因為佢無咩老友好似我咁 成日都咁得閒嘛 ~
lunch 又食 k + 藍莓乳酪 好想快 d 清哂 食完哂呢 呢幾年都未必會再食 k 呀 ~
唔知點解個胃有 d 唔舒服 同埋有 d 頭暈 其實一早已經諗好咗煮咩 不過都係唔好搞咁多嘢 諗住去大家樂買隻雞 點知原來 25/3 係 last 唉 唯有去明星買叉燒囉 ~
6 點番到屋企 6 點半自己開餐 食完即熨 2 機衫 再洗 2 機衫 難得咁好風 之後又好似潮濕 早洗早着呀 熨完衫又忍唔住抹柜抹書房 再抹洗手間 本來諗住拖埋地 但都係聽晚先 大佬 真係有 d 攰呀 ~
是日懶餐 -蜜汁叉燒 ( 外賣 ) + 粟米蛋花湯 + 蝦子麵
蜜汁叉燒 ( 外賣 ) - 喺明星買架 $40/半斤 食唔哂架 食剩就留番聽晚炒麵 ~
粟米蛋花湯 - 超勁想飲呀 我朋友話佢鍾意飲架 因為佢媽咪煲粟米湯會加瘦肉碎同魚肚 嘩 咁多料 我唔會整架 極其量只會加蘑菇同素翅 放工番黎真係好鬼攰架 唔會搞咁多嘢 ~
蝦子麵 - 余均益辣椒醬配蝦子麵真係絕配 不過我覺得食一個蝦子麵其實唔飽 但兩個又太飽 但今晚自己開餐先嘛 唔係就會淥 3 個麵同里奧大人 share 食 咁就啱啱好呢 ~
里奧大人 9 點幾番到屋企 話想食出前一丁多 d 麻煩到暈 不過見佢做嘢咁辛苦 佢鍾意食咩就咩啦 但如果餐餐出前一丁又唔得喎 實在太唔健康嘛 ~


text:
一隻碟都放唔哂所有嘅餃子同雲吞 @.@
( 9-MAR-2012 SAT )
終於 off 喇 瞓到 10 點半自然醒 食完早餐就番屋企梳洗喇 ~
我次次 off 嘅前一個星期 里奧大人就會成日問星期六去邊去邊去邊 真係講親咩呢 最後果句實問星期六去邊架喎 ~
其實我想去流浮山食蠔 不過好似要坐好耐車之餘 又要轉車咁 我就唔係咁想啦 好似好頻樸咁 呢排好鬼攰 都係想他他條條咁過囉 ~
咁睇到上星期飲食男女介紹深水埗 我就話去深水埗啦 難得諗 ~
今日好熱咁呀 里奧大人原本着線衫 + 厚外套 不過我話唔駛厚外套啦 之後佢話換衫 換件無咁熱 但就換件抓毛有帽衛衣 我話痴啦 咁熱着抓毛 之後佢再換 又係換件厚身棉衛衣 越換越厚嘅 人家唔知以為你有病添呀 最後叫佢帶厚外套放 backpack 驚冷氣地方凍嘛 最緊要係費事佢冷親又賴我呀 ~
佢喺屋企整 d 嘢 咁我都唔嘥時間喇 去超市幫菇場買嘢 之後先 join 埋佢去埋銀行搞嘢 搞掂哂都成 1 點 lu ~
去完 MCL 買飛就搭地鐵去深水埗 周圍行下先 不過里奧大人第一件事係搵買電話保護貼嘅舖頭 其實真係好感動 佢對我 d 嘢真係好上心 因為我之前甩咗保護貼 同佢講咗一聲 之後我話去深水埗 佢第一句就話好呀 可以去買埋保護貼 ~
呢檔買保護貼嘅檔口 服務非常非常之好啦 買個 $20 保護貼 幫我貼埋 仲好有心機貼添呀
呢張好有偷拍 feel 哈
買完保護貼都 2 點 行去維記食豬潤麵 但超過 50 人排隊 即調頭走喇 餓暈都未排到入去食呢 ~
咁我即轉去食印尼菜 都要等 不過等 15 分鐘左右就有位 算快架喇 ~
間餐廳好多印尼人架 起碼 9 成係印尼人 有 d 貌似香港人 皮膚白白架 但一開口就係講印尼話 我同里奧大人好似外星人咁 ~
加多加多飯團 ( Gado-gado Lontong ) - 勁想食加多加多好耐啦 呢間應該正宗啩 唔係唔會咁多印尼人食呢 哈 不過我要小辣 但唔辣嘅 下次要大辣 惹味 d 嘛 因為我覺得 d 沙爹醬越食越甜咁呢 @.@
黃薑飯 - 巴東牛肉 / 青瓜 / 花生 / 魚乾仔 / 茄子 ( Nasi Kuning - rendang / acar / kac / ikan teri / terong ) - 里奧大人幾鍾意食噃 咁我可以買黃薑粉 用黎炒飯真係唔錯架
綠豆冰 - 都 ok 啦 因為無咩要求嘛
食完又周圍行 不過其實無咩好行 因為好鬼熱呀 所以買埋水餃雲吞 再買埋紅豆糕芝麻糕就坐 van 仔番屋企喇 ~
3 層高嘅好似係戰前樓宇 好有特色 同埋肯定好實用呀 哈
好曬 @.@
番到屋企附近 途經商場 見到同事 唔係佢打招呼 我都唔會叫佢 無咩嘢好講嘛 所以同呢間公司 d 同事真係無咩緣份咁呢 ~
番到屋企即沖涼呀 之後里奧大人話瞓晏覺 咁我都瞓啦 4 點半瞓到 6 點半 咁都好 今晚夠精神睇戲 ~
買咗餃子雲吞 所以煮多 1 個辛辣麵 share 食 咁就一定夠飽喇 ~
是日懶餐 - 上海菜肉雲吞 + 韭菜餃子
上海菜肉雲吞 + 韭菜餃子 - $20有一打 每樣買咗一打 食得好滿足呀 不過唔記得喺邊間買添 ~
食飽飽洗埋碗 又唔駛做家務 真係有 d 眼瞓咁呀 今晚睇 9 點半 " 林肯 " 9 點出門口 慢慢行去戲院 買埋爆谷 時間啱啱好 ~
估唔到都有差唔多 40 個人睇 我買飛嘅時候得 6 個人睇咋 不過歷史片可能比較冷門 我睇到最後 20 分鐘都瞓着咗呀 ~
終於 12 點散場 即番屋企沖涼喇 但沖完涼又醒哂 所以又 1 點幾先瞓 好唔健康呀 ~


text:
兩點幾三點出到上水,邊食tea邊講解行程,每人手上都拎住Cindy精心製作o既旅行資料,包括地圖,Rundown,食肆/酒店/按摸o既資料,一行九人大約四點幾向北出發!!
上到羅湖即打的去酒店,點知原來間酒店勁近,只係一條直路就到,相信司機都嫌我o地煩呢!!放低行裝後去食小肥羊,我o地好落力咁食呀食,叫呀叫竟然都仲差幾廿蚊先到minimum charge,埋單每人五十幾蚊,抵到飛起!!
食飽飽去按摩,由於大多數都係第一次按,所以開頭大家換衫沖涼時都好疑惑唔知係邊除衫,都幾搞笑,不過好快大家都只係圍住毛巾一齊焗桑拿喇,以前住hall都未試過咁多人同一時間沖涼,更何況見到大家都只係圍住毛巾,都咪話唔香艷!!沖完涼九個人包房,有d做中式有d做香薰推油,邊按邊傾計,好鬼自在寫意,我o地仲影o左張香艷合照添!!!想睇嗎?Sorry,大姐會限定,絕不公開!!!!
之後四圍參觀按摩城,飲o下o野傾o下計再沖涼番酒店,係酒店玩game交換聖誕禮物,我抽中Clok o個份,係一個三眼仔相架同龍貓電話座,超鍾意呢,我驚我會唔捨得用!!!之後九個人兩張大床腳撐腳訓o係度傾計,重拾住hall感覺,我仲分享o左一個笑話,估唔到大家都覺得咁搞笑呢,哈!!!!我o地一傾就到五點先訓喇,可惜一向貪玩o既我玩得太興奮,成個腦不斷轉,訓得唔好呀!!


text:
今日同joejoe約好左紅磡火車站等, 見到joejoe遲到十五分鐘, 我都仲未見到佢, 於是打電話比佢, 點知佢仲係將軍澳!!??
最後等左差不多一個鍾先見到joejoe, 我都已經等到訓左. 佢即刻趕過黎, 仲買左杯可樂, 不過係佢自己飲, 於是我就好嬲, 話佢唔買可樂安慰我之餘, 仲遲左咁耐, 佢都已經買左本時裝雜誌比我, 我起初都冇要, 但見佢不知所措, 外表內疚咁, 最後都原諒左佢, 也有少少後悔自己對佢語氣及態度都好差...
之後大家去左一間自助乳酪店舖食乳酪, 都係第一次去
先影底整乳酪過程, 首先選擇乳酪既味道
之後再選擇餅乾碎, 朱古力碎等等
之後再夾水果, 有好多我鍾意既桃及士多啤梨啊!! 快d夾~
終於大功告成, 完成左呢杯乳酪, 見到都好想食, 不過要四十幾元, 真係貴左d
等我先影相啦, 仲拎住兩隻羹, 睇我幾大食
joejoe都影返張相先, 睇黎佢都幾開心
食完乳酪之後又可周圍影下相, 呢個係玻璃窗外景色
好辛苦先等到其他客人走, 終於可以影下周圍座位
不但影座位, 連我都影下相先, 枱上既蘋果好cute
再同joejoe影返張合照先~
食完乳酪之後, joejoe第一次帶我去佢屋企附近睇下, 可以知道佢住屋附近既環境, 的確有點期待, 就好似去一個自己從未去過既地方咁興奮
原來附近咁多彩色既唐樓, 夾埋好似彩虹一樣咁靚
joejoe就係住呢條小巷既其中一幢單位, 我都有少少想去睇下, 唔知幾時先可以去睇呢?
joejoe屋企就未有得去住, 去呢個牛棚小屋展覽館睇下先
一叫做牛棚藝術村既地方, 又好似幾得意咁
到處都係呢類紅磚牛棚, 竟然可以做到比藝術家創作既地方, 又幾特別
中間仲有牛飲水既牛坑, 平時都唔會見到既地方
當中一部分地方欄住左, 如果可以比我哋私影, 一定好正
館內部分藝術展品都唔錯, 就好似呢個咁, 把fb game resturant city改為招攬藝術家, 好得意~
仲有用彩紙堆砌既花也鮮艷奪目
仲有呢部唔知什麼機械!!?? 外表都唔錯
joejoe約左朋友係旺角食飯, 我自己一個返屋企. 同時也係車上反思, 點解大家都仲未見雙方家長, 係大家未真正互相認清係對方私訂終生的人,同自己心目中既丈夫仍有一段距離, 還是感情未去到呢個地步?
kumi's new life
2011年6月12日 星期日
第一次嬲joejoe
今日同joejoe約好左紅磡火車站等, 見到joejoe遲到十五分鐘, 我都仲未見到佢, 於是打電話比佢, 點知佢仲係將軍澳!!??
張貼者: 幸福之匙 於 上午4:50


text:
2012年7月8日星期日
免焗小熊曲奇(嘩!Box教室)
嘩!嘩!嘩!小王子放假放到下個禮拜一,星期二至返學,你地話係米正先?咩原來Sydney d學校6月個Term Break放咁長gar喎~早之就一早搬嚟la!hahahaha.....
點呀Blog友們?無見幾個禮拜,有無掛住我先? "斬"下眼又到左年中na bor~好快又到年尾個個開Party嘅時間o勒~憑我嘅經驗年年到年尾呢個時間,學校係一定5會咁易放過d家長嘅,更係話要你整乜整物返學校度充數.
o拿!姊妹們咁你地要打醒十二個精神o急實我呢幾堂"嘩!Box教室"na~因為呢幾次嘅"嘩!Box教室"將會救你地一命,d咩充數show呀~扮勁show呀~將會靠哂呢幾次嘅"嘩!Box教室"na.總之咩都好,最緊要本住我地嘅宗旨﹣﹣>
整咩都要易整,零失敗兼又個樣靚到嚇得死人嘅"呃鬼o野"!wah hahahaha.........
o拿o拿o拿!又值廿萬na~
為左要o親返今日個主題,我決定o係教你地整野食之前,要送個笑話過你地聽,er.....就咁嘅~呢個笑話係有小小核凸嘅~所以Blog友們要有心理準備先ar下~
森林裡面有一隻大灰熊同一隻兔仔o係度痾緊屎.
大灰熊忽然問兔仔:"喂!他痾完屎之後介5介意d屎黐住你d毛o架?"
兔仔諗左一陣就答:"咁又無乜所謂嘅~"
兔仔講完之後.....大灰熊就即刻捉住隻兔仔用嚟抿屎.
wah hahahaha...我第一次睇呢個笑話o個陣,真係笑到反肚咁濟gar!
5洗驚~雖則話我要貼題啫,但係今日5係教你整CCCCCCC~hahahaha......都5係整o個隻5怕d毛痴到咩 咩 咩嘅小白兔啫~今日係要教係地o個隻小熊呀!
前幾日我o係屋企刨食譜(話說我屋企有成千本食譜,英文,中文,日文咩都有),比我見到一個食譜幾正bor~咁我諗﹣﹣>
"咿?其實改一改佢都得喎!"
於是乎我就整左呢個"免焗小熊曲奇"o勒~又一個零失敗之作,重記5記得我地嘅口号?無錯!就係佢﹣﹣>輸人5輸陣!
PS. 視像教學o係blog嘅最下面(即係相嘅下面)
黑熊材料:
鮮忌廉 90ml
黑朱古力 150g
朱古力餅 125g
白熊材料:
鮮忌廉 90ml
白朱古力 200g
麥維他消化餅 190g
溫馨提示:
1. 5一定要用我用嘅餅嘅~你可以用你自己平時鍾意食嘅餅嚟整,不過5好係威化餅or有夾心嘅餅就ok.
2. 我o係video度話用200g麥維他消化餅,其實用少10g都ok,因為用200g嘅做出嚟嘅餅會硬身d,一定要用手"鍊"一陣至好搓形.不過無論係用190g or 200g,甚似180g嘅消化餅嚟整都5會影晌到制成品嘅味道.
3. 裝飾嘅糖可以任意選擇,but我提議最好用朱古力糖,因為個味會同個曲奇o岩d.
4. 曲奇最後整完形之後,要放返入雪櫃雪最少3個鐘.
5. 如果真係gi 5掂朱古力眼,白熊嘅曲奇可以用提子乾做眼,黑熊曲奇可以用糖銀珠做眼.
6. 新手小廚神,我提議整老鼠仔先,因為易整好多~
7. 呢個5係脆身嘅曲奇嚟,係屬於CHEWY口感嘅曲奇.
2012年6月26日星期二
日式可樂餅(嘩!Box教室)
無錯!又到左"嘩!Box教室"嘅時間o勒~有櫈仔嘅Blog友nana淋担好,未有櫈仔嘅話可以過去已經担左櫈仔嘅blog友o個邊搶.Wah hahahaha.......
喂~借小小位嚟講下近況先下~
小王子終於正式放Term Break o勒,放Term Break嘅第一日我同左小王子去打書釘,點知小王子一打就打左6個鐘,成功咁比佢刨完1.5本厚過字典嘅小說.而我就好漂亮咁慳左廿餅o勒~Wah ha ha ha ha,不過代價係要陪小王子一齊"釘C"左o係間Book shop度.跟住落嚟嘅Term Break又會發生d咩呢?等過兩位禮拜放完至話你地聽下~
好!講返呢個"日式可樂餅"先~
我相信應該無小朋友會5鍾意食呢個可樂餅.咩係可樂餅?
米誤會呀可樂餅5係用可樂整gar!!
因為如果照呢個理論嚟推斷......可樂餅係用可樂整嘅話.......咁......老婆餅米........
要用個老婆嚟整law?!?!
查實係咁嘅~用薯仔泥加埋其他配料,再o係上面包上面包糠嚟炸,日本通常呢種食物為"可樂餅".不過查實而家可樂餅已經演變到好多5同嘅做法同口味,再5係只限於用薯泥嘅做.不過今次"嘩!Box教室"教你地做嘅~係最基本嘅可樂餅,由最基本嘅學起,第日再教你地做由基本變化出嚟嘅新一代可樂餅.
o拿!就咁嘅~我希望每次你地睇"嘩!Box教室"嘅視像教學之前,都睇一次我嘅溫馨提示先.因為我寫得o係溫馨提示度嘅,都一定係我覺得係最重要,同埋係我應為係Tips嚟嘅,又或者係我嘅經驗之談.所以你地一定要留心每次我o係溫馨提示度究竟寫咩o野,咁樣就可以將失敗指數降到最 最 最 低o勒!
材料:
薯仔 500g
牛肉碎 150g
洋蔥 半個
鹽,糊椒粉 少許
日式面包糠
蛋
面粉
溫馨提示:
1. 洋蔥切得越細越好,而洋蔥一定要用中慢火炒到金黃色,因為少至金黃色嘅洋會有一種好特別嘅甜味,佢會令成個可樂餅嘅風味完全5同哂,而呢重甜味係用糖代替5到嘅.
2. 如果洋蔥未炒到熟透就用嚟做可樂餅,你會發覺o係用手搓薯餅嘅時候,薯泥因為洋蔥嘅左格而不能順利搓成薯餅形.
3. 炒好嘅洋蔥牛肉碎一定要放至完全凍哂至可以加入熱薯泥裡面,因為熱嘅洋蔥牛肉會有油脂,將未放涼嘅洋蔥牛肉加入薯泥裡面,薯泥就會因為有油而無辦法搓成薯泥.
4. 雖然洋蔥牛肉要放涼至可以加入薯泥裡面,但係薯泥就一定要趁熱同洋蔥牛肉撈均,5洗擔心洋蔥牛肉加入熱嘅薯泥度就會溶返d油脂出嚟,因為Boiling Point5同,所以薯泥嘅熱度係5會將洋蔥牛肉嘅油脂溶返出嚟.
5. 洋蔥牛肉同薯泥一撈均就要即刻用手搓成薯餅形.
6. 撈洋蔥牛肉同薯泥嘅時候5洗太大力,撈均就好,5好係咁攪~攪到薯泥出黏狀.
7. 我o係HK試過做可樂餅,去Super度買薯仔,諗住買來佬o野實無死,於是買左美國薯仔,點知整完出嚟完全無可樂餅嘅香味,食落口完全係兩會事.所以o係HK嘅Blog友們千奇米買美國薯仔嚟整.
8. 撈洋蔥牛肉同薯泥嘅時候,可以試味,如果太淡可以o係呢個時候落鹽.
PS. Video o係最下面~
2012年6月19日星期二
海狗bb 飯糰盒
嘩!琴日我介紹比你地o個個電蒸午餐盒,我一Post條link出嚟,好快就有人同我講已經賣到斷左貨.咩原來我個Blog咁多人睇ga咩?睇嚟我要即刻聯絡o個間公司,問佢地收返d介紹費先至得!hahahaha........
想買又買5到嘅Blog友5洗失望,因為淘寶5係淨得呢間公司有得賣呢個電蒸午餐盒,有d公司賣得重平tim呀~不過講到大陸電器呢家o野,都係5好貪平la,橫掂買到最貴都係講緊幾十蚊之ma.
我o係小王子9歲o個陣開始做"嘩!Box",初初係就咁影張相放o係自己個Face Book 度嘅~後來就開始開Blog寫小王子天地.之後d朋友話我整得咁靚,不如o係FB度開個Fan Club la咁,我5識開,佢直頭幚我開埋tim!所以o係Face Book度我有個Fan Club叫小王子廚房,每日都會有好多Blog友o係o個度問我o野嘅.
http://www.facebook.com/pages/小王子廚房/184202804994
其實你地睇返好早期嘅小王子天地,你地會發覺o個時我無咩講,每編Blog都好短.後來寫下~寫下~就越寫越長,小王子又真係鬼咁多攪笑o野喎,所以我時時都話我出本"小王子101件攪笑事件簿"會快過我出本食譜.
又再之後我寫下寫下,又將小王子所有同學仔都改哂代号,如果你有追開小王子天地嘅話,咁一定記得燒烤叉,雞泡魚,肥Chris同技安.......佢地,因為佢地嘅攪笑故事陪我地過左無數個美麗清晨.最初個個嚟睇小王子天地嘅人都係因為我o個個"嘩!Box",但係隨住小王子天地越嚟越多人睇,竟然出左一班鍾意追文而5係睇相嘅Blog友,佢地嚟小王子天地係為左睇小王子嘅故事.就o係o個個時候我開始有另一個諗法,就係用小王子天地記錄住所有小王子嘅童年,到小王子大個o個陣送比小王子做禮物,雖然小王子5識睇咁多中文,之但係只要小王子天地一日o係個網度,小王子幾時都可以睇到la~話5定小王子第日識左個HK女朋友,咁佢個女朋友米可以讀比佢聽law!hahahaha......
小王子知我一路都有寫Blog,但係佢無"Blog"呢個Concept,所以從來都無問我係咩嚟.今個term小王子o係"聚寶盤"轉讀日文,本來可以揀讀中文or日文嘅,不過小王子話要學日文,等第日幚我釋食譜喎~所以小王子揀左讀日文.咁教日文o個個日本娃娃叫佢地o係屋企帶d有開日本嘅o野返去,小王子同我講o個陣,我話﹣﹣>
"咁你帶我個Blog返去la~show佢我地d"嘩Box" law!"
就係咁~小王子終於第一次睇到我個Blog o勒.不過佢重係5係好明咩係Blog,我同佢講﹣﹣>"呢個係媽媽嘅Digital Diary"
小王子﹣﹣"o我~"
佢即刻明哂!
其實小王子一個月大,我就開始晚晚講故事比佢聽,我知o個時小王子未識聽我講乜,但係我想養成佢第日大個晚晚睇書同聽故事嘅習慣ma~所以就算小王子得一個月大,我都晚晚坐o係佢bb床邊講故事比佢聽.
但係而家~
小王子晚晚都要我讀Blog比佢聽,由Bed time story變左做Bed time Digital Diary.家下小王子每晚淋瞓前,我都同佢一齊坐o係床度讀Blog.小王子聽返佢以前發生過嘅事,笑到反肚咁濟.原來寫Blog都係一個親子活動嚟gar喎!!!
PS.琴日我話小王子返埋今個禮拜就放兩個星期假,原來5係~佢5至放兩個禮拜,小王子放到17/7,所以要到17/7之後至會再Post "嘩!Box" o勒~
2012年6月18日星期一
糖皮Mini cake
終於平安咁過左上個禮拜,上個禮拜有咩咁特別?之5係我要開班教做糖皮蛋糕 law,成個week我都係o係度準備上堂嘅o野,兼夾做左無數咁多糖皮花仔同玫瑰花用嚟上堂用!咁小王子又帶埋個巨箱比我油"龍"呢~就係因為咁,我兩個禮拜無做家務呀!間屋亂到呢~所以上個星期五我上完堂返到屋企,第一件事就開始做返呢兩個禮拜嘅家務,嘩~真係重慘過死呀!!!!所以話呢~今日的事真係要今日做gar law!
o拿~今日Post d蛋糕相過你地睇o勒~
係米靚先?有無後悔無去到跟我學先?後悔都無用lu~穌洲過後無艇撘lu~所以今日尊登Post d相過你地睇,等你地痕下都好!hahahaha........
小王子返埋今個禮拜就放Term Break o勒,Yeah~我又有兩個week假放lu!有追開小王子天地嘅Blog友應該知道,小王子放假我係5 Post Blog嘅~不過我打算下個禮拜照樣會Post"嘩!Box教室"喎,o拿~係米體貼先?今次"嘩!Box教室"又教咩?我諗住教你地整"可樂餅",你地話好5好呢?咩話?咩o野係可樂餅?係米用可樂整嘅?更係5係la~"可樂餅"係日式炸薯餅,好好食gar,我同小王子最中意食gar o勒,裡面重有d肉碎gar呢?一早整定,炸好,近入冰箱度,到想食o個陣就可以攞幾個出嚟焗返熱佢,係米正先?
嘩!越講越遠,正題o勒~正題o勒~
5知你地有無覺得時時用微波爐嚟番熱d o野食,好似5係好健康咁呢?又或者有d食物如果用微波爐嚟番熱嘅話,一係就越叮越乾,一係就叮完你見到都5想食?小王子爸爸日日都帶飯返工食嘅,其實我時時都好擔心小王子爸爸日日咁叮飯食,會5會對身體5好.所以好早年我就轉用玻璃兜飯盒比小王子爸爸帶返工,之但係5知點解玻璃兜飯盒d蓋時時都"come"得5實gar喎~如果遇著有汁嘅食物就更加係隨時會倒到周圍都係.
o拿~今日有樣正o野要推介比你地,就係一個電蒸午餐盒,呢個電蒸午餐盒係小王子E ma幚我o係淘寶度買嘅,個盒外形雖然5係好大,但係放o係裡面蒸o個個盒嘅Size又幾大gar喎!總之夠食la~我比左個盒小王子爸爸帶返工用,小王子爸爸話好到不得了,連佢d鬼佬同事都話正,想叫小王子爸爸幚佢地買個tim!個電蒸午餐盒呢就係放o係公司度嘅,小王子爸爸每日淨係攞裡面o個個飯盒返屋企,第朝我幚小王子爸爸放好o個日嘅午餐o係個飯盒度,小王子爸爸返到公司,到食晏就之前15分鐘,就放大約兩湯匙水落個電蒸午餐盒個底度,再放返我幚佢準備好o個個飯盒落個電蒸午餐盒裡面,蒸15分鐘,無倒汗水,小王子爸爸就有一個熱辣辣嘅午餐食o勒~o拿!係米好介紹先?比埋個Video過你地睇o勒~
標籤: Wedding Cake
2012年6月13日星期三
蛋蛋沙律盒
有無睇到我琴日o個個"嘩!Box教室"先?係米超有誠意嘅制作先?其實每一次我出"嘩!Box教室"~無論係打文一或係用視像教學,我都要花好多時間去制作,特別係錄視像教學,其一係無人揸機我要自己就嚟就去,又要顧住整,又要o急實部機睇位,錄完重要小王子爸爸幚我Edit放上Youtube(因為我5識ar ma).就咁咩都5理Post個食譜出嚟就更係易la~但係有咩用先?要睇食譜嘅書局大把la,咁Post出嚟係真係無意議gar喎!!!
雖則我話要從失敗中學習啫~之但係我地呢d新一代嘅C9,要輸人5輸陣,又要上網又要煲劇,間5使重要吞下Pop.咁你話o勒~我地係米要識埋個原理,將個失敗指數降到最 最 最低先?所以我至會又長氣又冗氣咁,又要錄影又要打文兼次次都Post咁長Blog gar啫.所以親愛嘅Blog友們,如果你地認同我嘅理念嘅話,敬請每次睇我"嘩!Box教室"o個時要等別認真na,因為我每次制作"嘩!Box教室" o個時都真係好好好認真gar.
我知~我知~今日個"嘩!Box" 確實係流左d,之但係我今個星期五要教人裝飾糖皮蛋糕ar ma,所以呢幾日好忙咁整定好多糖皮花,等到時d同學仔可以用嚟裝飾個糖皮蛋糕.都話左自從我同小王子移居地球之後無哂法力lor,而家得番兩隻手~小王子重要無nana o係"聚寶盤"度帶個超巨形嘅木箱返嚟喎,個箱係佢自己o係 Technology 堂度做嘅,女巫叫佢地帶返屋企度油喎,之前Art堂又5知要做咩陶瓷,又要我5知幚佢剪咩Template(模型版).我琴日同小王子講﹣﹣>
"你返去同老師講話媽媽頂5順o勒~再咁就快要食藥ga o勒,叫佢以後d o野o係學校度做哂佢,5好攞返嚟!"
咁都未算死,最死係小王子o係個巨箱度畫左條龍,叫我幚佢油.Hello Kitty我就話識油啫,o個d咩龍呀獸呀我識鬼咩?我見小王子刨緊本有條龍做封面嘅小說,我問小王子.....
我﹣﹣"你係米想油到條龍好似呢條咁呀?"
小王子﹣﹣"係呀媽媽~"
我﹣﹣"好ar,我陪你油﹣﹣>你油~我坐o係度陪你."
小王子﹣﹣"hahaha....."
所以之前有日我同小王子爸爸講﹣﹣>
"我估個仔真係以為我係神仙嚟,因為佢以為佢諗到嘅o野,我係一定做得到出嚟gar 喎!"
P.S. For 住o係Sydney嘅Blog友,今個明五10:00am 我會o係我Church度開班教裝飾糖皮蛋糕,有興趣想嚟跟我學整餅嘅Blog請留個言,我比個地步你下~
訂閱: 文章 (Atom)


text:
2015年2月2日 星期一
我愛消防車(上)
2015年2月1日 星期日 陰天
小芊芊 ♥ 27Months 21Days
黃大仙消防局開放日
今日係豹豹 look 小芊芊好鐘意呢條裙架~
又夠暖又好襯~
等巴士中…
由playgroup教識小芊芊消防車開始
小芊芊真係超級鐘意消防車
不過睇過消防局開放日日子
一直要等到2015年既1-2月
先有附近地區消防局既開放日
等到2月終於帶到寶貝女去喇~
一個大清早起來
執好自己先叫醒小芊芊
然後9點鐘就抱左佢出門口
Daddy今日下午要返大陸飲
所以今日得我帶小芊芊
我除了有個好媽咪
仲有個超級好妹妹
青青姨真係好唔話得
知道得我帶住小芊芊山長水遠去消防局
即使佢之前去過所以冇乜興趣再去
但係都捨時間陪家姐外甥女
陪我地一齊逼一齊排隊
好滾動~~~
10點鐘去到消防局
竟然仲未開門!
入到去 個儀式係度採緊排@@"
所有地方都未開放
之但係就越黎越多人
好彩我堅持返出去買個早餐食先
如果唔係唔知幾時先有得食…
原來消防局好近我地落車果個站
枉我住左咁多年九龍都唔知 XDDDD
婆婆話平時小芊芊返學經過消防局
一見到呢個紅色閘就拉住婆婆
叫婆婆帶佢入去
寶貝女 媽咪同青青姨今日帶你入去玩啦!
小芊芊一見到呢個充氣消防車就好興奮
攤位遊戲未開放 儀式又未開始 周圍係行得既地方行下…
買完早餐再過來 剛好看到消防員救人表演
同埋沿游繩彈落地下表演~
原來個儀式11點先開始
攤位同消防車就12點先開始
即是說 我地企左係度兩個小時!
不過小芊芊真係好乖好乖
中間有好多人係度逼
我抱住佢攬實佢都比人撞到佢
佢有係度嗌好逼 不過都冇扭計
青青姨就陪我地逼 仲幫我排隊
我就幾乎全程抱住個女
一個上晝就KO左我左手手臂 XD
小芊芊最著意個充氣消防車
我地本來排緊隊去著消防服影相
不過小芊芊堅持要玩充氣消防車
呢個當然由佢話事啦
我又唔想青青姨咁辛苦係咁同我地排隊
所以我決定玩一樣就算
玩完去影下消防車
滿足晒小芊芊鐘意既野喇~
攤位一開放 我地本來去左排著消防衫
不過小芊芊好果斷咁同我講要玩充氣消防車
排左幾個字就玩得 唔算耐
我同小芊芊講
〝媽咪唔入得架 你係咪敢自己一個
入去同其他小朋友一齊玩?〞
小芊芊答我 〝敢架!〞
好搞笑 小芊芊一直係門口來來回回
每批入去只可玩5分鐘
小芊芊係呢5分鐘 不停入左去又走出來
走出來拖住我隻手
然後又走返入去玩
守住門口個工作人員都話佢好可愛
又要玩又要掛住媽咪 :)
肯自己入去同玩好叻叻架喇
平時玩乜都要我陪架
突然對佢有種 〝大個女咯〞既感覺…
呢間局D消防員全部都好高大靚仔 ^^
DADDY黎到會覺得自己好輸蝕 XDDD
見到咁多消防員
身為消防車粉絲既小芊芊
梗係好開心啦~~~
青青姨咁好 唔好陣係掛住影我地啦
點都要3個一齊selfie一下~~~
架架消防車都要擒下條梯
影親相都捉實我隻手
想同佢影下單人照都唔得~~~
摸住架車冇手拖我
就用口叫我唔好走~~~
一見有梯就要我抱佢踩上去
〝媽咪 有火呀!〞
玩到冇野好玩…咁玩都得啊?!?
要走喇~~~係開放左既紅閘口影返張相先啦! yeah~
再來 又yeah~~~
影埋呢張 青青姨經已被奪命追人喇
bye bye~~~
因為青青姨2點有約
本來話1點3要走
不過影下影下就1點9
真係要走喇~~~
至於我地兩母女
繼續行程豐富
先去左隔離個鳳德公園玩
然後再去表姨屋企睇貓貓同龍貓
等到daddy打電話黎話返到香港
我地先返屋企
同daddy一齊dinner
♥♥♥ 完 ♥♥♥
訂閱: 張貼留言 (Atom)


text:
終於返到ChanHo睇成績.望住分紙,第一個lum法係-你係咪調轉0左我phonetic&phon同Ad. Phon ge成績?
估都估0吾到Ad. Phon ge final grade竟然比proposal高0左10分.無錯,係10分.一直lum住死梗ge一科竟然出奇地好.小矮人原來係會派grade ge.
更加估0吾到本來幾有信心,亦應該考得最好ge Phonetics&Phonlogy...... 我只可以用「仆直」0黎形容個分.Section A&B真係有背就得,我好相信我一定背0吾0西,一定答0吾0西d point;Section C data analysis我一定0吾係arm 0西,但係我至少講得出係templatic phonology,有vowel reduction. 我0吾覺得自己phono好好,因為我識大把人勁過我,但係我0係自己班入面都未至於排0甘後0卦?我Section A&B未至於miss 0左0甘多point 0卦?
不過,至少0係E度求學不是求分數係真ge. 考得好又點?我E家都答0吾到你0羊係passive raising, RT點樣criticise Grice...... 或者0甘講,身邊有好多勁人.0係UCL讀書不停提醒自己 山外有山,人外有人.可能你係0係某一個範圍內做得好好,但係畀你厲害ge人有好多.有d同學真係令我佩服得五體投地.
其實phon考得0吾好本身0吾係大問題,因為我相信考試考ge 0吾只係knowledge,但係當你dissertation都係做0個個field,要面對你老細就係一個問題.
結果老細有問我北歐好0吾好玩而無同我傾過考試.


text:
其實我一早己經睇左face篇報導
我想再上唻發表下, 不過想寫埋沙巴日誌先
篇報導...我只係覺得好好笑, 點解咁都可以上雜誌
全家都覺得好出奇
做乜叫我原諒baby???
我同佢互不相識
無必要嬲佢
我相信佢亦都唔需要我既原諒
記者咁寫, 讀者就會以為我鄧小琳自認了不起
唔好意思, 我從來都話自己係普通人, 小人物
我亦唔係公眾人物
同埋有啲斷章取義囉
我無話係因為佢唔望我,唔同我講野,而話佢無禮貌噃
亦無話baby "點" 經理人問路
唔望我唔同我講野好正常呀
佢唔識我吖嘛~
呢下真係冤枉
講返 "想嘔" 呢個問題
咁我個一刻真係好討厭佢封咀臉嘛
不過都係only 嗰 "一刻" 啫
你睇戲見到如花個刻都會笑啦
但戲後見到李健仁你又唔笑加喎~
我己經講左, 將來再遇到佢
見到佢好既一面, 我都會照直講
見到有人話我 "做得咁唔滿意咪走囉"
如果咁少事我就唔做, 你地咪仲多野講?
我只會睇某一兩本雜誌
其他雜誌寫啲野極盡負面
話baby講 "just eat"
so? 人地全個活動講咁多英文
人地講得好個d 你地又有無報導?
我只見過baby一次
就這麼一次, 是不好的印象
希望下次再遇, 會是好印象
好讓我再上來寫一寫
免得被誤解我為人八婆


text:
2015年6月1日 星期一
[是日行山] 在屋久島的第二天
路線: 白谷雲水峽 - 大株歩道 - 繩文杉 - 新高塚小屋
用時: 約十小時二十三分鐘
距離: 約13公里
日期: 2015年5月17日
相機: Sony A5100
昨日叫做休息完,今日就開始登山,今日目的地係新高塚小屋.我地會係果到訓一晚,之後第二日就去登頂.今日呢條相比聽日行果條可以講係十分輕鬆,沿途會見到幽靈公主取景的地方,好多溪澗同好多唔同杉樹.沿途大部分撞到的行山人士都係日本人,次次迎面見到都會打招呼,又會成team 人主動讓迎頭相遇或者行得快嘅人,同係香港行山完全唔同.
今日就係行山日,起點係白谷雲水峽.我地係宮之浦巴士站坐最早果班車出發,去到果到門口交張登山屆同買入場券,張入場券係張post card好靚.落車果到大約有600米高,同地面溫度已經有分別,明顯涼左.
一開始我地就熱下身先,行左去睇下棵弥生杉.
之後就轉返入大路,行去苔むす森同太鼓岩,中途都會經過好多唔同的杉樹同河溪,全部野都係綠色.係鮮綠色,同香港D樹林有明顯唔同.冇幾耐就已經見到鹿,D鹿唔多怕人,你唔行太近都唔會走開同係你面前食草.
太鼓岩唔係必經之路,但絕對值得行一行上去,因為可以睇到個島最高果幾座山同視野非常廣闊,就算我果D上到去唔係咁好天都覺得超靚.
係太鼓岩落山去返辻峠之後就繼續行去目的地,由辻峠到大株步道入口呢段路係今日最好
行果段路,因為大部分都係落山同冇樓梯慢慢上斜嘅路.
去到大株步道入口之後,就開始多好多上斜同樓梯,係今日最難果段路,但中途會經過幾棵好特別的杉樹,包括有好好好好老的繩文杉,夫婦杉同翁杉等.
之後行呀行,行左都幾耐,終於都見到繩文杉,離遠睇都覺得好大棵,香港應該冇樹大過佢.
繩文杉旁邊就係高塚小屋,如果休息都可以係呢到過一晚,但因為我地想聽日行少啲,所以揀左間近宮之浦岳的小屋 – 新高塚小屋.呢兩間屋之間距離都幾遠,最後係差唔多天黑晒之前就去到間屋.
間屋旁邊有洗手間,有取水處,D水係山水,但應該係可以直接飲(我地係直接飲).間屋可以住40人左右,係先到先得,因為我地去到都算遲,所以去訓中間走廊.
位置: 日本鹿兒島縣熊毛郡屋久島町
訂閱: 張貼留言 (Atom)


text:
今日又係Jims當值,有一位當地年青球迷係到等緊, 佢話俾我地聽我地錯過左雲達沙,吓,據說雲達沙好難停架, 我地尋曰都停唔到.呢位球迷認球員車好叻,而且同一d球員好熟咁, 我地問佢係唔係成日黎,佢話大約一個月一次, 我諗如果我好似佢咁住係呢度我都會成日黎喇, 不過如果要長住我就真係頂唔住呢度既天氣.
大既十一點到,陸陸續續有d球迷黎到,今日好多元化, 有一個南韓球迷, 見到佢, 我地就好有信心可以停到星仔,尋日我地停唔到佢, 另外又有兩個愛爾蘭男士帶住三個小朋友黎,佢地好可愛架, 著哂曼聯波衫, 好事呀, 因為可能有d球星見到小朋友會友善d. 又有幾位西人球迷, 好熱鬧, 其實十幾位球迷一齊係到等都幾好, 趁佢地同球星影相同簽名既時候, 我地可以有多些時間攞齊波衫同相片出黎, 唔駛驚球員好快走, 前一天我地既策略係影相最緊要, 唔係簽左好多相, 因為唔敢阻佢地太耐.
今日第一個停俾我地既係馬捷達, 佢部車入面有個笑得好甜既女仔, 唔知係唔係佢女朋友呢 ?
之後又見到大細孖, 法比奧同拉斐爾.
第四個係維廸, 我都唔記得佢係主動停定係被迫要停, 總之就好趕時間, 未影齊相就要求我地放佢走, ok, 要走就走囉, 我地唔會阻你既.
之後就到星仔喇.
下面三位就係新相識既愛爾蘭朋友仔喇, 佢地都好落力幫手嗌停d 球星.
隔左一陣間就到奧沙出場, 個排佢受到緋聞困擾, 前一日都唔肯停, 估唔到佢今日會停喎, 但係佢個樣真係好殘呀.
今日伊雲斯都肯停喎, 佢著短袖衫咋, 同我地好大既對比.
之後係卡域克.
呢兩日奧雲都係揸部寶藍色寶馬, 好易認, 昨日俾佢走左, 今日我地見佢出閘時就大力fing 有佢名既波衫, 哈哈, 果然肯停喎. 而家既奧雲留左鬚, 型仔左好多.
艾夫拿昨天揸住部跑車走得好快, 好彩今日肯停喇.
新仔奧巴坦.
傑斯又係好勤力, 好遲至出黎呀, 不過唔緊要, 今日佢揸左部跑, 一樣咁型仔. 但我地兩張合照都唔係幾好, 一張我無望鏡頭, 一張佢合埋左眼, 我剩係顧住同傑斯合照, 唔記得幫番我兩個拍檔影相, 真係對佢地唔住.
最後係小豆, 佢好好人, 笑容滿面.
要數最堅持唔停車既應該係加利仔, 史高斯同朗尼, 真係非常有性格.
哈哈, 今日收穫豐富, 不過我地後知後覺, 原先只係帶左d 熨左球員名既波衫去俾個別球員簽名.
今日掛住簽波衫, 所以都唔係簽左好多相, 下面係呢兩日既收穫.
昨日係曼聯 Mega Store買左傑斯本新書, 今日又可以俾佢簽埋名.
Thank you very much, Ryan Giggs.


text:
正所謂一年容易又中秋,話都無咁快就來到中秋節嘅正日,原先今日已經過晒期,要寫燒腩仔嘅23個月成長日誌,不過中秋節大晒讓一讓路(實情係艾菲最近成日顧住去玩懶得寫住啦,hehe...),喺到先祝大家中秋節快樂﹗
今年係燒腩仔第二年過嘅中秋節,亦係一個好神奇嘅中秋節,神奇之處在於向來都好鐘意中秋節嘅艾菲,今年忙住搞燒腩仔報K1嘅事忙到頭都痛,完全無閒情準備過節,幾乎連今日係正日都唔記得,但屋企居然會出現咁多個月餅同咁多個燈籠,真係要多謝四大長老嘅熱心準備,各買一個發聲燈籠畀燒腩仔都未夠喉(左邊兩個係返幼潛嘅勞作同中秋禮物),仲猛塞月餅畀艾菲怕佢哋個孫無得食喎... >.<
咁艾菲其實都唔係hea到乜都唔做嘅,上星期四先發現今日係中秋節,就拿拿聲決定星期五晚帶燒腩仔去維園嘅綵燈會,呢個小朋友平時見到街邊D慶回歸同國慶嘅老土燈飾都會指住話靚,呢晚一入場見到咁震撼嘅燈飾,就即刻好興奮咁不停發出嘩嘩聲嘅讚歎聲.
今年綵燈會嘅主題係懷舊玩具,有西瓜波,太空槍,釣魚遊戲同木馬等,都整得幾靚㗎﹗
而對燒腩仔來講,最正就係場中間有個位,放咗幾隻搖搖木馬畀小朋友玩,佢唔知由幾時開始唔再驚搖搖木馬,仲玩到唔肯起身畀其他小朋友玩添呀﹗之後帶佢去另一邊玩跳飛機,啱啱學識跳嘅佢懶醒咁,真係跟住前面D姐姐跳,但又唔知自己跳加un得勁爆趣囉﹗
玩完搖搖木馬同跳飛機就捉佢去扮吓踢毽先﹗
去到維園咁大地方,燒腩仔當然又喪跑唔停啦,但見到D靚燈飾又真係好想捉佢去影吓相留念,好彩呢晚影相要用閃燈,佢一見到艾菲個相機會彈個閃燈出來仲會閃就覺得好過癮,艾菲索性叫佢行去遠處企定幫艾菲望吓閃燈有無閃,影完就奬佢幫手㩒返個閃燈入去,艾菲先終於同佢影到幾張企定定望鏡頭兼唔係無奈樣嘅相咋﹗
唯獨係呢個展板,艾菲唔使叫佢都主動走埋去,塞個頭出來畀艾菲影相超級專業,真係全靠之前去日本旅行嘅特訓呀﹗kakaka...
之後行埋去近天后嗰邊,開始係D比較傳統嘅燈飾,有一part係介紹大坑舞火龍,感覺都幾特別.
由於我哋呢日來係平日,又係展期嘅第一日,所以人唔多可以輕輕鬆鬆咁慢慢行,場內有人賣燈飾(成功吸引到燒腩仔走埋去睇,但我哋已經帶咗燈籠兼屋企有太多燈籠所以無諗住幫襯啦),亦有唔少人帶埋小朋友拎住私伙燈籠出來行,都真係幾有節日氣氛,但呢幾日假期兼近中秋就大概會逼爆,不過佢個展期去到14號㗎,大家有興趣嘅不妨去睇吓吖,而除咗維園之外其他地區都有類似綵燈會,詳情可以參考康文署網頁 .


text:
如有睇開我以前既食評,小弟係一個 Egg Benedict lover, 所以食 cafe 西餐我必點 Egg Benedict, 先講講我既食物先...
食 Egg Benedict 佢靈魂係有兩樣野,
1. Hollandaise sauce
2. 蛋既煮法同質感
外表先講係好一般,一睇到個蛋白(下圖),就知唔好食,因為應該係用 microwave 叮,而唔係水煮 所以質感係唔滑(鞋十十)同乾,味道更因為蛋白乾同硬 食唔到d 汁既味道,而蛋黃方面正常是要流心,可見下圖流心情況不佳.hollandaise sauce 好難食 好腥好似魚肝油咁 未試過有咁既味道.磨菇係食得出用罐頭磨菇,黑松露味完全唔見哂,整體印象好差好差好差!!!!
姐姐佢就叫左 steak, steak 有好多選擇,紐西蘭西冷,美國 angus 西冷,美國 Angus 肉眼,我地選了最貴個隻 美國 angus 肉眼,打算食貴d 好d 點知....
大家一睇上圖,我唔講 就咁睇 佢所謂既 肉眼 同普通西冷冇分別... 好失望,咁既價我去 花x餐廳 都仲好過佢囉,食落口質感就係同牛柳冇分別,如果係咁我不如叫個牛柳飯,價錢仲平,味道又一樣.最慘係冇牛味,都唔知自己食緊咩!!!
Daddy mommy 叫左個 “牛魔皇飯“ 同 “海鮮意大利面” 呢兩份野都有優點既,就係 portion 大,飯多意粉多,so what 對我地細食既人來講係冇咩意義囉.
個牛魔皇飯我地叫左 燒汁,出來唔知點解好似變左肉醬囉,好神奇,不過都係唔好食,daddy 話可以接受,呢d就見人見至啦,飯入面有牛脷,牛肉... 總之就咩都多...
環境算係好,坐得舒服,可能咁就有好人排隊來食,不過 honestly 我唔會再來囉
題外話,我係一個薯仔怪,所以我會 expect cafe 有 all day breakfast 就會有 hash brown,我 order 我 egg Benedict 時問 waiter (感覺 senior or manager) 有冇 hash brown 啦,佢話唔知要問問,之後居然叫左個 junior 來問我咩事要d 咩,我同佢講可唔可以加錢要 hash brown,at the end 又再去問,問完當然佢係話冇啦. 最後 出家姐個 扒時見到 有 hash brown,心諗你唔係呀嘛,一 又唔講比我知個扒有 hash brown 唔使叫,二 點解咁唔 flexible 比錢加 hash brown 都唔得!!!
btw hash brown 都係唔好食........


text:
2010年6月24日星期四
鹹魚返生
本來大狀黨黐埋癲狗幫度,已經係同佢地嘅理性中產形像格格不入.仲要衰埋壇變相公投,余大狀當然難辭其咎,變成死魚一條,爭在仲未發臭啫.聽講話大狀黨裏面有人要發起倒魚行動,諗住有好戲睇啦.點知個BT曾好做唔做,幫余大狀搞咗場個人show,自己仲做埋客串嘉賓.場show真係精彩到無倫,余大狀七情上面,以感性出名嘅香港人個個睇到拍爛晒手掌.本來已經由死魚過渡到鹹魚嘅余大狀即刻鹹魚返生,仲封埋做民主女神.更估唔到嘅係中央會突然對白鴿黨嘅區議會改良方案開綠燈,一班建制派又跟風轉軚.今次輪到白鴿黨頭痕,好明顯民意buy晒余大狀嗰套,但係又唔可以唔支持自己提出嘅方案,明知係屎都要踩落去.結果搞到俾激進民主派圍攻,黨裏面更面臨分裂(好似個X家富咁,已經表明退黨),白鴿即刻變成燒乳鴿.唔知係白鴿黨命不該絕定係癲狗幫有心幫忙,班友居然敢鬧華叔,公然挑戰香港人嘅同情心同正義感.一班扮民議員仲即刻同癲狗幫劃清界線,真係世界仔.睇嚟白鴿黨想鹹魚返生,一定要靠華叔撐住.不過華叔有重病在身,呢次真係辛苦晒佢喇.
香港人咁感性又同情心爆棚,唔知第日會選個點樣嘅特首出嚟呢?可以想像,如果聽日即刻選特首,近排搞到周身蟻嘅X雲大師肯定高票當選.論感性,論演技,余大狀絕對拍馬都追唔上.
2 則留言:


text:
2013年10月21日 星期一
20 OCT 2013 初見契表哥 + 二舅公乳豬生日會
話說 JU MA 有個契大佬
識左十幾年...UM...計落都就黎廿年了
果時其實契來契去咁玩
無諗過到宜家咁多年後都係以兄妹相稱
雖然大家拍拖/結婚/生小朋友後少搵左好多
(其實係 JUMA 無心肝)
不過我地一搵又會好好傾,
宜家 JUJU 大個左, 我地都習慣左同佢出街走難 MODE
所以係時候要拜候下契舅父同埋契表哥仔 X2 啦
以前無拖拍, 會跟住契大佬返屋企同佢個大仔玩
霖霖哥哥
話咁快就 8 歲喇
真係時日如飛!!
波波哥哥
佢出世後我就同老公拍拖
宜家 3 歲
我都係第二次見佢咋
初時見面佢唔太喜歡 JUJU
可能係第一次有個咁細個既細路出現
搶左佢既風頭
但之後佢都肯同 JUJU 玩呀
不過飲茶時間過得快
最衰佢地住得遠
唔係可以得閒約出黎跑下山
應該會幾開心既!!
飲完茶行左陣 MEGA BOX
我地就出發去生日會咯
今日係 JUJU 二舅公生日
我地攪左個 PARTY 仔
一上到去太太屋企
婆婆已經話要同 JUJU 影相
有兩隻乳豬
孖妹嘜 + 兩老表
危險動作 1
HAHA
點解你個樣咁正經既
WARM UP 之後好好笑容
大合照
祝二舅公身體健康, 開開心心
JU BA 好鍾意 HAPI 表哥架
見到佢又要捉佢影相啦
兩個仔,,,發達啦你
哈哈哈哈
生日 PARTY 後就送左 JU婆JU公同JUJU 去搭車
我地兩公婆又可以拍拖行街街 LU
訂閱: 張貼留言 (Atom)


text:
23M@19/01/2016
兩歲前嘅呢個月, 妹妹豬又叻咗
食
依然咁鍾意食野,好為食,
如果口裡食緊野,你同佢講一陣俾其他野佢食,
佢就會即刻將口裡面嘅食物lur出嚟!
不過佢就會食物lur到口邊,
等你用手或紙巾接住(以前小檬唔理有冇野接住會照lur)
算咩都鍾意食,反而奶奶會飲唔哂,不過都冇咩所謂,
其他食物足夠就得,
好肯飲水,飲湯,食生果, 但呢期話唔食肉肉,
成日要自己筆,唔使人幫,都算筆得唔錯
瞓
聖誕新年假期節目多,keep唔住9:30瞓,
朝早就會自動瞓晏啲,自己調校到有10至12個鐘睡眠.
入房之前繼續會好開心咁同我哋講bye bye,
繼續鍾意拖住媽媽手手瞓
說話能力
到咗兩歲之後,講野突飛猛進.
有日同佢上朋友家拜年,由於喺屋企樓上,
所以都係求其著對鞋仔就行,入到lift先醒起冇著襪仔,
唔知喺地下玩會唔會凍,
我就同婆婆講: 哎,唔記得著對襪仔添
點知突然間一句 "唔緊要啦"
當場嚇我一跳,仲諗係咪小檬講野,
點知係妹妹講,冇想過佢已經識回應,仲要咁老積!
爸爸同佢扣衫紐,扣咗好耐,佢問爸爸得未?
妹妹生日,婆婆叫佢快啲瞓,瞓醒媽咪返嚟同佢去街,
佢問婆婆 : 今日咩事?
公園見到花花,自己走埋去話妹妹鍾意粉紅色
問題係我未教佢粉紅色,為interview先教佢紅綠藍綠色,
其他顏色冇教,唔想混淆佢, 呢一刻都唔知道點解佢會識
之前妹妹sir緊滑梯其他人唔準玩, 而家乖咗,
會叫埋啲姐姐哥哥一齊玩
呢個月冇咁怕陌生人,warm up時間短咗,都肯開口叫人.
成日整埋啲古靈精怪樣,俾哥哥仲鬼馬
活動能力
鍾意上落樓梯,不過仲未好叻.
暫時都好肯自己行,都有試過扭抱,不過都係累果時先會.
BB時坐car seat好似有蛇咬,而家乖左好多,唱吓歌,玩吓就得
鍾意唱歌,哥哥聖誕節啲歌已經識唱哂
今個月生活照一張
妹妹豬 : "妹妹鍾意粉紅色"


text:
前日先至出咗一篇「事物仔細尋」系列文章,係關於 迷離大宅 嘅,而今日又有新一篇出場啦!不過今次同新園區冇關,亦都唔係一啲特別嘅新發現,相反,其實響園內係可以成日都見得到!我講緊嘅,就係海報!園內各處都刊登咗好多海報,但係唔知你平時會唔會忽略咗佢地嘅存在呢?
全園最多海報嘅園區,必然係 美國小鎮大街!一入樂園,經過火車軌底下,已經有一大堆海報!
大街唔同嘅位置都放咗好多不同遊樂設施,餐廳嘅主題海報,為你介紹園內各項設施.
去到大街嘅盡頭,雖然唔太顯眼,但呢個位置都放咗幾張海報,點綴一下周圍嘅環境.
穿過一個門口,我地就正式進入 明日世界,又有一堆海報歡迎你黎到呢個未來嘅星際港口.
當然,明日世界 嘅海報係環繞返自己園區嘅主題,介紹返區內嘅遊樂設施同埋餐廳.
事實上,除咗 美國小鎮大街,明日世界,其他園區都冇咩海報... 只係兩大劇場會有表演嘅海報...
差啲唔記得,仲有 幻想世界音樂廳!佢都算係一個劇場,所以都有 米奇幻想曲 嘅表演海報!
最後,為大家送上一張園內最新刊登嘅海報!就係 迷離大宅 裡面有關電磁廂車嘅海報!
咁多海報之中,你又最鍾意邊一張呢?但係點解我會突然間講起海報嘅呢?聽日就會知道!嘿嘿!


text:
3個月前從北京回香港的時候,心中不禁大叫「回來真好!」,這一次從山西回京的時候,竟有一種「回來真好!」的感覺,這代表什麼
褓姆 只穿內褲的陌生同房 熱 凍 熱 凌晨5點 晚上11點 眼訓 可樂 有鬼 12點噴風的花灑 無處不在的瓜子殼 可怕的廁所(洞?) 可樂 馬國明 訓覺 唔該借借 如何爬上電燈柱
沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥 沙 塵 泥


text:
丙丙話我咁辛苦影pre-wedding + 減肥, 為咗為勞下我, 決定同我食飯餐buffet 喎. (之不過其實我都從來無減過肥 ) 不過唔理啦, 佢話去食飯餐好咁當然去食啦
JW Marriott 的 buffet 一直都大受好評, 但係我就從來未去過, 今次好其待呢一餐, 所以丙丙早幾過星期就book 定位, 唔知呢一餐同Yamm 有無大分別呢??
先講冷盆 -- 壽司得以下三種, 種類唔算太多, 刺身也不是我今次的target, 只得北寄貝, 三文魚等
蟹子沙津好好味, 出乎我意料之外
沙律吧有好多種選擇, 仲有2種唔同的煙三文魚, 但係味道對比之下比Yamm 差好遠.
跟住到主角出場啦!!佢地分別係加菲蟹, 龍蝦仔同波士頓龍蝦. 老實說, 大家對佢地的蟹同龍蝦都一致好評, 但係唔知係咪我當日的水準比較差, 加菲蟹無鮮味, 波士頓龍蝦比龍蝦你好一點, 但都不算好鮮甜, 仲有去到8點已經只得龍蝦仔.
早前問過店員lunch buffet 同dinner buffet 有什麼分別, 他問告之分別在於龍蝦, 但lunch buffet 只係26x 而dinner buffet 係43x, 咁我覺得lunch 會worth d, 而且龍蝦跟本唔太好食
對相之下蝦反而鮮甜, 值得推介
青口都係鮮甜, 而長腳蟹就只得鹹味而沒有鮮味, 仲有Yamm 所有長腳蟹都已經開咗邊, 好容易就食得, 而佢就仲要慢慢剪開
熱葷都有好多選擇, 例如佢地最出名的花膠, 的而且確係幾好味. 但係食多2件就超飽肚.
佢地無蒸全條魚, 但就有呢d 一件件的班片
仲有最估唔到的係平平凡的意粉, 我反而覺得好香好好味喎
至於牛扒, so far so good, 無特別驚喜
佢地的甜品選擇都有很多, 係回本必食之一. 仲有Haagen-Dazs ice-cream, 但我覺得Haagen 太甜啦, 但喜歡食的朋友, 佢地有4種選擇
總括來講, 呢餐buffet 的好失望 (可能我見好多好評而期望過高吧) 我覺得Yamm 好食過JW 好多, 但係有好多人都話Yamm 差咗好多, 唔知係咪真? 見openrice 佢地的負評比起JW 多好多. 但JW我都覺得物非所值... 咁Yamm 咪
講真, 如果以lunch 來計, 我覺得JW 的確係一個好選擇. dinner 呢? 我個人覺得好一般.
(P.S. HSBC 白金card 有8折, 加一以原價計)


text:
話時話,其實我自己嘅腳頭都唔好得幾多.去過土耳其兩次,返到香港冇耐當地都發生強烈地震.1999年去土耳其中西部玩,途經首都安哥拉.返嚟大約兩個禮拜,安哥拉地區就發生7.4級地震.今年去土耳其東部,7月底仲喺凡城玩緊.事隔唔夠三個月,凡城地區又發生7.2級地震.都算好彩喇,兩次都俾我避過咗!
講開凡城,印象最深嘅唔係嗰度啲景點,而係當地嘅特產凡貓.呢種貓特別之處在於兩隻眼唔同色,一隻藍色,一隻黃色.不過又唔係所有凡貓都有鴛鴦眼,有時一竇貓仔裏面都未必有一隻.嚴格上嚟講,鴛鴦眼係屬於一種遺傳缺陷.不過物以罕為貴,就係有缺陷先值錢.專做遊客生意嘅商店都會養番一兩隻凡貓看門口,吸引啲人入去睇吓,咁當然係鴛鴦眼嘅先有吸引力啦.
話時話,我就覺得嗰啲做生招牌嘅凡貓好慘囉.成日俾一大班人圍住,當怪獸咁睇,真係唔嚇死都煩死.有啲唔生性嘅遊客仲用閃光燈影相,隨時凡貓都會變成盲貓.都唔明點解啲人硬係有鋪閃光癮,喺暗少少嘅環境就一定要閃.其實一般相機嘅內置閃燈只係可以用嚟補吓光,如果作為主要光源根本就唔係好掂,不如校高啲ISO好過啦.
睇番啲凡貓相,真係令人有啲懸念,唔知佢地而家點呢?天災無情,我自己都算執番身彩喇,希望喺凡城接觸過嘅人同凡貓都冇事啦!


text:
粗略一計, 而家既注碼又去番一一年尾既高位, 用咗兩年既時間去番先前既位. 朋友有尐心雄, 有尐遲疑問係咪再升會高得濟. 股市高低其實用常識平常心估自己都知, 唔使用數學模型份扮高深嚟計囉. 雖則自己成日係個心入面畫圖, 其實落實都係睇係咪過到自己個関而已, 想一買就贏或一年內必有收成, 真係發夢好過囉. 點解散仔十個之中九個輸, 都係走唔甩個情緒管理既問題, 專業炒家更加唔使講嘞, 學吓觀心或寫投資日記好過嘞.
每隻狗都有佢既好日子, 上年係相對低位加高風險卜都直一直, 今年年中咁做效果真反哂嚟. 方法無話好定壞, 表面情形睇落一樣, 其實細睇都係有尐唔同, 差之毫厘呢. 以 347 為例, 上年咁調都係去番七八蚊個位, 同近期個廿蚊個位都係調多一半啫, 係咪值博個位呢, 以佢地既波動性嚟睇真係未到位囉. 如個時溝個尐係中間既或低波動, 個組合就少尐肉酸囉, 雖則彈上嚟會贏少尐. 今年尐二三線真係到哂位, 就算大爆炸都可以一守, 值博得多, 到最后, 都係估值同統計既判斷同執行.
睇經濟學人尐十年對沖基金統計, 扣除個尐基金收費同獎金后, 都得得個二十巴仙左右, 反而保守咁六成股四成債都係一位回報; 而十年有九年都係跑輸 s&p, 除 2008 外, 不過都係 marginal 而已. 咁咁多富豪榜都係尐對沖基金經理, 都係正確既. 如果真係想對沖, 都係現金或中期美官債基金足矣.


text:
今次既福州之旅,最令人難忘的是福州既美食,皆因囡囡今次食左唔少好野,除左第一餐係飛機上面食既飛機餐,諗起就激氣,因為俾成三千幾蚊機票,結果竟然得個叉燒包,最慘囡囡就係唔食叉燒包既,所以結果咩都無食,落機之後同左深江先生去打邊爐,都唔錯啊~
到左第二晚,松尾先生由日本來左,結果我地又去左打邊爐,今次呢個係胡椒豬肚雞,好似係中國都幾出名,因為有唔少分店,味精都唔錯,食完個人都暖哂,但連續打兩晚邊爐,真係好熱氣.....
仲有個好好味既臘腸飯
第三晚係咁多日入面食得最豪既,呢個係囡囡公司參加0個個展會既開幕聚餐,因為係被邀請既,所以唔洗錢,但一路食一路令囡囡嘩嘩聲,因為呢餐總共有13道菜,好似食緊都食唔完咁,而且全部都係貴野,好彩有去咋~
第一道菜已經係龍蝦沙律,未開始囡囡已經覺得驚訝
白灼蝦,0的蝦好大隻,而且隻前爪特別大隻家
鹵水鵝翼同牛肚,好正~
冰鎮鮑魚同八爪魚,食到呢味囡囡已經覺得自己好幸福
唔知咩野鍋煮魚,真係好似海鮮餐咁!
估唔到會有佛跳牆,而且個面鋪面哂魚翅,兩個日本人都唔知係咩野來,真係唔識食,其中一個仲想將0的翅放哂入囡囡個碗到,好彩即刻stop佢
唔知咩野斑湯,好鮮甜家~
大閘蟹兵團,真係估佢唔到,0岩哂,因為今年仲未食,0的膏超正,好好味~
炒螺片,食到呢味已經見飽,但仲係咁上菜.......
最估唔到係呢味,頭先先食完魚翅佛跳牆,之後竟然仲有魚翅花膠湯
0的翅仲要好粗,真係好耐無食過咁真材實料既翅
雞蛋湯,應該係福州既地道菜,但個湯好好飲家~
蘋果醬小餐包,好好味~
呢味係唔知既野上湯菜,只係知有芋頭
終於上到甜品
小丸子,好軟綿綿~
食完一餐13道菜既晚餐,之後再出去食既野亦一0的都唔差,我地搵到一間食客家菜既鋪頭,0的野食認真一流,所以足足食左兩次,試左以下咁多味餸~
客家蒸豬肉,半肥瘦,連唔多鐘意食豬肉既囡囡都食左唔少
青瓜,囡囡最鐘意食涼拌青瓜家喇,可惜呢碟有0的辣
呢個最特別,係魚既果凍,但到而家,囡囡都唔知係咩野魚,但真係好好食~
炒牛肉,0的牛肉好滑~一0的都唔"鞋"
炒龍鬚菜,都真係第一次食,係唔錯,但感覺好似食緊草
湯粉皮,囡囡至愛,0的粉皮滑0都0都,而且個湯又好飲,認真一流~
唔知咩野魚皮,但有肉既,可惜囡囡一向都對魚麻麻既,所以唔識欣賞
唔知咩野參湯,因為成個星期無湯飲,所以不知不覺飲左好多碗
客家炒米粉,兩位日本人都超like,但囡囡覺得其實都係普通野,未至於真係超好食既地步,結果成碟俾佢地食哂
鍋仔雜菜,唔知點解又係辣既,所以只係食左少少
客家蒸豆腐,都唔錯,但0的豆腐好似豆腐乾咁
松尾先生原本想食北京片皮鴨,但都唔知去邊搵俾佢食,所以結果叫左呢個沙鍋鴨俾佢,隻鴨底有石春,所以隻鴨係由石頭既熱力煮熟既,0的肉好嫩滑~
呢個又係唔知咩野菜,其實同食葉無分別......


text: 呀牛老闆已經一早預備好車比我地出發去嘉義, 但就係我上去叫Vicky同Caris食早餐既時候, Caris話Vicky要返香港先, 因為佢重發緊燒好唔舒服, 我地就第一時間打去航空公司睇下有無最快機位返去啦, 一齊都攪掂曬, 我地因為都要趕去嘉義, 所以都要出發, 因Vicky失聲, 唯有麻煩呀牛老闆如有任何需要聯絡就幫忙一下.經過成三個多鐘頭既車程, 終於到達嘉義火車站, 好快就見到我地參加既阿里山同奮起湖三日兩夜既旅行社聯絡人~蔡生, 佢簡介一下就叫我地自己去食嘉義出名既火雞肉飯, 真係唔錯呀, 準時搭1點半既小火車上阿里山, 小火車真係有好舊的感覺, 搭左差不多四個鐘頭終於到達阿里山.在途中蔡先生打電話比我, 話我地之前訂個間飯店無房, 叫我地住另一間, 重話質數差唔多, 一到步見到好多人舉住個有飯店名既牌係到等, 因我地要先去洗手間, 所以係最後一批人走出火車站, 只剩翻一個哥哥仔攞住個「櫻山大飯店」既牌(即係原本我地訂個間), 原本惡夢就係哩一刻開始, 哥哥仔同我地講成個阿里山既飯店房都滿曬, 佢負責帶我地去民宿, 我地「吓左一聲」, 梗係唔去啦, 我就即刻打比蔡生投訴啦, 收線後哥哥仔又話佢趕住要走(態度勁差個隻), 我梗係叫佢等埋先啦, 不過我地最後決定先去個間所謂民宿睇下先, 因為正正落緊大雨, 又要攞行李上車, 再加上哥哥仔又唔幫手, 真慘.幾分鐘, 車停係一處好似無人既地方, 我團友Rosanna就跟哥哥仔入去睇下, 佢形容民宿既環境真恐怖, 我又要立即打比蔡生, 話我地唔會住個間民宿, 哥哥仔又話佢要走, 最後我地五個人就企係度商量點做, 你知嗎? 我地真係唔會比人「蝦」…姊妹們各自分頭行動, 呀樂同Caris就去睇下其他飯店有無房, 我地就繼續同蔡生講數啦, 最後蔡生安排左一間叫高山青飯店比我地 (可能佢知道唔好「蝦」啦), 放低行李之後, 我地決定先去「櫻山大飯店」睇下係唔係真係無我地訂房既記錄同埋睇下房間幾錢一晚, 果然真係無我地訂房記錄, 價錢就差唔多.最後就去到旅行社安排既山芝鄉風味館食晚飯, 都幾豐富啦..之後就係附近行左一陣就返去休息.


text:
「大學」
點解要去教書,無他嘅,因為覺得凡事都要從教育開始.以前就話香港好少人做數據分析,而且無乜嘢地方有培訓課程.所以當香港某間大學邀請我去教書嘅時候我二話不說咁答應咗!不知不覺已經踏入第五年,而當然希望可以提高下一代對數據分析嘅興趣.最希望嘅就當然係我啲學生可以將我所教嘅嘢,用係每一日嘅工作入面,讓更多人了解數據嘅重要性!
「教書」
其實我唔係唔係已經轉咗行呢?好似而家教書先係正職咁樣.老實講教書係為咗希望更多人了解數據分析,而今次真係多謝前輩推薦我比呢個朋友同機構.今次同以往唔同嘅地方在於大部份嘅人都應該係已經出咗嚟做嘢,而且想加深數碼營銷嘅知識.與此同時,大部份嘅講師都係大有來頭,真係感激有咁嘅機會去分享更多數據分析嘅知識.當然自己亦有好多進步嘅空間啦,希望各位多多指教!
「培訓」
除咗係大學同一啲機構做客席講師之外,當然今年自己公司都有另一個重大嘅方向就係培訓!雖然坊間有好多唔同嘅地方都或者會講數據分析,但係一個有系統性嘅培訓好似就仲未有.好多時客戶或者身邊嘅朋友都會問我點樣入行,同係邊度有得讀關於數據分析嘅課程.講真香港都淨係見過一兩個地方講啲好皮毛嘅課程,所以希望公司今年可以提供更多同數據有關嘅課程俾大家!


text:
The Stage
服務詳情
評語 提交評語
我去咗兩年婚紗展,一直有留意The Stage,覺得佢最outstanding.因為所有嘢都愈嚟愈貴,亦覺得差唔多時候,所以第三年就搵咗佢哋幫我哋影相.佢俾我嘅感覺喺好舒服,又喺我鐘意嘅style,加上望到個booth第一下已經好吸引我,喺我夢想嘅style.因為指定Kenneth要加3000,我男朋友當時有啲猶豫,但其實我留意The Stage三年就喺為咗搵Kenneth影!不過好彩,Kenneth一定影overseas,所以就可以免咗呢筆錢,嗰下直情乜都唔諗即刻俾咗錢!
我要求嘅所有嘢佢有盡量配合我,例如我想要哂所有softcopy,而唔要其他簽名簿同相簿,淨喺要咗油畫,佢幫我哋㩒完機之後,仲比原來個價錢平咗!我同佢哋講,我留意咗佢哋好耐,喺佢哋fans,仲拎返3年嚟儲嚟嘅leaflet俾佢睇.佢見我咁留意佢哋,就算因為過咗會展冇優惠價,都有俾返個promotion俾我哋.
由買package到上機大概半年,我提出咩問題Ruby都答到我,每次亦有溫馨提示remind我帶嘢等等,亦好快回覆我,所以都十分欣賞佢哋.我哋傾流程嘅時候,Kenneth不停問我哋意見,但因為我哋對呢個地方冇乜concept,淨喺知好浪漫,於是佢就提議咗好多地方俾我哋.佢話,佢哋不時發掘下新地方,講返唔同地方用唔同角度會有咩效果等等,睇得出佢哋準備做得好充足!例如聖母院嘅後花園,因為我淨喺知前院喺鎖橋,完全唔知個後花園可以咁靚!
佢哋當時喺巴黎,俾咗酒店地址我哋,然後我哋就帶哂所有嘢去搵佢哋.因為我喺中途插入去,去咗巴黎第二日先join佢哋,不過唔難搵,因為佢哋間酒店好近地鐵站.由於巴黎日落好晏嘅關係,所以我哋一點先開始集合.另外,佢哋有個當地好熟悉嘅司機,報咗價俾我哋,費用由我哋負責.
當日仲有一個化妝師,一個男助手同一個女助手,成隊crew total 4個人.化妝師好似叫阿May.我發現Kenneth真喺好專注於影相!當時不時有遊客行過,佢就好耐心等佢哋參觀完景點,或者讓人地影咗相先到我哋.我哋一啲都唔介意,因為冇話邊個先到先得,亦冇理由影婚紗相就大哂,所以覺得佢好大方!而且,影到咁上下,佢就會提議俾其他人影相先,因為見到好多人等緊,而我哋就可以趁機飲水同休息下.另外,當日出發前Kenneth收到消息凱旋門塞車,所以就取消咗,我覺得佢好當機立斷,唔會夾硬去影,因為可能會浪費好多時間.
負責打燈嘅男助手阿Tong,佢同Kenneth好有默契,令我對呢間公司有信心好多!而且佢成日幫我拉裙,所以好感激佢!
揀相方面,因為我曾經喺婚展抽獎可以喺另一間公司免費曬兩張相,但喺就有限期.我特登拜托The Stage幫我快少少執好其中兩張相,其餘就慢慢執,最後佢三日就俾返嗰兩張相我 ,令我可以如期去換相!呢方面覺得佢哋好貼心,可以盡量配合到我!
雖然除咗softcopy之外淨喺拎咗油畫,但結果都十分滿意!一打開bubble紙,兩眼即刻發光,因為真喺好靚好靚!!我揀咗喺聖母院一個側門影嘅相,冇諗過咁靚同埋咁高質素!因為我喺studio睇張相覺得冇乜特別,所以冇諗過油畫可以靚成咁.
最後,其實我真喺冇咩可以挑剔Kenneth.好多謝佢咁用心用力達到我哋嘅要求.另外,我睇得出佢對其他客人都喺咁俾心機,因為佢同我分享過同其他客人相處嘅經歷,例如有客人好鐘意換衫,換咗六套,佢亦好願意去等,會好用心應乎客人嘅各種要求.我覺得唔洗用口講或者點樣上網寫,只要幫襯過,就會知道Kenneth佢幾用心做嘢,所以我冇後悔過幫襯佢哋!
自從我反映咗prewedding個角度影到我有啲肥之後,佢今次真係有留意而調整咗啲角度.好有印象當日既早拍晚播段條片好surprise,到依加我都仲有keep住睇!因為好鐘意個feel,捉到哂我想要嘅野!
好深好深印象嗰日Kenneth「好勁」!記得當日我哋去咗中環添馬公園影相,佢諗住高炒一張相但係附近又無嘢可以企上去,當時佢諗都無諗,即刻同佢同事講要騎膊馬,當時真係好驚喜覺得佢好肯為我一張相而付出,而影出嚟亦好靚!
另外,佢嗰日嘅態度亦好好,對付任何情況都非常老練!因為我朝早嘅大衿姐真係幾惡頂兼麻煩,對影相又好多要求,係咁指揮Kenneth要點影相,但Kenneth EQ真係非常高,時時刻刻都容忍佢而亦都好nice咁回應佢,始終當日係我好日,我坐响度見到個大衿姐咁樣對佢都好唔好意思,而Kenneth又為我大局著想咁包容真係好專業,到依家我都好佩服佢,而我嗲哋媽咪都話佢好nice同好有禮貌.
其實搵Big Day攝影師搞咗好耐,因為覺得點都唔會搵唔到掛,點知拖吓拖吓,搞到連Kenneth輯pre-wedding都攞埋相都未真係搵Big Day攝影師~ 好啦,咁就一於去婚展睇吓啦,咁响婚展就咁啱見到我老婆個同事結婚時用嗰個攝影師,都唔單止係佢,同其他都係,話晒自己都响朋友結婚時做過兄弟,而當日大家都一定會好攰,如果到時嗰位攝影師唔能夠令我哋笑的話咁啲相點都靚呢?記得當時見佢地仲要我同我老婆兩個搞笑佢哋先識得插嘴落嚟一齊笑,面談時已經覺得好悶,咁唔同當日仲要我哋招呼你哋咩...當然價錢佢哋係平過Kenneth既,而老婆都差啲都因為其中一間啲相都幾靚而諗住confirm其中一間,但諗到其實價錢都只不過差幾千蚊,咁咪同老婆解釋話當去少個旅行囉,話晒都係一生人一次,得一次機會影,所以都唔好介意嗰幾千蚊啦,而站於質素我係覺得合理既,所以都係貴D都搵返Kenneth費事博...
影相當日Kenneth會叫我哋做啲動作,令我哋覺得好好笑,而亦都好適合個場合.臨接新娘嗰陣我哋班兄弟响酒店下面影相,佢會分別叫我拎住啲利是好招積咁fing下fing下,咁好啦,我以為佢只係影我一個人啦,但係原來佢又另外叫我班兄弟响後面衝埋嚟!當時我喺完全唔知道真係以為佢影我單人fing利是,事後睇返啲相先知道嗰陣有班兄弟衝緊埋嚟!呢幾張我真覺得好深刻而自己都好鍾意.另外就係Kenneth真係可以營造到唔同既氣氛,感動又有,開心又有.例如去男家敬茶,佢影到我老豆同大家姐眼濕濕嘅樣,而同事影到我媽媽笑到見牙唔見眼嘅樣,當時我爸媽坐埋一齊,所以有相映成趣嘅感覺,但亦覺得好warm!
上網睇過其他攝影師,不過好多都係價錢唔啱所以都無聯絡見面.我見到The Stage價錢適中,所以特登去婚展搵Kenneth傾.我當時留意到佢有一本相簿影澳門影得好classic,因為我哋就正正就係好鐘意呢種歐陸feel,有啲英倫風既感覺,當時見到印象真係好深刻好鐘意.當時無論價錢,package,效果等等Kenneth都解釋得好清楚,而到confirm咗之後臨到影之前3個月佢地同事都會打電話嚟約我哋同Kenneth開會,傾吓啲style同埋其他準備功夫等我哋可以好好準備.
Bigday前因為天氣唔太好,所以Kenneth都有提我哋要帶遮去配合拍攝,但因為我太趕時間唔得閒買,所以佢同事Ruby就直頭幫我買咗一把透明同另一把同黑色遮,真係好感激佢!!! 呢樣真係做得好好!
交通安排佢地有相熟既司機,咁俾卡片我哋自己call而都係優惠價嚟既.記得嗰日化妝師都好好,喺咁幫我拎嘢,但係睇返個妝都算冇乜特別造型,其實之前的確係要求話要啲嘅簡單既style既,效果其實唔係差,但就真係非常簡單.因為我哋都諗唔到咩地點,所以全部都喺由Kenneth決定,最後出到嚟全部都好鐘意!特別喺落住雨嘅夜景相,我哋擔住遮影,而影到出嚟真係就好有歐陸feel,好鐘意! 而當時天氣真係麻麻哋,佢哋隊crew都對落哂雨踩哂泥完全okay冇問題,連Kenneth自己亦好瞓身,當日地方好跣而佢又不時要攀山爬嚟爬去,所以覺得佢哋成crew人好都好認真,所欣賞佢哋!
影完之後覺得相嘅質素冇問題,但顏色同角度方面就冇我想像中咁好,可能因為佢之婚展見嗰輯澳門既sample相實在係太靚喇,比較之下覺得好似差少少~!
我朋友介紹咗 Kenneth 俾我知 ,叫我哋睇下佢嘅作品,咁當時上網同去婚展睇佢啲相又真喺覺得靚,加上同佢傾落計覺得佢幾講得笑(因為我覺得攝影師好需要令到人笑)雖然價錢喺稍高但又見佢喺咩十大攝影師,所以都決定搵 Kenneth 影.
準備既時候好好,揀衫既時候佢哋都有講明如果我哋想影vintage嘅感覺,就未必連道具都可以提供到.所以預早講咗等我哋可以有準備,唔會去到先知「瀨嘢」!
影 pre wedding 真係要留意天氣,因為我哋影嗰時喺六月,好好彩每逢我哋影相嗰時就好好天,但係搭車同埋返酒店就係咁落雨! 而要提就係一埋位 Kenneth 好快就影到滿意嘅相,而景點就係我哋大家一齊傾一齊定既,但係感覺佢都好熟悉每一個景點點影最好!攞相比預期耐少少,雖然佢都有同我哋講要花啲時間執相同埋嗰排佢地比較忙,所以大概等咗三個月先拎到相,始終老婆好期待想快啲睇,所以當然如果可以出得快啲就更好啦.相既排版真係好好,Kenneth 都有建議我哋邊張排封面,邊張排封底,咁我哋其實都唔識,所以都好聽佢既意見.見到實物之後真係覺得好靚,佢建議嘅排版真喺令相簿變成一個故事!
差D唔記得,我印像好深既就係 Kenneth 真喺「五體投地式」咁影相,係成個人「趴」响地下,心口落地,完全無諗過污唔污糟!!我有時幫人做兄弟,做伴郎,都冇見過攝影師喺咁.所以覺得佢咁落力,呢筆錢真係洗得抵!


text:
呢日可以早少少放工, 於是係海港城附近行下, 期間行到agnes b. 度睇睇朱古力, 而且仲有全粒朱古力試食, 真係好滑, 好好味, 咁好既食物又點可唔留比joejoe呢? 見到個包裝咁靚, 於是買左朱古力, 想同joejoe分享
發覺佢既朱古力都幾貴, 買左百幾元, 而且份量都唔多, 平時我一定唔會買比自己, 但見係joejoe先買比佢, 係佢比較鍾意既牛奶朱古力, 希望佢鍾意~
先比joejoe一個驚喜, 唔好拆個袋住, 就影下相先
個袋袋簡單得黎又幾靚, d朱古力個樣都好好味, 自己都好想食
呢張靚靚既卡到底係咩黎呢??
原來係介紹各款朱古力, 其實我已經試食左兩款, 分別係咖啡及黑朱古力味, 咖啡超正超好味~
聽講joejoe都準備左禮物比我, 唔知係咩黎呢?? 好期待~
kumi's new life
2011年2月9日 星期三
買左情人節禮物比joe豬
呢日可以早少少放工, 於是係海港城附近行下, 期間行到agnes b. 度睇睇朱古力, 而且仲有全粒朱古力試食, 真係好滑, 好好味, 咁好既食物又點可唔留比joejoe呢? 見到個包裝咁靚, 於是買左朱古力, 想同joejoe分享


text:
先祝婆婆生日先, 由於婆婆住麗閣村, 毎年婆婆生日, 我哋一定會去西九龍中心, 食婆婆至愛既pizza hut
我開始搵做功課既布料, 但因為店舖太早收, 而且又落住毛毛雨, 買得唔太多物料做功課, 開始擔心唔知點算, 最後只好下星期三請半日假去買物料做功課, 終於扣左一日年假..
去到見到妹及婆婆, 仲有舅父及舅母佢地, 但同佢地唔太熟, 幾乎冇任何交流, 只有一直同妹傾計, 同時也恭喜佢終於搵到份工
首先要影下婆婆先, 見到佢好健康, 又笑得咁開心, 自己都覺得開心^^
呢個凱撒沙律, 我既興趣不太大, 但個look都幾靚仔既~
呢個新出既花花pizza, 我都唔記得左叫咩名, 賣相算唔錯, 但味道一般
呢個至尊都唔錯, 但如果係芝心邊會更好食><
白汁海鮮焗飯賣相普通, 最後我都冇食..
呢個脆餅賣相算唔錯, 但太受歡迎, 我都未食過><"
呢個係我叫既千島海鮮pizza, 連唔食千島沙律醬既我都覺得好味
一共十人食左三個pizza, 唔知算唔算誇張呢? 不過至緊要好味就得啦!! 見到大家食得開心, 尤其係婆婆, 見到佢開心就好~
食埋個甜品雪榚之後, 見到dede食得咁可愛, 自己都影相先~
味道算唔錯既紅豆雪榚, 連唔食紅豆既我也覺好味
睇佢食雪榚都食得幾滋味, 但唔知望左邊度, 唔專心
睇佢仲食到開心擺v字手勢, 杯雪榚真係咁好味!?
kumi's new life
2011年2月19日 星期六
婆婆生日快樂^^
先祝婆婆生日先, 由於婆婆住麗閣村, 毎年婆婆生日, 我哋一定會去西九龍中心, 食婆婆至愛既pizza hut


text:
2015年10月30日 星期五
周打蜆意粉
53 則留言:
煮法好方便回覆刪除
效果似大廚手勢
我細個家人都喜歡罐頭湯煮意粉架, 方便啊! ^^回覆刪除回覆
用玄罐頭湯煮意粉的確方便~刪除
我家都鐘意呢種罐頭湯,但近排很難在我嗰區嘅超市買到.回覆刪除回覆
是嗎?惠康有喎!刪除
小月,為何我入唔到你個blog.
我知有茶餐廳的早餐粉麵湯底也加了罐頭雞湯,所以好飲時又方便!回覆刪除回覆
其實罐頭雞湯對茶餐室都係重皮㗎~刪除
呢個超快手完成回覆刪除
我都鐘意用罐頭湯煮意粉架!回覆刪除回覆
我老伴都好鍾意~刪除
有d罐頭久唔久又想食,煮意粉好味道.回覆刪除回覆
我地都係久唔久食下~刪除
用呢隻罐頭好唔好食呢?回覆刪除回覆
我老伴都好鍾意,我覺得都幾好味!刪除
用呢隻罐頭好唔好食呢?回覆刪除
我鍾意肉醬意粉多的回覆刪除回覆
肉醬意粉好味呀~刪除
快速好味 ^_^回覆刪除
我都鐘意這個味道的意粉.回覆刪除回覆
我覺得都幾好味!刪除
蜆意粉我都鍾意食的,外邊都會叫,係有時食完好似唔會好飽肚咁.回覆刪除回覆
外面做的好細碟~刪除
簡簡單單又一西餐~~回覆刪除
哈~快靚正~間中食下咁幾好回覆刪除
我都鐘意做罐頭湯做意粉醬,方便又好食,係放工返屋企煮飯的好幫手回覆刪除
簡單方便又好食!回覆刪除
用罐頭煮意粉真係好方便回覆刪除
E罐湯煮意粉好味, 比九分, 如加埋鮮蝦,藍青口, 比十分.回覆刪除回覆
加埋鮮蝦,藍青口就唔簡單啦~刪除
簡單方便嘅一餐 :)回覆刪除
我都鍾意你用嗰隻罐頭湯.回覆刪除回覆
我覺得都幾好味!刪除
賣相靚靚 , 簡單快捷 " 正 "回覆刪除


text:
12月尾落order (有20% off)1個week 後話寄出, 等等等左total 3 個week 佢話cancel 喎.
仲要講到係我cancel 佢咁!!!!
係咁cher 佢要佢再寄比我, 佢話要我再place order, 咁咪無左20% off 囉??
佢話比番個code 我咁就有番20% 但係呢個code 係用唔到既... 最後要佢人手自動 refund 番果20%
係咁追係咁send e mail , 負責人都算係咁.
可能係我黑仔, 人地買都好地地. 而佢又係free shipping ,再平多20% 真係平過香港好多...
Quantity Title Price Each Estimated Delivery Time delceor 好似香水咁香, 保濕不錯有少少換皮效果
liquid gold 未開來用, 但係佢有Glycolic Acid有換皮效果,所以不會日日用. 有時去下角質都好既, 但日日係咁抺真係唔得掂.
Vinexpert Firming Serum 係my lux box有送過10ml來用, 平平地日間用真係不錯. 而且用完d紋真係有淡到(少少), 因為見佢個discription講到咁勁, 話用28 日可以有效去紋喎. 真係停左用自己既玩左2個week .
bliss 呢set野真係好抵玩, 佢真係sipping都埋!
支沖涼未用, 咁body butter 一向都係夠曬潤, 支磨沙真係啱曬,佢無fresh 黑糖咁粗,又唔會好似ren 咁幼到一搽2搽就溶.. 要搽好多而又磨唔到,
佢用少少就磨到又會磨到人痛.
ren cleansing milk 冬天用好, 夠曬潤, 可惜我同佢係咁拖來到我度已2 月, 少笠.
elemis個mask 話可以當sleeping mask 敷過夜,成個面白曬唔嚇死隔離果個, 自己都覺得焗. 又攪到個枕頭dirty.
3個MASK 都係保濕無乜特別.


text:
妹妮學校每兩個月一次生日會,一次過為兩個月生日既同學仔慶祝,而且呢日唔駛著校服架.而每次呢d bi-monthly既party都撞啱有節日慶祝,除左係生日會之外仲可以著埋節慶衫,最好就係十月份呢個,因為撞埋halloween一齊,大家可以扮鬼扮馬一番!!往年都無特別為halloween打點架,我地會所每年都有trick or treat 同鬼屋比小朋友玩,但係妹妮平時8:30就上床所以一直都無參加過.今年5歲了,間中夜D上床都OK既,加上有朝妹妮一早就拉我同佢去clubhouse, 話媽me,我地去book 個party吖!我知佢意思係去sign up 個party囉.買左呢個南瓜比佢trick or treat 用,點知佢連入面d 朱古力都唔比掂,話留番halloween用喎!其實halloween淨係帶個藍出去就有糖攞架喇!
不過今年都無特別為妹妮張羅搵衫,初初諗住生日去埋迪士尼睇下有無衫買先,但都睇唔啱, 諗住著番白雪公主算了.點知突然諗起朋友仔Sana有齊咁多套公主衫,不如用白雪公主同佢交換一套啦,Sana同意換左套長髮公主返黎了!! 但係假髮就由媽me去toysrus 買了.當晚拎個假髮返屋企時,妹妮興奮得大叫 : I‘m so excited!!! I'm so excited for tomorrow!!
弊喇,真係興奮到瞓唔著!好似我地細個第朝有得去旅行一樣,前一晚已經興奮又期待到碌來碌去都瞓唔到.只係無諗過5歲咁細個已經會咁,今次係第一次見妹妮咁excited呀!!
第朝一早著好衫,妹妮已經擺好晒甫士比你影相!
仲擺埋呢D令人毛管戙既甫士
今日媽me車返學,不過都想同樓下一齊等校車既朋友仔一齊影下相!
唔小得要同媽me影下相啦
返到學校見到Mr Stan直情爆笑呀!真係好認真好搞笑呀!
幾個女仔即時擁埋一堆比媽咪們影相
妹妮見到佢個名係黑板好開心呀,原來今次生日得妹妮同kit kit兩個小朋友咋,好彩我地買左兩磅蛋糕,如果唔係可能無生日蛋糕切呀.
Kayla換左南瓜衫,套衫都好得意呀
今年見妹妮同D同學仔明顯比舊年friend好多,可能呢班多女仔朋友.舊年去佢班房,見妹妮都無特別同其他同學仔特別friend,只係跟住人一齊玩,但係有D女仔直情糖痴豆咁幾個痴埋一齊架.
今年好似開心左
party day就會早一個鐘放學,係門口等時連巴士阿叔都認唔住要同龍珠老師影相!
我諗住妹妮應該一早就將個假髮掹走,點知去接放學都仲見佢戴住噃!
可惜影唔到全班大合照啦,因為接放學時有半班搭校車既同學已經上晒車了
只有由家長接送既同學仔留底影相,同班主任影下相先.
外藉老師都影,但係妹妮嗌極都係望左去電視度.個男同學套衫好正呀,做武士好傳神呀
呢日放學個個都留低唔走,因為個個都係度博命影相呀.咦,有勇敢傳說個miranda呀.舊年妹妮話班上有四個snow white呀,但今年都唔係見到好多個snow white,但Rapuzel居然無人撞衫
成班小朋友好似扮野大會咁真係幾得意
好耐無見到Dathan,一見到人居然猛望住人隻熊仔手!
大家影相影到學校打鐘叫我地散先肯走呀!
妹妮呢日滿載而歸呀,佢個南瓜籃裝到爆滿呀!!佢話自己超級開心.出年升上小學了,到時應該都無呢D halloween party了,真係無後悔今年玩得盡D呀.


text:
將軍澳綫寶琳 財務公司支店検索
寶琳
寶琳站是港鐵將軍澳綫在新界端的終點站之一,位於香港新界東西貢區將軍澳寶琳貿業路旁,新都城中心一至三期中間,2002年8月18日啟用.寶琳站站名取自附近的街道寶琳路.
寶琳站為半開放設計,月台,大堂同位於地面,設有空調.
車站只有一個側式月台,並設有月台幕門.列車只能在同一個方向到達和離開,因此列車只會停留一段短時間,以免妨礙下班列車進站.
車站主要出入口設於貿業路,有五條行人天橋連接港鐵站及公共運輸交匯處,可以直接由港鐵站前往新都城各期和疊翠軒,亦可經行人路到達寶林邨及英明苑.寶琳站旁的新都城二期地面建有寶林公共運輸交匯處,乘客可轉乘巴士或小巴前往其它地區.
由於鐵路路軌需要由地面(寶琳站)慢慢下降至地底(坑口站),在寶琳站南端一路沿著景林邨旁建有一個綠化公園,一方面覆蓋路軌,另一方面可以為區內提供綠化空間,可沿路步行至坑口站.
由於寶琳站鄰近多個大型屋苑或屋邨,因此人流眾多.而在星期六,日及公共假期,因有不少來自香港島區,東九龍和將軍澳之乘客前往新都城購物和觀賞電影,人流較平日繁忙.
據《鐵路發展策略2014》,政府建議興建東九龍綫,連接將軍澳綫寶琳站及觀塘綫鑽石山站,走線途經觀塘半山北部,中途設康景站,寶達站,秀茂坪站,順天站及彩雲站.報告指出東九龍綫可充當將軍澳地區和九龍之間行程的替代路線,如將軍澳綫的列車服務受阻,受影響的乘客可取道這條替代路線以轉乘觀塘綫.康景站是港鐵東九龍線計劃中的一個車站,將會建設於西貢區將軍澳翠林邨與康盛花園附近. 打破了將軍澳居民「山上沒有地鐵」的慣例.


text:
今次我無訂到Backdrop (承熹當年既backdrop), 因為實在覺得好浪費, 用完就掉, 都係唔製咁嘥錢! (我啱啱先睇返承熹當時百日宴篇blog, 有人問我個backdrop幾時, 大約二千幾蚊)
所以今次我就咁訂左個細Banner同埋訂左一啲汽球返黎自己做一啲簡單既decoration
希望一切順利, 唔好太醜怪啦! (過兩日同大家分享)
妹妹之前既飲奶時間係 8/12/4/8/11, 我唔想佢食少餐, 但又唔想佢太夜訓, 所以最後餐奶我會早一個鐘俾, 佢食到幾多就幾多
其他時間大約四個鐘食五至六安 (有時可以飲晒, 有時剩少少)
但最近我發覺佢夜晚個轉可以訓到十二個鐘, 所以我就試左幾日俾佢食完夜晚八點或拖到八點半餐奶, 玩一陣, 九點半到入房訓, 訓到第二日大約八點
好多時都聽人講訓緊要過食, 訓得多會長肉, 其實係咪真架?
妹妹平均每日訓18-20個鐘, 真係超級懶訓豬, 但我又唔覺佢好長肉, 反而依家改左一日四餐, 我都有少少擔心對於一個三個月大既小BB, 會唔會飲得太少奶呢?
麻煩有經驗媽媽分享一下呢個問題? 我應該由得佢, 定係好似以前咁十一點再補多枝?
承熹依家大個左, 好多野無以前BB時咁麻煩, 所以去街我多數都會帶埋佢去, 但先決條件我會迫佢自己行, 唔會抱, 一抱我就話返屋企, 佢依家都算合作
依家住緊呢個屋苑落吉之島或太古城都要坐小巴, 初初搬黎時承熹仲要大人抱實, 依家佢自己坐, 識得扶實手抦, 仲扶得好穩
見到佢日日長大, 有時好自私咁諗唔想佢大得咁快!
約左朋友食LUNCH, 朋友們出去學整麵包超人及細菌小子馬卡龍, 特意留左一對俾承熹, 好得意啊!
承熹見到好開心, 但亦都好狠心, 一啖就食落去, 哈!
仔啊, 你可唔可以留住呢份童真耐啲再耐啲啊!
又強吻妹妹
妹妹比起哥哥懶訓, 哥哥以前訓覺好少打轉, 阿妹就會!


text:
當我地用時間,身體力行咁為對方做一啲嘢,對方會感覺到好被愛嘅話,呢種就係 The 5 Love Languages 裏面嘅最後一種語言,Acts of service (幫忙協助).對小朋友嘅話,為佢地做嘢同服侍佢地,响小朋友出世嗰日開始,每位家長都已經開始做梗.因為如果我地唔幫佢地做一啲佢地做唔到嘅嘢嘅時候,佢地係會生存唔到落去.响嬰兒期餵佢地食嘢就係其中一個最明顯嘅例子.
到小朋友一路路大,我地就慢慢會將 Acts of Service 嘅服侍模式,轉為 Acts of Service 嘅協助模式.協助嘅核心係教授,為求小朋友將來可以獨立自主咁生活.教佢地所有自理方法同家務可以幫佢地建立獨立能力.而訓練佢地嘅自我決策能力亦係建立自主嘅好方法.
當然教嘅嘢嘅先後次序係要跟據小朋友嘅學習能力而定.例如 Dr. Chapman 指出 6歲嘅小朋友已經可以自己執床,如果我地教佢地嘅話.無可否認,好多時直接幫小朋友做完件事,會比教佢地做相對快得多,而即時嘅成果亦會好得多.所以好多家長都寧願自己做晒,直至發覺小朋友大咗之後乜都唔願做同唔識做.其實只要畀多啲鼓勵同欣賞多啲小朋友嘅付出,佢地會好樂意享受自己响屋企裏面有貢獻同被欣賞嘅感覺.當然我地包容到小朋友响學習過程中嘅唔完美表現係關鍵之一.
而訓練決策能力,可以由畀多啲選擇佢地去決定開始.例如「你每日可以飲一支XX,你想朝頭早飲定晏晝飲吖?」.不過要記住畀小朋友嘅要係真正嘅選擇空間,唔係一個心目中已經有特定答案嘅問題.如果唔係就只會訓練小朋友去估你心裏面嘅答案,而唔係訓練佢地自己嘅選擇能力.希望每位小朋友都可以感受到父母 Acts of service 嘅嗰份愛~


text:
琴日過大禮,不過我o地好簡單,無好似傳統o甘買好多o野.
男友o黎到我屋企交o左以下o既o野比我屋企人,然後講解埋當日Big Date大致o既行程,就係o甘就完成嘞!
不過我無諗過,我亞媽竟然回番$8,000比我o地,男友叫我比番$6,000我亞媽,但係我唔知點講呀!
Continue reading »
我o地big date當日下午會o係餐廳註冊,有個Lunch Buffet,係招待我同男友o既同事,朋友,所以印o左張西式邀請卡.
琴晚去攞卡o既時候發覺卡入面o既內文竟然無印餐廳名,點會o甘o架!
記得最初落單o既時候,個店員有同我o地寫個餐廳名,佢仲話個名係英文要將D字90度打轉,到後來起o左個稿出o黎,我o地就好專注o甘睇有無打錯字同內文有無錯,仲要check o左好多次,完全無為意打漏o左個餐廳名,直到琴晚攞o左先發現.
我o地兩個人四隻眼兩個腦都唔發覺,真係 ………..
依家個補救方法係,o係張卡入面放張地圖仔,o係上面寫番個餐廳名,唯有係o甘啦!
Continue reading »
下一個月o既今日,就係我big date o既大日子嘞!時間過得真係好快.
基本上要book o既o野都已經book好o西,o黎緊要著手整o下D座位表,行程,物品清單 ………
大家一齊努力啦!
星期一(2/10),我o地終於print好o西D中式帖嘞!
由於我o地用番酒樓送o既帖,所以除o左印信封之外,帖入面o既內文要填番D字.Print就唔係用好多時間,最煩係要就位.
終於攪掂,等埋西式餅卡,就可以過大禮嘞!
Continue reading »
隻成長DVDo係星期六(30/9)攞o左嘞!睇過都OK啦!同平時去飲睇人o地o果D差唔多,只不過今次係換o左自己個樣落去.攝影Package包o既係o甘上下啦!
星期日(1/10)去o左中央圖書館搵進場音樂CD,諗住搵4首歌,點知淨係借到一隻CD,得一首,而且仲係有人唱,因為原先諗住搵純意樂.
依家搵到呢首係最常用o果隻音樂,聽o下聽o下,有人唱都幾特別呀!係唱德文o架!諗緊用唔用好.
前晚(29/9)去買o左中式餅卡(奇華)同乳豬券(太興)嘞!每樣20張,又無o左千幾二千蚊,D錢好似倒水o甘.
西式餅卡就o係ESD Life訂o左聖安娜餅,等寄埋o黎,就過大禮嘞!
Continue reading »
星期六(23/9)除o左o係IKEA買o左D廚具之外,我o地仲買o左兩個Cushion,諗住Big Date o果時,攞o黎做跪墊斟茶,都係紅色,只係無D繡花,我諗應該都可以呀!$42已經有兩個,第時又可以用番,唔想o係金都買,好貴,又唔會再用.
Continue reading »
今日約o左幫我o地o係big date o果日佈置餐廳o既出o黎,去o左餐廳傾o下點樣佈置,了解o下環境,度o下位o甘,竟然一傾就傾o左兩個鐘,都無諗過會o甘耐.
由於餐廳地方有限,我o地又要留一個地方影相,所以都有好多方面要去諗,去兼顧,佢o地都比o左D有用o既意見我o地,而呢D我地係從來都無諗過.都有D擔心會攪得唔好,希望到時一切順利啦!


text:
o係本宮附近聚集o左好多人,好熱鬧,於是我o地就走埋去八o下,發覺有座屋台o係o度哩!
原來呢日係熱田神宮創祀1900年o既祭典,竟然比我o地遇上呀!
o係o度影o左陣屋台,音樂奏起o黎,而且屋台上o既人偶開始郁動哩!
最初係前面o既有鬚人偶o係o度左右換擺,感覺似係o係o度驅走D唔好o既o野
之後就到後面o既人偶郁動,好精彩呀!
睇完精彩o既人偶表演,跟住就有一大班人將屋台拉動,睇o黎座屋台都好重呀!
將屋台轉方向,一D都唔容易哩!
我o地跟住屋台後面走,其實都唔知屋台會去邊,就即管跟去睇o下啦!
原來去o左熱田神宮o既西門,跟住就停o左落o黎
後o黎見有D人去o左天橋上面,我o地估屋台可能會出去馬路,於是我o地就上o左天橋,等o左一陣,果然估得無錯呀!原來屋台停o左落o黎,係等緊警察開路呀!
屋台出o左馬路,我o地無再跟去嘞!無意中可以睇到呢個祭典,好開心呀!
就快2:00pm,我o地諗起蓬萊軒等位要等4個鐘,如果依家等得o黎,就差唔多係食晚飯o既時候呀!於是就去番熱田神宮外面o既蓬萊軒神宮店攞位嘞!要4個鐘後先有位,我o地當然唔會企o係o度等足4個鐘啦!更何況我o地有地鐵一日任乘票,於是我o地就去玩完再返o黎食呢餐美味o既晚餐嘞!
攞完位,就行去搭地鐵嘞!下一站大須觀音
小提示:-


text:
因為入住既酒店係北投,所以早上12點CHECK-OUT左就行行呢度附近
第一站就行左入北投公園,發現有好多松鼠
唔知呢條河係咪有溫泉成份好多人泡腳
呢個就係地熱谷,當時係一月份,熱那到,我懷疑如果六月去會有咩感覺
呢度係溫泉博物館,其實都無咩好行
外表好靚既北投圖書館,好想行入去,但可惜我並非文青所以影兩張相就走
好行完就去淡水啦!
到左,首先要轉巴士入淡水漁人碼頭,不過行到好累買小小野食先
見到7-11有35NT一個既北海道3.6雪榚,我個人認為港幣9蚊算唔錯,下次去都會食
到左,今次我就無行大路入去,相反行左海邊,可能我鐘易吹海風既原因
行完一輪後,去下淡水行下先,呢度有好多好奇怪既野
不過好似要500NT先有得入去,至於入興否大家自己考慮下.
又去海邊行下先,因為差唔多日落,所以特意行海邊嫁
去到六點個景真係靚
行完淡水,又係時候反酒店拎反行李去下一站
去完酒店,CHECK-IN完後就去西門町填肚
呢檔真係好搶眼,真係想買反香港擺屋企
因為去到食馬辣火煱要等位,所以又要係度盤旋下先,7點40到,等到9點30先有位食
肚餓點都要食下野先,呢檔多人就食,由於一陣有任食火煱所以食小小就算
跟住行下HEA反兩個鐘先
其實呢部機入左錢會有D咩?
HEA完就食啦,一個人大約600NT,153蚊,計反相對於香港既牛一,牛涮鍋都算好平
有海鮮,有聖子總類多
食到差唔多,當然係雪糕


text:
anyway,黎到築地已經係8點lu,又係落雨既天氣,加上氣溫都幾涼下,雨中等位其實都幾難受,係當中既空檔時間周圍走走,好多鋪頭都係人龍處處,我地等緊既壽司大都幾多人下,行過3-4條小巷後,發覺買既野冇咩特別,不外乎係一d海鮮,T-shirt,青酒等等既東西,行番去排隊既地方,發覺冇咩點郁過,又再行遠少少,去到真正既漁市場,幾中意佢入面天花既設計,除光管外仲有天然光,彎彎的,加下地下水漬處處反晒光咁,感覺不錯,原來入面真係好大,海鮮亦5花百門,有趣,其實去旅行好多時都中意行下當地既街市,感覺比較地道同埋見到唔同既買/賣方式,不錯
之後去既係金龍山淺草寺,一般的檔口,食過燒餅飲過唔知熱熱既甘酒後,就行左去金龍山寺,好多人,拜神既模式我只係睇冇直接參與過,原來我份人都幾唔入鄉隨俗架喎,哈
入到去淺草寺,我都有拜拜,因為入屋叫人入廟拜神嘛,依個我會做既,望入去主台度都幾金壁輝煌,不過依d金堆玉砌既東西例必唔岩我睇,見旁邊求籤有一個個櫃咁好似幾有趣,用公數100yen求左支籤,87大吉,"鑿石方逢玉,淘沙始見金,青霄終有路,只恐不堅心",哈,果然好淮,懶得郁嘛,籤文背後寫求咩得咩,嗯,但我求時都冇咩諗過,只係埋到去求屋企自己朋友等等身體健康,工作順利,世界和平金融海嘯快d冇事等等,希望成功啦,哈哈
之後出左去睇悶爆既能劇,攪左耐都唔知做咩同冇咩野睇,好快走人了,後黎去左附近既咖啡室坐坐,因為真係幾倦下,其實叫我行山ok,但行街呢,就真係頂唔順.咖啡室頗古舊下,牆身畫有教堂既玻璃彩繪,都幾靚下,但d咖啡唔係好得,唔知想點
走後去左搭淺草銀座線,通過個商場,舊到呢,天花仲有少少爛,係日本真係少,哈
再後一站到秋葉原,沒什特色,銅鑼灣台北咁上下既街道,入左去好大既Akiba Japan.地下d廣告特價牌同埋貨架上既電腦電子東西,真係睇到眼都花埋,洗唔洗咁多顏色牌呀大佬?
出到去都係咁上下既街頭,雖然近聖誕有d燈飾係度,但都係冇咩特別,行過某一商場門口,見到好多人企晒係度打機,我估都有4-50人,唔知係咪連線攪比賽呢?哈
之後經過mr.donut,佢地好似好興奮咁,但又係我唔識既東西,入左去食左d野後就走人了
後黎番去hotel,地點係東新宿既e-hotel,近歌舞伎町,講起依間野真係好方便,一出地鐵唔夠20步就到,仲要係新起唔夠一年,除有少少窄之外,package黎講我覺得相當ok了
放低d野後就出番歌舞伎町搵野食,路過時見好多黑衣人,衣著清一式咁上下有d悶,感覺係黑社會都唔定,不過唔關我事,去到大街好似有幾多野食,但其實都唔知食乜,行左一段時間後就去左是但一間既拉麵鋪食,個名叫桂花拉麵,好細但幾有地道感覺,一張bar台既東西,幾張登,野食來來去去只得2-3種配搭,但就好平,我只係食左碗700yen既拉麵,日本黎講真係好平lu
之後行番hotel,沖過涼後就要執好野準備第2朝去我地既重點地方川越市lu


text:
2015年8月18日 星期二
三儍再襲九州 day 8 25/7/2015
瞓醒覺我哋就落去旅館嘅餐廳食早餐.我哋坐定定職員就送上日式早餐,早餐分量好多,而且好好味,食飽飽我哋就返上房執好行李 check out喇.
嚟到湯布院一定要試好出名嘅蛋卷,離開旅館就揸車去溫泉街嘅B-speak 買蛋卷,雖然舖頭只係啱啱開,但已經人頭湧湧,唔怪得要預訂.我哋買完蛋卷之後原本想行陣溫泉街,但係天氣實在太熱,而且想早d去下一個目的地玩,所以放棄咗,希望遲d有機會再嚟過.
我哋上車出發喇,離開湯布院,我哋去番熊本縣,今日會去熊本嘅阿蘇ミルく牧場玩,揸車過去要2個幾鐘,沿途風景好靚,一路欣賞風景唔覺唔覺就到咗喇.泊好車俾埋入場費就入去玩,原本想俾三儍揸下牛奶騎下馬仔,但我哋遲咗小小趕唔切去排隊,不過三儍見到d小動物就已經好開心.
午餐响牧場食燒肉,價錢唔算貴但都好好味,三少仲食到停唔到口.食飽就繼續响牧場玩,我哋睇咗動物賽跑,又去抱抱小動物,餵下羊咩咩,四圍行下睇下.最開心嘅係嗰度有太陽花田,原本行程中有安排去太陽花田,不過就唔到所以取消咗,雖然呢度嘅太陽花田規模唔算好大,但映相出嚟都好靚,總算還咗我心願.玩到熱我哋去食下雪糕,再行下土產店買手信同牛奶,行到人哋差唔多閂門我哋就走喇.
由牧場去熊本市唔駛一個鐘車程,泊咗車响酒店指定嘅停車場就去酒店check in.今晚我哋住Comfort Hotel,酒店响商店街附近,位置好方便,但之前响博多Comfort Hotel實在太唔掂,所以對呢間Comfort 不寄予厚望,點知check in 時職員已經送咗三儍一人一份盥洗用品,氹到佢哋好開心,之後上房仲驚喜,間房又大又乾淨,放好行李就出去行街街.
落到樓下就已經係商店街,真係超方便,我哋行到d舖頭差唔多閂門就去食飯.今晚去居酒屋食晚餐,呢間居酒屋香港都有分店,最出名係雞翼,d雞翼又真係幾好味,不過就好熱氣,其他嘢食就一般.食完就慢慢行番去酒店附近嘅激安之殿堂行下,得晚餐落格,再番酒店食B-speak嘅蛋卷同阿蘇嘅牛奶做宵夜,蛋卷真係好好味,好鬆軟又唔太甜,牛奶就又濃又香甜,兩樣一齊食真係好夾,食到飽飽就沖涼瞓覺啦.
(day 8 完)
張貼者: jacqueline 於 上午8:35 沒有留言:
2015年8月14日 星期五
三儍再襲九州 day 7 24/7/2015
今日又係晨咁早起咗身,望出窗外原來個天仲未光,但原來我哋間房向住東面,可以欣賞到日出.睇完日出就落下浸番轉溫泉消除疲勞,浸完再叫醒3儍去食早餐.
酒店早餐好豐富, 除咗日式同西式嘅食物之外,仲有新鮮水果,食飽飽我哋就番房望住個無敵海景休息一陣,再執好行李check out.呢間酒店好正,真係唔捨得走,希望下次有機會再住過.
下一站係高千穗,不過我哋唔係去高千穗峽而係去坐小火車,小火車係响一條因颱風破壞而廢棄嘅鐵路上面運行,對三儍嚟講去睇風景不如去坐下小火車,所以我哋揀用呢個方法去遊覽高千穗 .由日南到高千穗車程要2個半鐘左右中間我哋响PA食晏,不過嘛嘛好食,食完就繼續上路.
終於去到目的地.由於小火車無得予約,所以一路都驚去到無哂位,一停好車我就第一時間衝去買飛,但都只係買到1個鐘頭後嘅車票,原本可以四圍行下夠鐘先番嚟,不過天氣實在太熱,唔想周圍走所以响度等.職員見我哋係外國人,响等侯期間都好積極安排d節目俾三儍,俾佢哋予先坐下响鐵路行嘅電動車,又去車庫睇已經停駛嘅火車.一個鐘好快過,係時侯上小火車喇.
小火車路程其實好短,全程都係半鐘,途中會穿過隧洞,經過車站同農田,最後响條谷上面嘅鐵橋上停低,响鐵橋上可以吹住山風欣賞峽谷嘅風景,好舒服好寫意,最搞笑嘅係揸車嘅叔叔居然响鐵橋度放泡泡,襯埋風景又係幾靚嘅.短短半個鐘嘅小火車之旅好快就結束,我哋係時候又再起程.
經過2個幾鐘嘅車程,我哋終於到咗今晚嘅住嘅旅館-由布院いよとみ.去到已經差唔多7點,其他住客已經食緊飯,我哋匆匆忙忙check in就上房.間房唔算好大,但就好舒服,有個小露台,望出去見到火車路,火車經都會有聲,不過好彩火車班次唔太密,可以接受.
洗個面就落去食晚餐,晚餐係旅館予備.二,三少食兒童餐,份兒童餐份好似幾好味份量都啱啱好.而我哋就食地雞窩,原以為只係得個窩,點知有頭盤沙律魚生冷麵,仲要係好食,簡直喜出望外,反而個地雞窩就普通d,不過就勝在份量好多,食飽就返房休息.
旅館本身有三個溫泉,兩個室內一個露天,全部都係貸切,只要入去鎖埋門就變成自己嘅私人溫泉,而客房裏面就無浴室,想沖涼就要去溫泉沖.我哋食完飯諗住返房嗰陣見到其中一個室內溫泉無人用,所以就改變主先去沖涼兼浸溫泉.雖然只係室內溫泉,但可以食飽飯舒舒服服沖個涼再一家人一齊浸溫泉就好滿足,浸完溫泉想返房時見到露天溫泉居然無人用,所以趁機去埋露天浸.露天溫泉比室仲要正,三儍可以一齊玩水又唔會影響到人,無哋映下相浸多陣就番上房.
番到房時間仲早,我哋睇陣電視,食下水果就瞓覺喇!
(Day 6 完)
張貼者: jacqueline 於 上午9:51 沒有留言:
2015年8月9日 星期日
三儍再襲九州 day 6 23/7/2015
起身响酒店食咗輕便但好味嘅早餐之後我哋就出發喇,由於今日時間比較鬆動,所以見到d啱行嘅舖頭我哋都停車行下,好似激安之殿堂咁,d嘢古靈精怪乜都有,有啱三儍嘅玩具,啱daddad嘅汽車用品同啱我嘅護膚化妝品,唔覺唔覺就响度用咗個幾鐘,買咗一堆好低嘅汽車用品牌走.
行完街街就正式出發去日南,由都城市去日南海岸大概一個半鐘車程,第一站係去鵜戶神宮,呢個係日本唯一一個洞穴神社,亦係少數可以聽到海浪聽嘅神社,難得三儍去呢d景點都乖乖地唔嗌住走,我哋可以慢慢行下睇下,欣賞下呢個起响崖邊嘅神社,行完我哋食埋雪糕,就出發去酒店喇.
今晚我哋住日南海岸嘅 ANA Holiday Inn Resort,間酒店規模唔細,泊好車已經有職員過嚟幫手搬行李.上一樓check in 之後就上房,我哋今晚住和式房,三儍照例好興奮,而我哋見到間房都好開心,因為間房除咗新同大之外,仲有一個超級無敵大海景,真係想攤响度乜都唔做嘆凍飲望住個海發白日夢,我哋响房度hea咗陣就換衫出去喇.
原本應該要食午餐,不過頭先食嘅雪糕未落格仲飽飽地,加上三儍情願去玩,所以我哋決定先去沙灘玩,再早d食晚餐.沙灘就响酒店出面,d沙好幼好水好清好乾淨,但個海就好大浪,所以我哋都只係玩下沙玩下水,不過三儍玩得好開心,玩到差d唔舍得走.玩到5點左右開始肚餓,我哋就番上房沖涼再去食飯喇.
我哋唔想去得太遠,所以淨係去酒店對面,又係叫網元嘅餐廳食日本料理.可能做遊客生意多,呢間餐廳都有d貴,不過大家都好肚餓,所以都叫咗二份漢堡扒定食,海鮮丼定食,刺生併盤同鐵板豚肉.以為唔多夠食,點知原來每份食物嘅量都好多好大份,海鮮刺生都好生鮮肥美,其他熟食都唔錯,食到好飽好飽我哋就返酒店小休,再出去買嘢.
由於我哋早食飯,所以晚飯之後仲有充裕嘅時間俾我哋去玩.我哋先去附近嘅便利店行下,買咗煙花就去沙灘放煙花.三儍唔係第一次放煙花,但每一次都係又要驚又要玩,但不過都玩得好開心.燒完煙花就返酒店嘅工產店行下買手信,再去浸溫泉.酒店嘅溫泉無溫泉咁正,但都ok,舒舒服服咁浸完就返食雪糕瞓覺啦.
(day 6完)
張貼者: jacqueline 於 下午8:21 沒有留言:
2015年8月7日 星期五
三儍再襲九州 day 5 22/7/2015
今朝又係一早瞓醒,趁三儍未起身,我就自己一個人去浸溫泉.今次去別館嘅溫泉浸,由本館行過去要行差唔多10分鐘,一路都無人,而且天未光哂仲暗暗哋,其實都有d驚.好彩個溫泉俾咗個驚喜我,比噚日本館嘅大浴場正好多,d水夠熱,而最正嘅係一個人都無,可以自己儘情享受.
雖然個溫泉好正,但都唔可以浸太耐,浸完就換daddad同大少落浸,佢哋嘅評話都係話別館嘅溫泉好好多.浸完溫泉就肚餓啦,叫醒埋二,三少就去食早餐.早餐自助型式,都好豐富,食飽返房執好行李就check out 再出發喇.
下一個目的地係內之浦,一個無乜遊客去嘅地方, 去嗰度係為咗參觀JAXA基地.其實原本plan去都係位於九州嘅種子島,但船程太耐兼太貴,所以退以求其次去內之浦嘅宇宙觀測站參觀.由霧島去內之浦要差唔多要2個鐘,去到已經係食飯時間,所以先去食午餐.我哋今餐食海鮮,揀呢間餐廳係因為網上評分唔差,而且呢度有得食伊勢海老.去到先order 一隻伊勢海老刺身,3仟円一隻真係好低食,原本想叫3份定食,但老闆娘話叫2份一齊share就夠啦,真係好老實.如老闆娘所講,定食份量好多,先嚟好清爽嘅前菜漬物,再嚟好好食嘅我嘅天婦羅同刺身拼盤做主菜,而伊勢海老刺身就勁鮮甜,食到一半老闆娘將個蝦頭同尾拎出去,用嚟煮湯,啖湯甜到不得了.食到飽飽都係7仟幾円理單,真係低到不得了,係呢個trip之中最滿意嘅一餐.
食飽就出發去JAXA基地,由餐廳過去都係7分鐘車程,未上到去就已經見到好大嘅衛星天線,上到去我哋先去咗火箭發射場(其實應該先登記後參觀),嗰度有响度發射過嘅大型火箭模型三儍睇到嘩嘩聲,而對太空最有興趣嘅大少就最興奮,睇完我哋先去翻閘口做翻簡單嘅登記手續,攞翻張permit card放响車頭再去參觀埋其他設施.我哋去咗睇未上山就已經見到嘅衛星天線,圖片就見得多,可以咁近距離睇下就真係好難得;之後再上埋展望台睇風景,去埋小型火箭發射台,最後就去埋宇宙科學資料館,資料館裏面有响內之浦發射過嘅火箭同人造衛星嘅資料,仲有用過嘅火箭推進器同人造衛星嘅部件,雖然三傻一知半解,但都睇得好開心,睇完時候都唔早,係時侯要走喇.
下一站係去都城市,今晚我哋就响都城嘅酒店住.由內之浦去都城要個半鐘車程,去到時侯仲早,所以我哋先响Aeon mall行下,行完先去酒店check in.酒店book 之前睇好似有d舊,點知去到見到先知原來係咁新淨,雖然係商務酒店,但間房一d都唔細,仲好舒服好乾淨.放好行李就予備去食晚餐.
我哋唔想去太遠,所以只係响酒店隔離嘅燒肉店食,以為只係舖仔,原來入到去咁大,我哋點咗個4人set一齊食,d 肉都好肥美好好味,呢餐幾好味,而且都唔貴,埋單時職員問我哋係咪隔離酒店嘅住客,我哋話係,仲主動俾咗9折俾我哋,食到飽飽都係6仟円左右.我哋番酒店買d飲品就番房沖涼休息喇.
(day 5 完)
張貼者: jacqueline 於 上午2:02 沒有留言:
訂閱: 文章 (Atom)


text:
2015/04/01
暴走維園@智樂遊樂場
2015/3/22
一早聽聞"智樂"呢個機構所舉辦既活動係非常好玩, 咁啱前幾天心血來潮上佢既網頁睇吓有咩活動, 點知剛好就見到智樂會係花卉展內搞個遊樂場, 嘩正呀, 今個星期日有節目啦.
當人人去維園係去參加花卉展時, 我們就係特登去場內玩呢個"智樂社區共建遊樂場". 就算經過啲花, 陶寶B都無興趣去睇(其實連大人都無咩興趣, 因為太多人了), 所以就一支箭直奔去遊樂場啦. 場內所有遊戲用既物料全部都係由一啲被人視為廢物既東西去建成, 例如車軚, 木塞, 木珠呢一啲咁Raw既材料.
陶寶B一見到有咁多小朋友不知幾開心, 佢見到小朋友執起地上既珠仔然後放上竹上面滾動, 陶寶B就跟住去做, 不需要大人去教單憑自己既觀察就學到了. 呢個滾珠仔遊戲簡單到不得了, 但有時就係簡單就係最好玩.
玩完一些靜態既遊戲, 係時候"動"起來啦, 莎拉見到呢個彈彈圈自己都忍唔住去彈跳埋一份呀, 低能既莎拉仲玩埋空中飛躍相呀.
小朋友企係個彈彈圈上面, 可以訓導佢既平衡力架. 就算企唔隱都唔駛怕, 因為趺倒都係在草地上好好玩架.
另一個"木塞牆"遊戲就可以訓練小朋友既耐性, 用個筒仔自己收集地上既木塞, 之後就一個個塞在牆上.
雖然陶寶B無咩心機去將木塞放在牆上, 不過佢就好有心機去執地上既木塞呢. 執滿一桶之後就一下了倒在地上然後哈哈大笑, 佢有佢既玩法, 總之就係自得其樂啦.
嘩,,,,大車軚呀, 陶寶B出盡奶力自己去抬起個車軚, HAHA, Junior激戰板呀!
平時真係唔會有機會接觸車軚, 所以陶寶b好投入咁去將啲車軚推來推去, 1,2,3推!!!!好好玩呀!!! 呢個"智樂社區共建遊樂場"真係非常好玩, 諗深一層其實呢一啲遊戲真係似曾相識, 莎拉童年時都係玩橡膠繩, 彈珠仔呢類遊戲, 不過因為現在物質實在太豐富而遺忘了呢一啲簡單既遊戲, 其實有時小朋友係不需要教材玩具/電玩, 有時反撲歸真玩簡單既遊戲已經係好滿足了.
Subscribe to: Post Comments (Atom)


text:
早兩日喺日月報副刊(Sunday Workshop)睇到一篇名為「野人教你惜飲惜食惜生活」嘅專訪,講一個從事自然教育嘅29歲光頭仔點樣將環保理念融入生活,真係令人嘆為觀止!文章用「家徒四壁」嚟形容佢屋企,「廳中全部用品加起來不超過十件」.至於光頭仔嘅生活細節,常人睇起嚟簡直同苦行僧冇乜分別.以下係佢自己講述嘅綠色生活秘技(藍色粗體字)同我嘅評語:
不用電飯煲,柴火煮食好吃得多
屋企以前都燒過柴,但係就完全唔覺得煮出嚟嘅嘢比用其能源好食,我懷疑覺得比較好食只係佢自己嘅心理作用.而燒柴亦有碳排放,係唔係環保啲我就唔知嘞.至於柴從何來,文章裏面冇提到,會唔會係上山斬樹呢?如果想真正環保,啲嘢應該全部生食.當然啦,點樣先可以將生米整得好食,咁就要光頭仔自己諗喇.
不用洗衣機,改為手洗.污糟衫日日清,不要囤積
洗底洗襪洗T都尚可,但係牛仔褲同床單點手洗呀?我開始懷疑光頭仔身上同屋企會唔會都有陣異味!
不用即棄餐具,自備筷子膠盒
呢樣難度唔算高,不過我自己就怕麻煩,絕對唔會咁做!
不買新衣,收集朋友二手衫,只買內衣褲和襪
如果係為咗慳錢都仲可以理解,因為而家啲潮衫真係好貴.如果係為環保,光頭仔應該做嘅係向佢班朋友曉以大義,叫佢地唔好製造咁多舊衫.以我自己嚟講,啲衫褲閒閒地著十年以上,超過二十年嘅都仲有,爛到唔著得先會買,都不知幾環保!當然啦,想環保就冇得追潮流架喇!
不用洗頭水沐浴露,改用清水和鹽,一樣乾淨.他慶幸自己不是女人
其實浴鹽有美容功效,啲女人都唔知幾鍾意,不過聽講話唔可以日日用,呢樣我就冇乜研究嘞.至於光頭仔,相信佢用嘅唔係浴鹽,而係普通食鹽或者粗鹽.係咪有洗頭水同浴露一樣嘅清潔效果,咁就無從蹊考嘞.不過睇吓光頭仔,廿九幾歲人就已經有個超高M字額,都唔知會唔會同佢嘅洗頭秘方有關,我就建議佢揾個護髮專家諮詢吓好啲.
不買書本雜誌,改為上網或到圖書館借書
上網睇書同雜誌唔係唔好,不過長時間對住個芒,對眼會好傷.而且捧住本書睇,始終感覺好啲.去圖書館借書就太麻煩,千祈咪預我!
不開冷氣,改用風扇,夏天用蚊帳
減少開冷氣我都贊成,不過風扇都要用電,唔合乎光頭仔嘅環保理念,佢似乎做得未夠徹底.所謂心靜自然涼,佢冇理由唔知啫!
不用廁紙,用水洗!
恕我冒犯講一句,真係WTF!我年年驗身,最怕就係驗便便,鑊鑊都要搞到嘔晒先至攞到sample.光頭仔竟然可以用手善後,真係服得佢好緊要!佢唔用洗頭水同浴露,睇怕屋企都唔會有梘液,善後完對手洗唔洗得乾淨就真係天曉得喇.佢對手乾唔乾淨當然唔關我事,不過我覺得佢應該提高透明度,俾同佢有接觸嘅人知道自己用邊隻手善後,等人地有啲心理準備囉.
不看電視或花錢娛樂,他的興趣是行山,種植,一年可能會看兩三齣電影
我都唔會花錢娛樂,電視亦好少睇,電影更加戒咗好多年.不過對於光頭仔嚟講,睇戲都唔係好啱佢啫.一來拍戲其實會嘥好多資源,而且啲戲院又開行冷氣,凍到殮房咁,都不知幾唔環保.
不吃藥,病時吃橙.有中醫師教他吃山草藥,有時會進行斷食療法排毒
嗱,呢啲就係教壞細路嘞,有病就梗係要睇醫生啦!斷食療法排毒喎,我估飲符水會有效啲囉!
不買家俬,到垃圾站撿拾或收取朋友轉贈
搞到成屋犀利feel,呢啲係佢嘅個人品味問題,我就不予置評嘞.
哈哈,睇完光頭仔嘅綠色秘技,大家有冇諗住學吓呢?好老實講,我就覺得佢已經中晒毒嘞,簡直環保到冇朋友.不過原來我估錯咗,佢唔止有朋友,而且就快結婚添,仲籌備緊一個綠色婚宴喎.真係有啲好奇,條女點會頂得佢順呢,尤其是用手善後呢家嘢!佢話自己好少買嘢,最近難得嘅消費係買咗個銅缽(和尚化緣嗰隻,連埋一枝用作敲擊嘅木棍),原因係「一半為工作,一半為靜心」.為靜心都仲可以理解,為工作就點都諗唔通嘞.如果佢係出家人,又冇理由會娶老婆啫,如果唔係出家人,咁銅缽又同工作有乜關係呢?真係神化到冇人有!
光頭仔呢篇專訪,我完全係當做花邊新聞嚟睇,因為講嘅只係一啲奇人怪事.同嗰啲留到把頭髮或者手指甲十幾呎長嘅人,又或者玻璃鐵釘當飯食嘅人,根本冇乜分別.而家竟然當成環保教育咁出街,我就真係好想同日月報嘅副刊主編講:唔該你收皮啦!


text:
71當晚,兩批廢青(瀉民連同淫民力量)分別佔據咗中環同金鐘兩條馬路,搞到大塞車.事後有被困車龍嘅司機接受訪問,表示非常反感,勁鬧班廢青.另外又有的士司機話,廢青突然衝出馬路,好彩佢剎車剎得快,唔係就大鑊喇.
後來警方採取清場行動,押走(肯自己行嗰)同抬走(堅持攤屍嗰)滋事廢青,最後拉咗二百幾人.電視畫面所見,有個面目可憎嘅女廢青俾警察押走時大嗌:警權無限大!當警察抬人嘅時候,又有一把女聲大嗌:人嚟架,警察!
廢青之所以為廢青,自然有其道理,絕對唔係老屈.班友梗係大腸生得過高,導致腦部充塞住廢物,嚴重影響佢地嘅思維.警方執法係根據香港法律賦予嘅權力,將阻街嘅滋事份子押走,何來「警權無限大」?唔知班友有冇見過其他地方(例如南韓,希臘,法國)嘅警察係點執法嘅呢?人地嘅警察係將示威者當豬狗咁扑架!至於警方將攤屍嘅廢青抬走,其實我自己都有異議.如果係執垃圾,應該由食環署負責.如果係執屍,就應該仵作.點計都冇理由要警察自己郁手嘅.警察肯自己落手落腳抬走班滋事份子,根本就說明咗警察當班友係人啦!
對於滋事份子嘅所為,社會上譴責聲音不絕,電視台亦同兩大廢青幫主(癲狗同桃君痕)做咗訪問,睇吓佢地有乜回應.呢兩條友雖然狗咬狗骨,不過始終都只係窩裏狗作反,佢地對事件嘅回應基本上係完全一致.佢地話喺所有群眾運動中,社會必然會付出代價,有乜咁出奇.
班友呢排狂插政府提出嘅遞補方案,鬧政府唔肯進行公眾諮詢,仲大嗌「還我投票權」.咁我又想問吓呢兩位廢青幫主,佢地嘅瞓街方案又有冇廣泛諮詢過香港嘅駕駛人士呢?佢地又有乜理據認為公眾要支持佢地嘅行動呢?道路使用者要求「還我道路使用權」,點解班友又當聽唔到呢?一句講晒,呢咪雙重標準囉!總之就只許廢青放火,不許市民點燈啦!
最難頂係呢兩條友發表偉大嘅「代價論」時,竟然可以氣定神閒,臉不紅耳不熱,直頭當正自己係上帝咁.好,基於民主凌駕一切嘅原則,又當駕駛人士嘅犧牲係必需.但係人地付出咗,成就咗班友嘅民主大業,作為民主運動嘅領頭人,呢兩條友竟然可以一表示都冇.就算唔向受影響嘅駕駛人士致歉,起碼都要嘉許吓人地對民主大業嘅貢獻啩.兩條友居然覺得一切都係理所當然,簡直當公眾係用完即棄嘅發泡膠飯盒!睇見佢地涼薄嘅嘴臉,即刻令我諗起「衣冠禽獸」呢四個字!再諗深一層,「衣冠」兩個字都可以慳番,因為佢地嘅禽獸嘴臉根本就赤裸裸咁展示人前,又何來衣冠掩飾呢?!
哈哈,差唔記得咗件大舊衰添!條友扮晒可憐咁接受電視訪問,投訴警方濫用暴力,用胡椒噴霧兜頭兜面噴佢.條友嘅變臉本領都算登峰造極喇,一下子就由衝鋒陷陣嘅滋事頭目,變成楚楚可憐嘅受害人.其實條友早有前科,早排先牽涉入一單企跳式抗爭.事件間接導致一名警務人員殉職,引起社會上廣泛譴責.悲劇發生前仲見隻大舊衰同個示威者攬頭攬頸,實在令人懷疑單係佢嘅傑作.不過事後條友竟然即刻變臉,扮晒唔識個示位者.咪睇條友咁大舊就以為佢好遲鈍,原來佢嘅面部肌肉都不知幾靈活!
呢幾條友犧牲咁多人,無非只係為咗自己上位.咪以為被犧牲嘅只係公眾,其實仲包括埋嗰班嘍囉廢青.無啦啦衝出馬路係好危險嘅事,隨時會俾車撞,就算唔死都可能會終身殘廢,最慘係就算出咗事都唔會有人可憐.又當班友身手敏捷,連車都撞佢地唔死.不過班友隨時會興奮過度玩大咗,萬一留咗案底就呢世都係咁先嘞.就算乜事都冇,班友過多幾年就知大鑊.到時佢地就會發覺自己喺社會上完全冇競爭力,俾同期嘅朋友或者同學拋離晒,唯一出路係攞綜援做另類社工.所謂一將功成萬骨枯,呢個係千古不變嘅定理,真係唔明點解會有咁多人爭住墊屍底!冇法啦,班友要死唔通唔俾佢地死咩!


text:
2014年4月27日 星期日
Easter Okinawa - 名護菠蘿園
飽飽就去下一站
阿TI等左好耐嘅菠蘿園
喺Tima心中沖繩嘅景點一定要有菠蘿園
哈哈 睇朋友相個個都企喺大菠蘿公仔度合照架嘛
沖繩周圍都見到呢D漸變藍
好靚呀 老土D嗰句 現場仲靚
KEKE 咁係丫嘛
拿
嚟菠蘿園就係要企呢個位影相
仲要係全家福
TIMA真係好老土架
呢個小朋友自信度好強
同平日返學死下死下個樣爭好遠 @___@ "
D門票係OTS特價票
平幾廿蚊啦 夠食雪糕
憑門券送菠蘿車園一次
就喺門口旁邊上車
好多菠蘿車呀
真係好可愛 一邊坐一邊仲有音樂聽
阿TI坐司機位勁開心
車 都唔係你控制嘅 有咩咁開心啫
一路行一路有介紹架
車嘅兩邊全部都係菠蘿
BB菠蘿啦 小菠蘿啦
呢個位就有大大個菠蘿喇
坐菠蘿車去到最尾有影相位架
我地嗰張影得好靚 所以買左700 YEN
買相對面有石獅彩繪體驗
阿TI之前睇旅遊書已BOOK左要玩呢樣
好啦 就揀一隻嚟油下
喺菠蘿園
阿TI揀左隻石獅攬住個菠蘿
畫左半個鐘
完成喇
係唔係好靚呢?
返香港可以再加D色上去
呢度有試食菠蘿
真係可以比人係咁食 我地唔敢食咁多
菠蘿真係幾濕 驚肚仔痛
嚟到菠蘿園 除左必坐菠蘿車之外
仲要食必食嘅37CM菠蘿新地
嚟喇 真係37CM架
同埋呢杯新地唔淨係靚 真係好好好好食
佢D菠蘿雪葩有六舊 (仲記得證明真係好好味)
當中仲有唔同層
有脆脆 有甜菠蘿 有餅乾
總之每層食落去都感覺良好
呢杯野有半個菠蘿呀
YEAH! 終於食到妳喇 沖繩嘅37cm
我地行去試食同試飲
菠蘿酒同旦糕都冇咩特別
試過就算喇
哈哈 好想買盆返去種
唔買旦糕 唔買菠蘿酒
以為冇消費 點知
嚟到呢一PART
阿TI : 哇 我恨左好耐嘅菠蘿公仔呀 係小姐嚟tim呀
呀女 可唔可以唔好買呢大隻
下? 呢兩隻更加唔得啦
最後買左DON DON身邊嗰隻
買完之後 TIMA嚇阿TI : 半夜 DON DON會肚餓
..........
會食菠蘿小姐架
Ti : 吓? (勁驚樣)
結果 佢訓導左DON DON好耐
佢地係兄妹嚟架
唔好自相殘殺 .... >___< "
位置: 日本沖繩
2014年4月24日 星期四
Easter Okinawa - 青之洞窟 - 第一牧志公設市場
15 April 2014
今朝一早 真係好早就起身
為嘅係去青洞潛水
前一晚去超市買定嘅飽飽呀果汁就喺車度食晒
目的地"真荣田岬“ 一個潛水天堂
個個嚟沖繩潛水嘅首選地方
Tiba book好教練
D教練全部都識講英文嘅 可以放心
我地早到左 唯有等陣
阿TI影相靚過TIBA架
呢張相 最少見到個藍天多D
教練到喇
我地換好潛水衫
如果驚凍可以著DOUBLE
阿TI有得潛水開心得佢
幾招積
浮潛包埋餵魚魚
依家開始D相係用潛水相機
所以有D濛濛地
呢張部機直情比浪打中左啦
鏡頭濕晒
落水喇
猜猜我是誰
第一位出場係阿TI
TIMA
TIBA
TIBA呢個pose係餵魚魚
把麵飽磨碎 引d魚魚嚟
睇左45分鐘
阿ti攰喇 教練拉佢上浮包
比左個sea view佢睇水底
我地喺水底影嘅靚相
開心share ~
潛完水 少少攰 但全身好咸啊
所以要返酒店沖涼先
返酒店由北部駛到那霸要一個鐘
於是我地開始自拍
阿ti同我影埋好多
隨便放少少出嚟啦
酒店car park
靚哩 阿ti以為去左羅馬許願池tim
酒店沖完澡 舒舒服服去國際通搵食
有人大明星上身
pose好浮誇
呢個車場貴D呀
如果喺國際通泊車
泊喺三越附近嗰個平好多
好喇 向魚市場進發
市場本通直入就係第一牧志公設市場
你當佢係香港街市就容易明白好多
入去會見到呢個豬頭
有人要影又要驚
呢度分開兩層架
最下嗰層係魚市場
呢度最出名嘅係龍蝦同夜光貝
就叫呢兩樣啦
好大隻夜光貝
嚟沖繩必食嘅其中一種海鮮
比左就上二樓
搵食店
坐低左 頭先魚市場嘅人會點到你相
把剛才叫嘅刺身船送上
刺身船未送到
梗係食住其他野見
沖繩必食嘅其中一樣苦瓜
仲有個海鮮炒麵
夜光貝除左做刺身
食店仲炒左一半上檯 好爽好惹味
嚟喇 好殘忍呀
上檯D龍蝦眼龍蝦尾都仲郁緊
條尾係度fing呀fing
兩隻龍蝦 好似比tima食晒咁滯
食店將龍蝦頭整龍蝦湯
好yummy!!!
個頭d羔多到丫
另外魚生船都到喇
加埋海葡萄again
好豐富嘅一餐
飽飽就去返出面行街
沖繩好多呢種熱帶風情嘅裙呀衫賣
當然仲有好多沖繩酒賣
零食手信 咩都有呀
仲有小結他
好得意呀
原來沖繩都有激安殿堂
tima最愛 HEHE
國際通唔行太耐喇
因為之後會嚟掃街
話雖如此 兩母女都係忍唔住間間舖昅下
位置: 日本沖繩
訂閱: 文章 (Atom)


text:
哩一日全日都係自由活動,所以好free,時間由自己控制,於是今日選擇瞓晏啲,七點起身啦!對於我去旅行起身嘅習慣七點係晏咗啊!
由於無諗住出去其他地方,所以哩日啲相全部都係攝於酒店內啊!
落去食早餐前不如先參觀吓間酒店房先啦! 始終今次嘅團費咁貴都因為住兩晚哩間酒店呀!
我哋住九樓,酒店一共十五層,所以我哋算係中層房啊!
兩張大床,超舒服呀!
有個落地玻璃小翩廰,坐喺到可以發呆半日呀!
翩廰旁有個露台,哩到對於我哋嚟講真係好正,因為哩到過咗中午太陽會開始曬入嚟,哈...哈!啱晒我哋喺到浪衫呀!
哩間酒店其中一個賣點係間間房都係海景房.
哩個泳池一陣就落去玩
再望遠就可以見到酒店嘅私人沙灘.
沙灘旁有間Family Mart,所以都唔使擔心食嘅問題啊!
跟住就到洗手間,好大啊!
五星級酒店,設備當然要齊全啦!哩到啲洗頭水,沖涼液用獨立包裝就方便我哋帶落沙灘時用,因為嗰到無沖涼嘅用品啊!
走廊有部製冰機,由於房內嘅雪櫃唔多夠凍,所以我哋會喺到攞啲冰放入雪櫃啊!
好嘞!參觀完畢,落去食早餐嗱!
哩到六點開始可以食早餐,之前講過哩兩日酒店啲房係full晒,所以早餐時間都幾多人,要排隊等安排進場啊!
哩到一樣係分日式同西式.
哩啲係魚蛋,幾彈呀,幾好味啊!
哩啲全部係沖繩嘅特產
好大窩嘅蟹味噌湯
西式沙律,當然有苦瓜啦!哩到啲苦瓜生食都好好味啊!
生果緊係唔少得啦!
麵包都有好多種類可以選擇.
哩個煎蛋即叫即做,好好食呀!師傅重好大方咁比我影相呀!
睇個樣都已經好吸引啊!
我嘅豐富早餐呀!不過估唔到五星級酒店嘅咖啡超難飲呀!
哩到有兩部搾汁機
唔好執輸,即刻整返杯西柚橙先.
食飽飽行出酒店大堂見到有啲檔口放咗喺到.
都係賣吓啲土產,領隊話係附近啲土產店嚟哩到擺檔,我見價錢都好似同出面啲舖頭差唔多.又唔會話係酒店就貴啲.不過我已經買夠,所以無幫襯到啊!


text:
有一點真係要講講, 去馬來西亞唔需要預先响香港換定馬幣, 去到當地換匯率好好多, 大約係RM1:HK$2.5, 但我兩三年前去過, 唔記得, 型爸去銀行換仲換唔到. 等我仲要麻煩會計部同事幫我打去總行換. 匯率係 RM1:HK2.69.... 下次去切記切記唔需要換錢. 去到當地機場或找換店都可以換.
香港去沙巴首府阿庇. 下午四點半起機, 晚上七點半到. 但遲咗半個鐘先起飛
遲咗起飛, 但我地到達都只係遲咗15分鐘. 原來我地非常好彩, 因為大雨關係, 今日有幾班航機delay, 其中一班遲咗8個鐘. 我地到步後, 雨就開始停.
去到酒店, check 完in就上房, 我地住一間喺市中心嘅酒店叫 Ming Garden. 個package可以選擇一的遠的嘅resort hotel, 但每人要貴千幾蚊. 我嘅諗法係住平少少, 用嗰千幾蚊join local package 去玩好過啦. 型爸唔同意架, 不過我同兩位公子商量後, 一致贊成. 住市區出去食野仲方便的.
其實間酒店都ok架, 簡潔乾淨. 有個類似pantry嘅corner.
洗手間比較細, 但裝修新淨
張床無得影, 因為型爸大爺咁瞓喺道, 唔想叫佢起身啦.
約略收拾的行理後就出去啦, 已經差唔多九點, 我地要食晚飯呀!
住市區有好處, 由酒店坐的士好方便, RM12, 呢個地方叫 Seri Slena Kg. Air, 海鮮美食新天地, 呢道有好幾間海鮮酒家, 接我地機嘅導遊話呢間華興好, 仲話撻佢個朵有九折
仲有一間叫珍珠. 我一位同事去過双天話幾好, 咁我地就去咗幫襯双天. 呢道嘅海鮮, 比起鯉魚門, 西貢仲要大好多
先去揀海鮮
的東風螺嘅樣同我地平時食的唔一樣, 西蛤(ci hum)就差唔多樣.
我同大公子就叫呢道好出名嘅桔仔冰, 二公子就叫檸檬茶. 的桔仔冰好好味呀!
的海鮮嚟啦..
呢的東風螺好難挑的肉出嚟, 要的伙計示範, 我地先識咋. 伙計即幫我挑咗兩隻螺肉. 呢的螺肉好好味呀, 同香港的東風螺唔一樣.
今次真係夠哂啦....兩位公子真係有食力....
埋單都只不過係RM271, 原來的價錢己包埋煮工, 唔同香港, 買海鮮一個價錢, 煮工配料一個價錢, 所以香港食海鮮咁貴. 呢道真係好抵食呀!
不過下次嚟我要試吓第二間海鮮店, 呢道的煮工好普通.
食完坐的士返酒店, 呢道坐的士最唔好係唔睇咪錶, 要議價. 晚上仲要貴的, RM15, 路程只需要5分鐘. 唔好諗著可以行返去, 因為要20-30分鐘, 都係坐的士好的.
返到去要早的休息啦, 明天要六點幾起身, 我地join咗local tour 雙島遊, 玩浮潛同水上活動呀!


text:
因為逢最期二晚教完 Louisa 兩母子之後,都會喺佢屋企食埋晚飯,所以朝早就比較得閒,於是噚日就試吓開爐焗蛋糕,話哂都叫做第一次,所以就揀咗個最簡單易做嘅 Muffin 入手.
第一次焗蛋糕就梗係要孝敬媽咪啦!
今次我整嘅朱古力香蕉 Muffin,個食譜係出自潘行莊編著嘅《夢幻朱古力》.
材料:
香蕉 4隻(壓爛)
牛油溶液 2/3 杯
雞蛋 1隻
雲喱拿香油 1/4 茶匙
麵粉 200克
糖 100克
發粉 1湯匙
鹽 少許
朱古力豆 1杯
以上材料份量可做 12個 Muffin
先預熱焗爐至 200℃,將香蕉茸,牛油溶液,雞蛋同雲喱拿香油拌勻,之後篩入麵粉,糖,發粉同鹽,攪拌均勻後,再加埋朱古力豆,再次拌勻後就可以將麵糊倒落紙杯度,放入焗爐焗 20-25分鐘至熟,拎出嚟放喺放涼架上略為攤凍就可以食喇!
依,點解我整果個好似無佢咁多裂紋嘅?
因為呢次係第一次焗蛋糕,我怕唔係好識控制溫度,一係就唔熟,一係就焗燶咗,所以我另外整幾個細啲嘅 size 做試驗.
味道就一定唔會差得去邊 o架喇,不過蛋糕裡面就比較濕,但就唔係唔熟,同我平時買嚟食個啲有少少分別,唔知係因為用香蕉係會咁樣濕濕哋,定係我無用牛油,而用咗橄欖油,會有咁嘅分別,同埋個表面都比較乾,我諗下次我要整番個原味嚟試吓先得.其實我所用嘅份量全部都減半,唯獨是雞蛋無用半隻 (因為懶,唔想做分一半雞蛋呢個動作 ),唔知又會唔會因為咁而太過濕呢?另外,用一半份量整,理應做到 6個 Muffin,但係我覺得啲麵糊好似唔夠做囉,最多只做到 4 至 5個,唔通我買啲紙杯太大個!?
題外話:噚晚喺 Louisa 屋企食果餐晚飯真係好豐富,相信係我咁大個仔第一次有人煮餐咁 "豪" 嘅俾我食,佢話因為知道我去食飯,所以特別煮好啲.真係名符其實嘅海鮮餐,除咗碟菜之外,全部都係海鮮,有炸東星班,清蒸大花蟹 ( 我諗成隻蟹有我前臂咁長 ),頭抽炒中蝦同梅酒煮蜆.碟碟都係佢親自下廚整,唔係菲傭整 o架 ( 碟菜好似係菲傭炒 )!而且仲第一次食到上海米,仲好食過日本米呀!都唔係好貴,只賣 $8 斤,下次搭佢買返屋企煮.


text:
包包話咁快一歲啦~呢一年係我人生中最難忘嘅一年!有左包包,我先明白咩叫血濃於水,原來母愛係好偉大,真係可以為左自己個仔犧牲一切架!
最初頭6個月係最難挨.會因為自己唔能夠餵母乳而喊同唔開心左好耐(到依家都間中內疚),我又可以神經質到訓訓下半夜彈起身去聽下佢有無呼吸聲!曾經因為包包厭奶而半夜坐喺度喊!會擔心包包唔知幾時先反身.又驚cool爆嘅包包會唔會有自閉症?太多太多傻媽媽嘅行為啦~
到左6個幾月,包包識反身啦~時間就過得快好多.識得自己坐,反身,腹爬,扶住企,四腳爬爬,自己企,扶住行,到依家自己行,成日都有驚喜!除了行為,同包包又多左好多互動,真係好可愛架,我開始感受到做媽媽的快樂!但同時間又怕佢唔識講野,又因為佢唔鍾意食野而煩惱!真係養兒長憂九十九!
除了返工時間,我一返屋企就會自己湊包包,包包又好痴我,久而久之,就如無假放一樣,個人長期處於攰爆嘅狀態.有時返工又忙,都試過攰到喊架.包包夜晚都仍然會醒,有時一兩次,有時會醒好多次!所以我都好耐無試過好好訓一覺啦~咁包爹又點呢?因為包包夜晚喊醒係一定要媽媽抱架,所以包爹就可以大覺訓囉!老公提議過夜晚畀包包同姐姐訓,但我又唔捨得喎!我好鍾意訓前見到佢熟睡嘅樣,最最最喜歡佢朝早起身個檬豬樣,加上甜到漏嘅笑容!再辛苦都心甘情願呢!
也感恩呢一年黎包包身體健康,雖然只係餵左20日媽媽奶,so far都無病無痛,感恩感恩!
包包一歲,大概睇到佢性格.包包似乎係一個慢熱,固執,無耐性嘅人,個性大膽又貪玩,坐唔定.佢個樣似媽媽,但性格就好似爸爸呢!包包喜歡嘅野好快就識,但無興趣嘅你點迫佢都唔會採你,所以呢隻仔有時都好難教……
我成日都諗佢大個會係個咩人?甚至想到佢老婆會唔會靚過我?wahaha...
包包,媽媽希望你知道媽媽有多愛你.有一日你可能不再需要媽媽,但媽媽會永遠永遠愛你,支持你!


text:
2015年9月4日 星期五
校車初體驗
由於這回是小B首次自己坐校車, 所以感覺還算新鮮, 暫時每朝只要用校車唔等人嘅理由就可以將呢隻熟睡嘅豬仔叫醒, 不過相信呢招好快就會無效了...
小B話鐘意坐窗口位, 雖然我哋係第一站, 但因為有兩個小朋友上車, 所以老師會安排兩個小朋友平排而坐, 即係話第一個上車就可以坐窗口位, 第二個就要坐開面啦, 就係咁...呢幾日媽媽盡量都安排到小B第一個上車, 哈哈~
其實我係咪應該寧願辛苦自己少少, 親自送返學之後再趕返工, 比起要小B搭校車好呢?! 但放學就要辛苦婆婆帶住妹妹去接小B, 咁樣好似又辛苦到婆婆啵, 唉~
暫時唯一最放心嘅就係校車上會有兩位老師跟車, 取代平時嘅褓姆姨姨, 喺安全性方面好像較有保証!!
我們的Facebook專頁 - 小b與妹妹b之成長日誌
17 則留言:
可唔可以返學自己帶, 放學坐一程校車呢?回覆刪除回覆
其實咁樣趕返工, 我都好大機會日日遲到 :p刪除
坐校車真係有好有唔好, 又係一個1516問題回覆刪除
我覺得"要辛苦婆婆帶住妹妹去接小B", 就真係唔多好. 係小b 呆滯 同婆婆辛苦之中,我會選擇小b坐校車!
向好方面諗, 小b 可以更獨立! 哈哈~回覆
暫時我都係會揀辛苦小b~刪除
可能小B宜家未慣咁早起身姐,而且放學返來可以瞓晏覺嘛,我覺得坐校車好過要婆婆咁辛苦去湊呀回覆刪除回覆
暫時返左一星期學, 放學返到屋企日日扭眼訓, 唉~刪除
小B坐吓同啲小朋友講吓野就好快到...婆婆始終仲要湊女妹妹,有校車會好啲.回覆刪除回覆
係, 有得揀, 我都係寧願唔好攪到婆婆~刪除
其實時間差20分鐘,我覺得畀小B習慣好睡好起去搭校巴,好過要愛美咁趕同婆婆咁辛苦呢回覆刪除回覆
我地n班時8點先起身, 宜家7:30就要起身, 佢仲未習慣到, 唉~刪除
唉...呢樣又真係好難諗...不過如果搭校車唔係太辛苦既我覺得都OK既, 而家好多小朋友都係咁樣返學~回覆刪除
加油呀~回覆
婆婆帶住妹妹去接小B可能會有小小辛苦啊,而且落雨會好 "lei hair" @@""回覆刪除
小b 咁喜歡搭校車,就搭校車啦 ^^回覆
暫時都應該會係搭校車, 俾$解決到嘅問題就唔好再煩喇, 唯有小B辛苦少少早DD起身啦, 哈哈~刪除
唔好搞到婆婆啦,如果冬天或者落雨時候,佢真係十分呢hea, 搭校車點都方便d. 如果我有得選擇,我都會搭校車.回覆刪除回覆
知道啦, 所以呢3年我都會俾小b坐校車 ^^刪除


text: 好怕啲人奶媽太偏激,講到啲奶粉好似有毒咁!我最初都唔肯補奶粉,其他媽媽教我頭幾日補奶唔怕我又唔信,阿仔第二果日差啲24小時冇便便臨尾一大篤好開心唸住唔駛補,點知輕得多要補兩支奶先夠重出院,但之後返健康院都係跌磅太多加上黃疸去到三百幾即日入院照燈食奶粉,去到五個月先最後一次覆診,幾日後出院就由埋身轉全泵,為左退黃先補奶粉,到左將近兩個月發覺食奶粉對退黃冇乜幫助就全人奶,其實泵出黎既奶每日都比佢飲既多,打爆冰格之後阿仔每日都有人奶浴,直至五個月轉半埋身,七個月轉全埋身,奶量一直唔係問題,所以補奶會愈來愈少奶呢點唔成果立,想多奶泵多啲就ok,我反而要就住佢食量黎泵唔想倒咁多,泵三次已夠佢食一日六餐有多.食奶粉會撐大個胃同樣唔成立,至少我個仔唔會,無論奶粉定泵奶,飽就唔食塞唔倒佢食.我一直冇set目標餵到幾時,有咪餵囉,至今輕輕鬆鬆餵左十個月有多,冇需要當然唔會無啦啦餵奶粉,有需要既補又有咩問題呢?如 連母乳姑娘都叫補,點解唔聽呢?而選擇唔餵人奶既媽媽就被標籤為唔夠愛,母乳係好,但唔代表一切...我亦唔覺得餵人奶特別偉大,有咩咁自豪...ftm餵人奶對我而言冇咩難度,返工都努力泵嗰啲先勁!總結,人奶係好,但奶粉亦唔係有毒,唔餵人奶冇罪,我支持人奶,但唔需要咁偏激~


text:
第二天(續)
食完腸粉繼續廣州行程,今日要去小洲村﹑紅專廠,又想去睇有軌電車,咁多地方去要快啲出發先得

自從上一次係廣州食過好好食既腸粉之後對腸粉念念不忘(已經係年幾前既事啦),今次借住朋友邀請我去廣州乘機黎一次腸粉之旅,食香港好少機會食既布拉腸粉;上次去廣州係坐舊式綠皮火車,可惜呢班車已經冇左啦,今次選擇坐呢班去昆明既長途車,而且車費仲更加平呢
廣州2天行程:
Day 1: 香港 - 深圳 - 廣州 . 番禺晚餐﹑芳記腸粉
Day 2: 廣州.銀記腸粉﹑小洲村﹑有軌電車﹑紅磚廠 - 深圳 - 香港
廣州住宿:春田花花青年旅舍
二零一五年來到啦!今年暫時未有旅行計劃,年頭亦都冇時間外出旅遊,我諗要遲少少先可以去旅行啦...唔緊要,雖然去唔到遠,星期六日都一樣可以近近地去玩下,所以一月三號就借公事為名去左深圳一間新開既Hello Kitty
Cafe(其實今次去深圳主要目的係去銀行處理戶口問題,唔係去Cafe架,哈哈^^)

平時去廣州坐直通巴士比較多,貪佢夠平,單程90來回170;但今次要先到深圳處理銀行戶口問題,冇得搭巴士lu,就趁機過下火車癮坐火車上廣州
1/8/2013
八月既時候有事要去廣州一轉,諗落坐幾個鐘車去又坐幾個鐘車返,如果咩都唔做咪好蝕底?要好好諗下廣州有咩好玩先得!廣州其實真係冇咩特別野好玩,
特別既地方唔多,加上之前都去過廣州n次,想去既都已經去晒啦,拎起本廣州旅遊書諗有咩玩真係諗到頭都暈,既然廣州冇地方想去就不如諗諗廣州附近有咩正野啦;最後用左唔洗一秒時間即刻有答案:Hello Kitty Cafe!!之前如果要去Hello Kitty餐廳,最近應該係台北Hello
Kitty Sweet,再唔係就要去首爾,估唔到今年竟然係佛山出現一間Hello Kitty Cafe(係正版唔係山寨),喜歡Hello
Kitty既我當然要去朝拜一下!!
原本去Hello Kitty
Cafe呢D咁可愛既地方都唔打算話比人知,自己靜靜雞去完就算,但出發前幾日比朋友知道左之後竟然有多3位朋友加入,真係估唔到大家咁有興趣,不過大家都唔敢同人講自己去Hello Kitty
Cafe,所以呢3位朋友身份要絕對保密,怕比人知道會笑死人bor;不過我唔怕既,比人知道咪比人知道囉,邊個叫Hello Kitty咁得意咩,哈哈
由廣州去Hello Kitty Cafe好方便,只要坐地鐵到祖廟站,出站後行大約10分鐘就到;Hello Kitty Cafe就係祖廟站旁邊嶺南天地入面


text:
wii wii 嘩嘩 LA 遊承蒙電腦哥哥既邀請﹐參加左CY同小H既台式婚禮﹐去左N次啦啦land﹐點知都重有好多驚.喜喎...
驚...出門甘耐搭飛機從來未試過有咩問題.點知一搭出名efficient 既SW 就行李delay! 一時鬆懈既我﹐瀟灑地拎住個米奇porter beams boy crossover 就上機﹐竟然無pack 任何overnight 要既日常用品! 所有行李都出晒都唔見個袋都知有問題﹐但係我最唔明係點解一早check in, 又無轉機﹐兩件行李點解會一件到﹐一件唔到?
以後都唔搭SW啦﹐主要係唔鐘意無assigned seat 呀﹐就算係A組﹐都覺得麻煩呀.
啦啦land D traffic 超恐佈, 由Santa Monica 去羅蘭崗要兩個幾鐘﹐曳呀!
最平D油都要$3.23.
D樓價依然高企﹐D人會outbid asking price 十萬甘去爭樓呀!
喜...雖然知道行李應該無唔見﹐但係delay 都有少少擔心﹐萬一真係無左就損失慘重啦.不過其實又唔係去荒山野嶺﹐身外物最多咪買過囉.感恩頭兩日都可以保持平常心去玩﹐連細佬都話點解你好似一D都唔緊張既? 其實身邊既人重緊過我.如果真係要買過D新衫都無所謂﹐當係驚喜囉.意外發現原來件humble T 係幾舒服架喎.
呢邊都甘熱﹐以為啦啦land 一定熱死啦﹐點知日日都 high 70s﹐非常之舒服.日頭有時都要著件外套.陽光普照﹐心情都靚D.
又見到電腦哥哥﹐無上次甘見外啦.一見面重話我肥左(雖然後尾保鑊話唔係﹐不過肥定瘦我自己知既﹐唔怕人講).多謝你招呼我地﹐鬼死甘客氣差唔多餐餐都你請真係點好意思呀! 今次領教過電腦D攪笑野﹐不過我唔知點形容啦﹐總之就好好笑啦.電腦爸媽﹐好好人﹐好後生﹐又好健談﹐真係好登你地高興.有機會要請返電腦媽食飯先得﹐今次無理由同我地爭架啦.
小H真人真係好似D相甘靚女架﹐有D日本明星feel.
晚飯果度都好靚下﹐外面有D mission style 既建築物﹐影相出黎好靚.
wedding party 唱歌都係第一次見﹐首歌正呀﹐不過我地好背﹐D人個個都聽過﹐係我地唔識.
今次真係完全無plan, 做得最多既係玩Wii 同睇人打Wii, 睇人打ball, 原來多人玩真係正好多既.壹零壹九既野聽聞唔少﹐亦都曾經見過一兩個﹐今次差唔多見到全部﹐原來真係聞名不於見面﹐好簡單既野都變得好好笑.
食左唔少好野 (可惜無時間食 in and out), 花旗之內都係LA 既中國野好食好多﹐又多選擇.
影左唔少靚相呀﹐最後買個條裙真係好好多﹐自己D化裝技巧有進步呀﹐多謝靚靚既指導.
又有機會見下D 老友﹐雖然時間唔多﹐但係聽到你地既近況同update 都好高興﹐希望好快又會再見啦.
不過呢﹐wii wii 嘩嘩 LA 遊其實只係得一個目的﹐就係你玩得開心﹐有無去邊度﹐食咩野﹐就算唔見左件行李都無所謂啦﹐我諗呢個目的應該都達到既.睇返D相﹐見到你地笑得甘開懷﹐諗返起D瘋顛笑話﹐我都好開心﹐希望你都有同感啦.


text:
2016年10月8日星期六
Vienna Design Week 上
呢間舖平時行過只見有部鋼琴.呢日有個玻璃製品展覽.
舖頭入面嘅天花.
舖頭後面係一個鋼琴維修工場.
去下一個目的地時經過一間霓紅燈工廠.
唔係呢個活動都唔知我呢區仲有工廠存在.
Former Bothe & Ehrmann Exhibition Halls. 睇外牆啲字,呢度百年前係展覽手工藝,藝術品嘅展覽場.我估依家荒廢咗.因為入面好破舊.
入口個lobby有個大暖爐.
以下三個係捷克設計.
番鹼車.
個人紋身工具.
女性玩具.
呢個幾得意.玻璃器皿背後投影出嚟.
某品牌樽裝水嘅孭帶設計比賽優勝作品.
介紹造紙.
檔主主動offer飲品.但係要你自己摺隻杯喎.
有指示,我隔籬嘅鬼搞咗好耐都唔掂.摺紙難唔到我,好快有得飲.
德國瓷器品牌Porzellanmanufaktur Fürstenberg. Wiki話係德國第三歷史悠久嘅瓷器生產商.
呢檔又係有嘢飲, 仲要係用佢自家品牌嘅杯裝㗎...最後隻杯好鬼曳,靜靜雞跟咗我返屋企.kakakakak.
古老當時興.
展覽場外貌.
16 則留言:
- 回覆
真係幾多嘢睇,仲有好多展場冇時間去.刪除
終於夠膽出呢篇啦XXD回覆刪除
番梘車仲有冇無聊D呀.
背帶水果個幾好,可以借到力.
摺紙杯飲咩黎呀.
古老當時興真係好多好野黎架.
喂 ,你呢篇冇係提示度出現喎.回覆
摺紙杯飲limonade溝汽酒.刪除
我懷疑係post錯咗日子收番起後再出會冇提示.
隻杯一定係贈品啦!回覆刪除回覆
唔係㗎.但係佢都預咗會唔見or畀人打爛.刪除
聽到陌生人話係王子就發癲跟人番屋企同居,呢啲《無知杯》最易畀啲姑爺仔呃,依家仲可以幻想自己係公主,遲啲一定迫佢接客,咁就一世要喺火坑過活,真慘情.回覆刪除回覆
無知杯唔跟仔走咪一樣喺個活動中接客.刪除
第1,2,3張係咩舖頭嚟㗎?又鋼琴又玻璃製品?回覆刪除
工廠又會比你入去參觀嘅?
樽裝水嘅孭帶 <-- 用BB孭帶都一樣啫 :p
隔籬隻鬼唔識摺隻杯,好心你幫吓人啦
去咗Porzellanmanufaktur Fürstenberg網站睇,佢哋啲杯都好貴喎,真係攞得㗎?回覆
鋼琴維修工場,玻璃製品只係借個地方展出.刪除
就係因為呢個活動, 呢間廠開放畀人參觀.
又係喎,可能仲好孭.
咁佢咪唔可以同我爭嚟飲囉.
梗係冇諗住有人攞啦,但係我估預咗會唔見or畀人打爛.
你哋啲展覽場地真係好靚回覆刪除回覆
我估我度有好多呢啲荒廢咗但好靚嘅建築物.刪除
咁有冇幫阿鬼鬼摺杯呢?回覆刪除
隻假手係咪蠟做?可以試紋身都幾好玩喎回覆
冇啦,唔想佢同我爭嚟飲嘛.刪除
假手我估只係想show畀人睇呢個嘢係for紋身.
摺個雪糕CONE收唔收貨呢回覆刪除回覆
佢又冇話一定要跟佢摺喎.刪除


text:
10:50 ~ 11:18 | [特急]名鉄常滑・空港線ミュースカイ | 名鉄名古屋 → 中部国際空港
(交通收費及詳細資料請往交通篇)
行程最後一日係無行程,名古屋同栄都已經大致行過,而且酒店位置距離車駅比較遠,如果要寄存行李後再返嚟攞會比較麻煩,既然都無咩想行的話就決定早少少出機場,因為中部機場亦係一個購物熱點,哩個機場連佢哋當地人都會時時過去,所以每逢六,日都會有一啲活動會喺機場搞.
食咗早餐後就收拾所有嘢離開啦!
臨走前再喺名鉄車駅商場超市走走.
經歷過上次走嘅時候車廂迫爆,今次就比多幾百円坐ミュースカイ,全車指定席,舒舒服服咁坐半個鐘就到機場.
到咗機場後先去將行李處存喺Locker到先.然後就可以輕輕鬆鬆咁行街嘞!
先喺三樓嘅手信店行咗陣就到四樓行,四樓全層都係店舖同食店,我嘅目標係えびせんべいの里(蝦片專門店) 同食鰻魚飯.每間店舖行吓睇吓,樣樣都想買,哩到貨品價錢唔太貴,而且餐廳種類都好多,有幾間嘅名古屋出名嘅名舖喺哩到都有分店.
到午餐時間,我同大笨蛋都想食鰻魚飯,啱啱喺えびせんべいの里對面有家餐廳剛剛有我哋想食嘅嘢,所以就喺到解決我哋哩個旅程裡面最後一餐啦!
餐廳同溫泉館同一個入口,真想食飽去浸一浸先上機呀!
食物價錢喺機場嚟講都應該唔算好貴.
大家食飽之後就到戶外平台睇飛機升降!
開始慢步返去攞行李準備到航空公司Check in嘞!
順利完成過關手續後就先到免稅店睇吓有無我哋想買嘅手信,因為哩到免稅,而且有日本幾程出名手信 (I.E. 薯條三兄弟,白痴戀人,SkyTree Banana蛋糕等) 我同大笨蛋就買Royce,因為真係平香港一半呀!
免稅店超多人,哩到機場限買薯條三兄弟每人一盒,所以有大量存貨,相對関西機場同成田機場,每人可買三,四盒,所以次次去到都缺貨.
笑話一盅:話說去到免稅店正當想睇吓重有無薯條三兄弟時,有幾個女人喺貨架前齋睇唔買,但又唔讓開,跟住其中一個大叫,亞女,原來三兄弟係薯條嚟咖!真攞命!咩嚟都未知就唔好阻住啦!
買好晒嘢之後就返到候機室搵個可以义電嘅位玩陣手機又上機啦!但今次排咗好耐隊都未可以上機,然後聽到廣播叫一啲人名去最前嘅櫃位,然後有工作人員將一件件行李搬上嚟比佢哋開喼,原來有十幾人都將义電嘅尿袋放咗去寄倉行李,最後安撿過唔到要全部攞返出嚟!唉!啲人第一次坐飛機咩,就算唔係怕且啲領隊都有講啩!搞咗成個鐘搞啲咁嘅嘢,真激氣!
最後終於可以上到機,食個餐瞓個覺,咁八日行程就咁完結咗啦!


text:
香港迪士尼樂園酒店 Hong Kong Disneyland Hotel
服務詳情
評語 提交評語
迪士尼pre-wedding我哋搵咗一間叫La Sposa,係六月影嘅.當初book係搵番Annie,之後就交由La Sposa嘅assistant contact我,約我去一間喺中上環嘅婚紗店(Visa-vis)揀衫.去到之後一位La Sposa嘅同事Reginia都在場,佢哋大家都會俾意見我,建議番有咩衫適合樂園同埋酒店,Reginia又會幫我影相俾化妝師,俾個reference化妝師叫佢諗定啲造型;另外Visa-vis有位同事Amanda都好好,佢會教埋我點著婚紗,同埋嗰度有個師傅喺度可以即刻幫手改衫,可以試到啱為止.
到咗影嗰一日因為係要樂園開之前入去影,所以我哋五點鐘入到迪士尼,入到去首先去迪士尼樂園酒店個新娘化妝室化妝set頭,宋生同埋化妝師都係好準時,我哋七點鐘就可以閞始影.
當日第一次見宋生覺得佢個人好nice好friendly,到咗影嘅時候就有啲迪士尼嘅員工睇住,宋生就同我解釋番原來有啲位係唔可以入鏡(例如Winnie the Pooh,因為佢唔係迪士尼原創人物).宋生亦都係好清楚咩位影得最靚,當日都好熱但係佢直程係會趴喺地吓同我哋影.
除咗影迪士尼樂園我哋之後都去咗兩間酒店影,都影到差唔多三點幾.即使我哋去到Hollywood酒店已經係好熱,佢都係趴喺地吓同我哋影,佢叫我哋跑佢都跟著我哋跑.另外佢又會建議加頭紗,又叫化妝師幫我掉裙尾,個化妝師可能一見到我有頭髮亂咗都會過黎即刻幫我執.仲有喺Hollywood酒店影啲車嘅時候佢提番我哋啲車係好熱,佢叫佢assistant用毛巾抹好先俾我哋坐上去.
之後到揀相就係Reginia contact我,估唔到我上到去係宋生同我一齊揀相,佢有啲覺得靚嘅就已經幫我揀咗出黎,就叫我睇吓可唔可以.我特別鍾意油畫嗰張同埋迴旋木馬嗰張,個構圖好靚.攞相係有兩本album同埋一個好大嘅油畫,佢係迪士尼訂造嘅,直程成個盒同埋個相簿面都係迪士尼特別製造,真係好靚﹗
但係有一樣嘢好嬲就係有個blogger喺影完pre-wedding之後喺佢個blog到數落宋生,話佢影啲相一張都揀唔落,咁我就好奇怪點解佢可以去迪士尼影相但係就唔駛擺酒,可能就係迪士尼sponsor俾佢,佢又有用自己手機同埋DV機影相(但係迪士尼係唔批准嘅),所以我覺得迪士尼都幾unfair,不過啲相又真係幾靚嘅~!


text:
日期 : 3.11.2009 星期一
行程 : スーパーホテル十和田 > 竜飛崎(風の岬・龍飛崎)(經八甲田山) > 青函トンネル記念館 > Lunch@海峡味処紫陽花 > 津軽半島十三湖 > 亀ヶ岡石器時代遺跡 > Dinner@イオンモールつがる柏AEON MALL FOOD PLAZA > 津軽ラーメン街道 > スーパーホテル弘前
總行程里數 : 252 公里 – 大約 8 小時 0 分鐘
檢視較大的地圖
今朝係SuperHotel食早餐個時見到一班香港人,真係奇怪呢,係呢個十和田湖嘅地方居然撞到香港人,你話香港人係咪真係無處不在呢 ?! 今朝呢間SuperHotel嘅早餐比較簡單,但係都幾好食.今朝一早就係到落雪添呀,攞車個時成架車都鋪滿晒雪,好在早咗D起身啫,今朝第一個景點就係去竜飛崎(風の岬・龍飛崎)喇,呢個景點都幾遠路程架,位置係津輕半島嘅北端...
一上車當然係Set個地點入去個GPS到啦,去呢個竜飛崎個GPS帶我哋經由八甲田山去,驚險嘅旅程就由開始呢一刻開始啦!! 一路行D雪就越落越大,個GPS帶我哋行呢個八甲田山去,其實呢條路尋日都已經行咗幾次,不過今日就有D唔同,因為落咗雪,行行下已經見到路面有積雪,心知有不妙.不過我哋都係繼續行喎,行行下有架車就本來係我哋出面,因為我哋驚跣軚,所以就行得比較慢,跟住架車重想叫我哋行先喎,當然睬佢都傻啦,呢D環境當然唔好行先啦.之後架車行快過我哋行,但係過無耐就見到架車炒埋咗去防撞欄到啦.我哋都無理佢繼續向山路進發喎,其實一路我哋都係向上行緊嘅,一路行都無其他車出現,淨係得我哋一架車行咋.之後行行下就要落斜行,睇個GPS以為係行錯路,咪諗住Brake架車停一停先行囉,點知架車不受控制不停咁跣落去,於是就入後波諗住倒車喇,但係都係無反應一路繼續跣緊去,呢個時間其實都幾驚下.係呢個時間,唔上淨落我哋就決定繼續向跣緊條路進發,但係架車重係不停咁左右跣軚,非常之危險,隨時有炒埋邊嘅可能性,我當時就不停咁踩個Brake,但係都係無反應(後來呢個豐X嘅混燃車話有問題,我咪就係揸呢一款囉,都唔知係唔係因為呢個原因Brake無反應~~~),之後去到一個斜路灣位想再減速但係都係不受控制,重要不停咁轉個軚盤穩定架車,好在當時對面線係無車咋,如果唔係就一定炒埋一堆都似 !! 後來好在都控制都架車,無事咁過咗呢個灣位,真係非常之好彩呀,真係要多謝上天保佑啦 !!
之後我哋一路落山都行得好慢,因為我適應咗個揸法所以都可以控制到架車,不過個人就幾緊張下囉 !! 去到D灣位嘅時候要行低過10km/hr先得重要係低波(Low Gear)行先得,不過個時最驚係架車係呢個環境之下頂唔緊跪低咗就大鍋啦~~重有就係我哋架車係無裝到雪軚,所以行呢D路真係幾危險架 !! 過晒D山路我哋停咗係一個位到影相,個時成個地都係積雪~~~
落返去青森市停咗係一間便利店出面,我哋就定一定神先諗下去唔去呢個竜飛崎先,因為有機會會在行山路,再行多一次我哋唔知有無咁好彩,不過我哋就決定如果個GPS一再指我哋行山路的話我哋就掉頭行第二條平路 !! 當時我落車見到架車四個轆到鋪滿晒雪,唔係雪係冰先啱,所以架車應該無晒抓著力,好容易會跣軚 !! 最後我哋係經由呢個沿海邊嘅路線去呢個竜飛崎,所以一路都幾好行,只係有一段路有D雪,但係因為係平路所以基本上都無咩問題.
去到竜飛崎附近已經可以見到北海道嘅函館,但係去到竜飛崎時就突然之間好大風同大雪喎,成個人都可以吹得起個隻喎,於是我哋落咗車搵個位影完D吹到唔似人形嘅相之後就上返車喇.然後我哋就去咗青函トンネル記念館入面個間海峡味処紫陽花到食埋個Lunch先走.我哋叫咗一個海膽親子丼同一個海鮮拉麵,兩個嘅味道都唔錯,但係個海膽就麻麻哋 !! 食完我哋就出發去津軽半島十三湖,但係行行下就封咗路,唯有行第二條路去啦 ! 去到津軽半島十三湖到都無嘢睇嘅,等我哋重山長水遠咁揸入來添,睇下附近有無嘢睇啦,就見到有個亀ヶ岡石器時代遺跡,還掂都係附近就去睇下啦,入咗D資料入去個GPS到,去到附近淨係見到D民居咩亀ヶ岡石器時代遺跡到唔喎,我哋咪周圍兜下囉,原來個遺跡就係路邊到 !! 呢個遺跡就只係放咗個像係到,有D文字解釋下咁啦~~~係隔離重有個廁所添呀,我哋當然係順便方便埋啦,個廁所都幾環保,係用天然光架...
睇完呢到我哋諗住去津軽ラーメン街道到行下街,途經一個叫イオンモールつがる柏咁我哋咪入去睇下囉,嘩~~原來入面都幾大個喎,又有好多嘢睇添呀 !! 我哋係入面行咗幾間店舖重係入面買咗D衫同埋鞋添呀,而係其中一間到買咗一對毛毛鞋添呀,第一間想買個時個對係要成1900円,但係因為個Size唔啱所以試咗另外一對3000円,試落又幾好喎,所以最後就買咗喇.行行下見到有間買衫褲寫住2000円一件,我哋重以為D羽絨褸係2000円一件添,睇真D原來係每件原價減2000円,減咗價就要10800円一件啦,係香港呢種質素用呢個價錢一定買唔到啦,不過我哋都無即刻買,行下睇下有無其他好嘅再決定,睇晒成個Mall,最後我哋都返轉頭買咗.
係呢個Mall入面重有個Food Plaza添呀,我哋見到差不多時間,就係呢到食埋我哋今日個晚餐啦~~~之後我哋就去咗津軽ラーメン街道EML到行下,原來呢一邊重大D添架,有好多商店同埋食店,係呢一邊係一個幾好行嘅商場,但係D店舖就比較高檔D,所以D嘢都比較貴D!重有就係呢到有個拉麵橫丁,都有唔少嘅麵店係入面.我哋見到行到差不多而且今晚又要洗衫喎,所以行完就返酒店休息,去到酒店差不多成七點 !!
今日真係驚險的一天 !!
今日係落咗雪嘅山路揸車真係有驚無險 !! 一早攞車個時架車已經鋪滿雪啦...
沿路D樹都俾雪覆蓋
路面已經有積雪,但係有車行整咗D軚路出來
行行下落埋雪添,呢個時候我哋重好開心架 !!
睇下得負四度咋
呢個時間已經過咗驚險個一段路,個人都係驚魂未定
去龍飛崎途經一個公園,其實我哋係去幫襯個廁所咋
有好多龍嘅裝飾係呢個龍飛崎到架
呢個為其實好大風架...
風之鄉 <--- 即係好大風啦...
午餐 - 海鮮拉麵同海膽飯,煮熟咗嘅海膽無咁好食
十三湖,都唔知有咩睇
Aeon Mall - 呢到有好多嘢睇假架
晚餐 - 牛肉烏冬同石頭煱飯
ELM Shopping Mall - 好大架...
拉麵橫丁


text:
自從上年有咗Lincoln之後都一直無機會去過旅行,不知不覺原來已經有年半無搭過飛機!天啊!之前一年去幾次旅行,我竟然年半都冇去過!生咗Lincoln之後其實一直都唔捨得放低佢,但當諗到襯而家佢未係好認人,同埋除咗工人姐姐仲有婆婆幫手睇住,而家唔去,真係唔知等到幾時先有得去!>< 心理爭扎咗幾個回合,終於買機票準備出發喇!
之前一直都心思思想去東京,有本2012-2013年版嘅東京閃閃書喺屋企一直都冇機會用,就證明幾耐之前已經想去!所以今次揀目的地,諗都唔駛諗~~~~Tokyo~~I am coming!
話說真係太耐冇去旅行,原來本passport過咗期我自己都唔知,好彩!真係好好彩!(我想講十次) 老公積今次真係唔知食咗幾多筒聰明豆!竟然發現我本passport過咗期!好彩夠時間續証!因為原來而家拎特區護照係冇得因為旅行原因而拎快証,好多人臨出發先知過期之後上網求救!食住花生嘅網友嘅回答係...「準時番工罷啦」,「香港其實有好地方玩」,「當俾錢買次經驗啦」...我真係幻想唔到如果當我好無助咁問人,仲要收到呢D回答我會唔會打爆個mon!而老公積應該都唔會自己一個人去! 兩個人!兩張機票!!仲有酒店!!我諗我呢世都唔會原諒自己!哈哈!好彩以上都唔會喺現實出現!因為我已經成功續証等出發喇~~~YOHOO~~
本身係見到HKexpress嘅特價機票而想去嘅,點知左夾右夾個日子之後又唔啱,最後買咗香草航空,仲要係年青人嘅首選,凌晨機去,夜機返.我咁嘅形容並唔係想tag自己係年青人,而係想講...去完之後我地發覺我地原來已經唔年青,尤其係昔日嘅積仔已經變咗鄭伯!
仲以為自己好醒,出發嗰日仲番工,以為好型放工番屋企拎行李先去...又好衰唔衰仲要OT...基本上去到機場已經攰到hihi...
殘樣 x 2
基於都真係會掛住個仔同我本身係一名人奶媽媽,當過下癮,快去個四日就夠皮喇!餵緊人奶嘅關係,掉低阿仔去旅行都真係要多好多功夫!好彩我本身都算係小富媽,早喺放產假同番工初期已經儲咗40幾包冰奶喺冰箱!為咗可以去得輕鬆D,唔駛去住旅行仲要掛住點keep D奶,又要顧住點消毒D用具,所以決定唔帶D奶番香港!臨落機前泵奶先!
時間剛剛好!泵完就落機喇!
次次泵完奶都餓鬼投胎咁,落咗機即刻喺便利店買D野食先!
簡單一個冬甩都硬係好食過香港嘅!
買咗張Subway嘅3-day pass之後就去坐Tokyo Shuttle去東京站喇!
因為班機有少少delay嘅關係,比原定時間晏咗,爭扎咗好耐好唔好拎埋件行李直接去台場.但又唔想之後行街一直都拎住件行李, 反正又買咗day pass,最終都決定去咗酒店放低行李先.巴士喺東京市八重洲站落車,行咗勁耐超耐,兜咗唔知幾多個圈都仲喺個JR站,再勁行先成功去到個metro站,再狂兜終於去到我地要坐嘅丸之內線!
酒店係新宿歌舞技町嘅APA Hotel,因為之前book咗一個月後出發嘅機票,朋友介紹嘅酒店好多都full咗,又無時間plan行程,所以好草率就book咗呢間酒店,諗住近新宿都無衰,之後我地拖住個喼行呢條路就知出事喇!
因為我地買嘅係metro pass,最近嘅站係新宿西口,但佢每一個出口都要行長長嘅樓梯!去程都仲還可以,回程滿載而歸嗰下真係想死!下次book酒店真係唔敢懶...


text:
追到boxing day了,就快追晒了.最近買了對新筷子比妹妮,之前個對因為比右手用,見佢有時右手攰想轉左手就用唔到.於是買對可以左右手都用得的,妹妮好鐘意對新筷子,仲叻到stage 2夾住虎口位個夾位都唔駛用!
不過都係習慣用右手多D
十點幾我地就去mega box飲茶,因為諗住行下宜傢.呢間酒樓除左有魚仲有龜潻!
印象中上次妹妮行宜傢都成年前了!咁耐無行過而家搬去mega box仲多左個kids' corner,有波波池玩潻,不過因為太多人排隊玩我地無得玩了.妹妮行間咁既傢俬鋪都不知幾開心
見到咩都擸左先
最奇怪係佢見到D廚房示範單位就大叫 wow,new kitchen!!! 好似廚房係佢日日開工既地方咁!見到呢個迷你廚房就更加唔放過啦,仲話要準備dinner潻
自從上次睇牙之後,而家每見到呢D燈都話去睇牙,仲丫晒口好似比醫生照牙咁
有床仔更加唔客氣上去覺豬豬,佢話d被so colorful喎
真係好似自己張床咁呀
去完而傢已經差不多一點,妹妮仲未覺豬呀,兩點鐘我地就要去開party喇!今日妹妮直踩到去party,第一個見到係07’ 五條queen之一既梓悅呀,睇佢幾識擺甫士!妹妮就一舊飯咁.
我地咁準時但個party room居然未ready! 於是我地上uncle間屋睇下樓
成3點先入到房,即時開餐!
Hilina 同細路仔 Hadden
我地擺晒禮物去聖誕樹度叫D細路影相,點知Hilina 同梓悅都擺晒甫士,係得妹妮呆滯無反應!!唔通去到3歲都仲因為差幾個月大而有所分別?
反應遲鈍的妹妮終於擺甫士喇,點知又背住鏡頭 -___-
咁就大家拎份禮物影下相先啦
突然間有個聖誕老人走入黎,我地仲以為係自己友扮潻,邊個咁有心思呢?
原來係會所提供左個聖誕老人呀!!細路仔就硬係開心啦
仲每人都有一份小小禮物架!
到大人開餐嘞,細路仔都有份食架
爸B今日做左歡樂先生,成日倍住細路玩,而家就玩緊小明小明小小明,玩完就追住佢地唧,搞到兩個大叫大笑
連Clara勁冧爸B呀
呢個party room仲有室外架,可惜唔係燒野食啦
而家玩撲呢呢
Hilina,Clara等都識呢係櫈底,但係妹妮就要㩒低佢先得
仲成日伸出黎比人搵到佢
玩左N次撲呢呢後妹妮疲態盡現呀
泊埋張櫈比佢地當BB床
但係個個圍住晒硬係瞓唔著啦
不如去抽獎罷啦
有獎品即刻精神晒!
人人有份架!
妹妮即刻拆禮物
個個都將禮物供諸同好,一齊玩
咁都玩到成個鐘,早知一早拆禮物先啦!
大合照呀!
可惜今次無影到07 5條queen,好難捉住佢地影相呀
影完相又係時間講bye bye了,大家去洗洗手先
今日Clara勁痴住爸B,同妹妮好似孖妹一樣
下次又係去是旦一個生日會時再見了
妹妮成日無瞓眼覺捱到六點,一上車就即時瞓到gur gur聲!


text:
每一次睇見新聞有學生輕生(這個學年第19宗, 包括8宗來自中學生), 請問你第一個感受係乜? 「駛唔駛自殺咁傻呀?」「有勇氣死點解冇勇氣生存落去呀?」「有冇諗過其他人感受呀?」其實大家有冇諗過呢個教育制度同社會風氣, 已經日趨嚴重! 跟又死唔跟又死! (當然唔跟風嘅父母最值得一讚) 但係要家長不隨波逐流, 逆流而上唔係一件容易嘅事, 所以往往佢哋嘅小朋友就成為犠牲品!
唔駛多講, 今日嘅教育制度大家都知有幾大鑊, 每日番學放學仲要全日制都用咗佢12個鐘, 番嚟又做功課又補課又上興趣班, 連瞓覺時間都冇! 都唔好講玩同埋溝通時間!
可能好多家長會話「我從來冇逼自己小朋友, 只係會提供一個學習平台俾佢哋, 如果佢哋唔肯學最終都唔會逼佢哋」, 又或者話「小朋友唔識辛苦, 佢哋當去玩之嘛!」等說話.但係撫心自問, 你真係重來冇要求佢哋攞到好成績? 去比賽嘅時侯真係冇諗過要佢哋贏? 雖然口裡話「It's nevermind, try your best!」但係比賽或考試前你咪又係要佢哋日日練到隻嘢咁! 有陣時父母自己都未必知道自己不其然流露了對小朋友的極大期望!
再加上小朋友其實都希望自己的父母欣賞自己, 愛錫自己! 覺得應承父母嘅要求會令佢哋開心因此佢哋嘅欣然接受又係咪真係佢哋心目中所願呢? 其實小朋友未必可以好似大人咁, 好清晰咁表達自己嘅意願, 又未能預料生活時間表會有變樣! 可能佢哋都唔知報多幾樣興趣班係會令自己冇時間睇電視同玩具!
其實以上都只不過係一個假定或者推測佢哋輕生嘅原因, 大部份新聞及媒體報導都會話嗰個輕生嘅學生係因為學業壓力而自殺, 跟住又訪問番佢學校嘅教師同校長, 話佢係品學兼優, 平時好乖好靜! 總之將佢講得好好, 等讀者覺得有點可惜, 家長們得點安慰! 我並非話唔係事實, 但係唔該唔好幫佢哋假設咁多嘢, 重點不在於佢哋點解要輕生, 反之係各位父母同佢哋有幾多溝通, 用幾多時間去聽佢哋講嘢!
所以唔好再同我講話「嗰D跳樓自殺嘅學生有冇諗過父母感受? 知唔知你老豆老母會幾傷心?」我想講佢哋依家諗住去死仲點會去顧及其他人感受, 在生又要顧佢哋感受, 臨死前又要顧佢哋感受, 不如大家先去關心呢個學生嘅感受先啦!
無論係學業壓力(可能叻叻嘅小朋友讀得好自在), 父母期望(可能有父母好開通又平衡得好好), 生活唔開心等咩原因都好, 聆聽, 擁抱同鼓勵真係好重要! 即使你用咗幾多時間喺學業, 興趣班及比賽上, 唔該請你花番一定嘅時間喺呢三方面上! 係「真 ‧ 聆聽」; 「真 ‧ 擁抱」 及「真 ‧ 鼓勵」!


text:
我地揀左去遊樂場Grinpa果邊,有雪兜同有機動遊戲,玩下雪算了
咦,連過山車都有開?
去租個雪兜先
妹妮知道有得雪兜已經好興𡚒,第一round由爸B同佢玩先,都唔知快唔快呢?
點知滑第一轉半路就跌低了,妹妮唔驚又走番上山再玩過!
到媽me同妹妮喇,好彩剩係租一個兜,輪流玩都夠了.初初仲諗住要租3個,但係妹妮應該未識自己玩呱
我就同爸B輪住陪妹妮玩,都係唔敢比佢自己一個試呀.雖然唔算好斜,不過都幾快架,爸B同妹妮玩時仲話D雪淺晒入口架.有幾張妹妮同爸B玩既相close up 睇時都見妹妮咪晒眼好似好驚咁架
但係呢個大膽妹又點會話玩一兩次就罷休吖
又再滑過
呢度仲見到富士山潻,順便影下相!咦,富士山有個大沽窿既?好似被一舊好大既石頭鋤埋去一樣呀!!
話時話每次由底行番上頂,行咁多之都幾攰架
所以妹妮開始攰,懶到要坐雪兜叫爸B拉佢上去
呢度唔算好凍,不過食手真係疆疆地架!爸B仲話唔駛戴手套,有手套係車都話唔去攞
滑左十次左右妹妮都話夠了,我地都玩到暖晒,差D出汗潻.之後係附近掟下雪球
因為D雪唔係啱啱落,所以都好硬架,砌唔到雪人
去遊樂場睇下先,整個遊樂場其實都有幾樣機動遊戲架,但係無人玩所以全部都無開架.
不過原來只要係玩佢都會特別為你開架! 個摩天輪本來就轉緊,所以我地走去玩,妹妮未坐過摩天輪架.
因為個摩天輪一直轉緊,上車時都郁緊架,妹妮一邊叫媽me快D呀!一邊又豎起手指比我影相
睇真D佢個頭仔好似濕晒咁呀,臉豬都紅晒喇
係摩天輪上望出去晚景色都幾靚架
我地無再玩其他機動遊戲了,玩下雪算啦,妹妮成日想砌雪人,呢邊D雪軟D噃
掟下雪球
跑下佢已經好開心,最後都無砌雪人
臨走前再影下相
話佢知呢D係同學仔一齊影班相
我地都變埋學生呀
經妹妮批刻話玩夠後,我地先走架
仲有時間我地去左御殿場outlet行下,一去到妹妮就話要食crepes
玩左成大半日,妹妮都攰了,比佢坐BB車算了,免得佢行,一來妹妮又無興趣行街, 加上呢度太大,太多路行了.不過妹妮坐左上車就話件啡色褸好肥,因為雙臂好難先攝到入車坐椅兩塊護翼!
有香蕉朱古力crepe食,比佢打發時間, hehe.行左兩個鐘,無咩買野
妹妮大部份時候都坐係架車度,就算我地入去鋪頭行街,只要推佢對住塊鏡,佢就自得其樂對住自己個倒影不斷唱歌!比佢落車佢又行來行去,最鐘意走入試身室,但一D都無投訴話悶或者叫住要走,不過今年應該係最後一年坐BB車了,如果出年再黎,都唔可以行呢D咁大既outlet了,就算係shopping都應該好難...你知啦,我同爸B成日由原宿行去涉谷架嘛,無番咁上下腳骨力都難呀.
7點正各鋪頭準時收鋪,連餐廳都關晒,想食都難.於是駛番去湯本箱根站,因為尋日見到有間幾靚既tempura店想今晚試,點知成條街兩旁都關埋,都未夠8點架!我地再直駛去小田原站,呢度又係另一片天地!係同細town仔,仲有好多食市潻!!
呢度仲有小小聖誕氣紛潻,周圍都仲有燈飾架.
我地見街邊有人派街招,上黎呢間餐廳試下,點知又咩都有,有好多唔同野食,仲有私人箱坐潻.
今晚叫左tempura
toro 三文魚bubble 飯
蒜蓉牛油牛扒
同埋呢條金目鯛,全部都好好味呀!!!呢條金目鯛D皮仲燒到脆晒,但D肉又唔鞋,好滑,好味!!
妹妮話個fish head都食埋??
跟住自己學爸B隊個魚頭入口
食飽飽真係大滿足!!係時候返屋企了,影多張小田原市既相先
返到屋企,浸埋浴就覺豬了,明天就要返香港,真係唔想個假期咁快完呀!!


text:
之前Jikmine 出個一個post 同大家講咗下究竟代購,團購同集運究竟係d乜,同埋有咩好同唔好嘅地方.今次我哋嚟講下具體如何使用集運.
係具體講步驟之前,我哋再重申一次,Jikmine 唔係集運公司,我哋成日話叫用集運幫你手運d嘢返嚟其實係因爲通過呢個途徑買最抵.Jikmine 係一個海外網購優惠資訊分享平台,我哋致力於建立一個平台畀大家可以係呢到交流,同埋畀未接觸過呢種新嘅購物方式方法嘅朋友可以學到點樣買.所以大家如果想學點買可以問我哋,不過我哋唔代購同埋唔係集運公司呢點就要再次重申.
好,跟住我哋就嚟講返今次嘅主題,係開始之前我哋再講下點解要用集運幫手運件貨返香港:
首先,要畀大家再次了解何為集運(有部分人叫轉運),其實就如上一篇Post 所講,集運(轉運)係一種物流嘅方式,首先將一大堆貨物係當地收集,然後再一次過從其他地方運返港,從而減少運輸成本降低運費.相比起一件一件貨甘單獨寄返香港,運費可以平成一半有多.舉個例子,一對波鞋直運(直郵)返港大概運費需要180-200港紙,但係如果用集運的話就可以低至40-60港紙.所以巨大嘅差價就係點解Jikmine 經常叫大家用集運(轉運)幫手運返港嘅主要原因之一.
其次,另外一個主要原因就係,外國大部分賣筍嘢平嘢嘅網站,都唔支持直運(直郵)香港,所以集運(轉運)就有呢個優勢.因爲佢哋貨倉地址都係當地地址,所以等價於你擁有就一個當地嘅地址.唔需要再擔心海外網站唔支持直運(直郵),就買唔到平嘢.
跟住我哋就具體講下點樣用集運:
其實具體步驟好簡單,海外網站挑選心儀貨品—->填寫集運提供嘅收貨地址作爲海外網站派送貨物地址—->等集運(轉運)公司幫你運返香港—->自行到集運(轉運)公司提貨或送貨上門
詳細步驟如下:
-
搵間集運(轉運)公司獲取海外收貨地址
去搵間集運(轉運)公司,然後註冊佢哋會員,獲取海外收貨地址.(香港都有唔少集運(轉運)公司,請大傢自行挑選),下面以美國集運(轉運)公司作為例子,歐洲同日韓嘅步驟都一樣.
P.S. 因爲Jikmine 冇同任何集運(轉運)公司有任何合作或者利益關係,所以圖片作出咗一定處理.
需要注意嘅係地址欄上面有個Ste.xxxx 嘅號碼,務必填寫,因爲呢個號碼係集運(轉運)公司識別你嘅重要憑證.
如另外一間集運(轉運)公司提供嘅海外收貨地址都有類似嘅號碼
-
係網站上面填寫集運(轉運)公司提供嘅海外收貨地址作為網站送貨地址
之後就係海外購物網站上填寫集運(轉運)公司提供嘅收貨地址作爲送貨地址
-
係集運(轉運)公司網站上面對你所購買嘅貨物進行預報(有部分集運(轉運)公司唔需要甘做),此步驟要等網站發貨後再做
然後去到你購物嘅網站查看物流信息,例如相應物流公司同埋發貨單號.然後填寫到集運(轉運)公司網站上進行預報.
-
去集運(轉運)公司香港倉庫提貨,或者使用佢哋送貨上門服務
係集運(轉運)公司網站付款之後,就等佢哋幫你運件貨返香港,然後你就可以去拎啦.
其實每間集運(轉運)公司網站上面都有相應嘅教程,所以大家可以去認真睇下佢哋具體步驟,因爲有d公司會有少少唔同,不過大體都差唔多.
最後可能大家最關心嘅係點樣係衆多嘅集運公司裏面搵一間好嘅,同埋點去衡量好與壞,下期Jikmine會分享一下我哋嘅經驗.
更多海外網購資訊請關注我哋啦,jikmine.com–海外網購優惠資訊分享平台.我哋每日都有最新鮮嘅網購優惠資訊同大家分享,而且有好多經驗,可以教到你點樣買平嘢.


text:
呢本書,係就係舊咗d.但係內裏提到既小秘技,有d都幾好用架!「特級校對 – 陳夢因」既名頭,係四,五十年代可是響當當既呢!睇咗呢本書,除咗可以略窺當時香港既生活面貌外,亦可以學到一d烹調知識既.雖然有好多我早就知曉,而且盡信書不如無書,尤其作者都唔係廚師出身,有少少烹調上既細節,都有少少疑點,我就不敢苟同啦.
就等我將我認為其他烹飪書較少提到既,有參考價值既入廚知識,列出黎俾大家研究下哩.
好似係「花生煲鯇魚尾」果一篇度,就提到點樣可以省柴火,又可以令d花生快d腍啦.方法係花生用清水浸15分鐘,洗淨去水,用生油及少少鹽將佢醃20分鐘;再用瓦罉放少少油,爆香薑片,加水煮滾,先至好放花生,再加紅棗四粒,陳皮小片,加上蓋黎煲,就會好快腍喎.
用生油及鹽黎醃花生,就好似我地用生油及鹽醃過d米,先用黎煲粥,令d米快d開花咁上下道理掛.
咁陳皮同紅棗有咩關鍵作用呢?係咪好似人地炆羊肉牛腩咁,放d冰糖(片糖?)令佢快d腍既道理呢?計我話呢,爆完薑呢,一放水入去就應該加埋紅棗同陳皮啦,事關等水滾先放,係會比較燥架喎.
我已經同爸爸提過,想話叫佢測試一下既,點知佢一聽到以上步驟就話啋我都傻喎.
至於另一味蜆芥蒸鯪魚呢,雖然我唔多鍾意鯪魚,而且睇怕都唔會再有機會整,但俾大家參考下都無妨.
做法係將魚洗淨,用蔥白墊碟,才放魚在上面,乜調味都唔駛落,蒸熟就倒晒d魚水(汁),蜆芥均勻咁鋪係魚上面,燒三湯匙滾油淋上蜆芥面,就可以上檯啦.重點係油一定要滾,咁先可以用油既熱力迫d蜆芥味入魚肉度.或者我屋企係冇蜆芥食制既,所以我都覺得呢種烹蒸魚調方法幾新鮮.
點樣滾魚片湯,先會令d魚片唔散晒呢?
呢招正呀:鯇魚片用少少幼鹽以筷子撈勻,你會見到魚片逐漸緊貼卷埋;加少少生油,再用筷子去攪,咁d魚片又會散返開.做咗呢個步驟先放入d滾咗既湯水度煮魚片湯,魚片就冇咁易散開啦.
計我話呢,如果係咁,照版煮碗咁處理,用黎打邊爐都好喎!我以前都見過屋企人用油鹽醃過d魚片先拎黎打邊爐架(通常面頭仲會灑火少薑絲),所以呢招係應該work既.
又講下鯉魚吖,呢本書都有提過.原來鯉魚係不能受煎炙架!一經煎炙,魚肉就會失去特有既甘香,唔夠滑啦.唔怪得細個食屋企整既煀鯉都咁鞋啦!我真係見到魚皮有煎過既痕跡架.
正確既做法係先用蒜頭薑蔥起鑊,再贊酒,加水煮滾咗,先放鯉魚落鑊,炆到咁上下先放枝竹等配料,炆至夠火候就得啦.
祝大家烹調愉快啦!有機會就借呢本書黎睇下啦,都未至於話會悶既.但係一提到d物價--講緊幾十蚊一圍酒席既年代,真係有少少異樣既感覺,時空大兜亂呀!


text:
話說我星期六去坑口果頭同一堆朋友聚會,得我一個人住大埔,已經有預時間走,但中間轉車等車時間令到我無法趕東鐵尾班車,一般都係旺角轉小巴,但check Citymapper發現觀塘/鑽石山都有小巴,就打算試試...
我跟map去左鑽石山B出口等小巴,個巴士站對住地鐵站,12點左右人影都無隻,周圍又圍曬板,我真係等到好驚,偶爾都有一兩個人等其他巴士,叫做有人陪下,但到最後又得反我一個,我等下等下竟然等左一個鐘,決定要book uber
Uber司機本身唔想黎佢話果個位佢唔可以上下客,但我話唔熟路,一個人好驚,"矮"佢佢就話「好喇 過緊黎幾分鐘到」
我心算定少少,就正正司機到之前,忽然有架大貨車停我面前,我眼一望係三個南亞裔男人一齊望實我,我估計我當時表情係...,然後我下意識立即飛奔跑入去港鐵站,當時正關緊"習"門既職完係俾我嚇到彈起左,我反應果一下個南亞人正要開門,講真我唔知到底係佢地係只係做野?定係真係有企圖想搶野什至挾我走...
佢地見我入左站口有職員係到就開車走左
真係好驚,好彩我就算唔睇報紙電視都睇開蘋果動,知道治安麻麻,我慶幸我有危機意識,無論估錯定真都好,等到有事發生先走就太遲...
我事後到依家都仲好驚,有打去報案室但唔受理,madam話係因為無實質罪案發生,而且特別係怕涉及種族歧視,要有實質證據先可以立案,但講真我覺得人係有第六感有危機意識,我真係覺得我無逃跑錯,真係等到佢地「出手」我已經無得自救,我唔識形容但真係好可疑好恐怖,但madam又點出另一點,如果車上係本地人我可能未必會跑...我唔知...媽呀我好亂...
但女士要有警覺性!我之前屋企人成日叫我小心唔好出夜街我都唔理,依家我信,夜晚最好有人陪,一係就唔好省果少少錢搭的士,真係一個人都避免玩電話同聽歌先可以一眼關七!


text:
最衰係May May啦!成日攞d手指出嚟曬,搞到我都心癢癢!之前去影結婚相嗰陣未走咗整Gel Nail囉!諗住影相影到d手指都靚d嘛!哎呀!實在太靚啦!重鬼死咁多人讚添!
近排同沙律傾開,佢又極力咁叫我學番門手藝喎!又話學識第日開鋪又剩!其實我唔諗咁遠呀!我剩係諗我自己出街整都成三百幾蚊次啦!咁不如比千零蚊學咗,自己整重化算啦!如果操熟咗之後重可以幫d fd整,當係freelance都好哎嘛!
結果,我就同May May報咗名喇!原來其實都唔係好難咋喎,不過真係要比好多時間練習囉!當我上完第一堂,我已經可以幫自己增長指甲同埋整法式閃粉啦!重整得好靚添,沙律話直頭靚過向街整呀!開心到我哎!第二堂就學用甲片,法式同Colour Gel漸變,有d難度,但係Miss話如果d客太冇時停,最好就用法式甲片或者半假甲同佢整,因為時間快d同埋包靚!
上完第二堂未覺有咩難度,就膽粗粗幫Keobe (我細佬女友)整啦!一整整咗四粒鐘,重要係因為太眼訓草草收場嗰隻,真係唔好意思啦!哈哈!不過事後先諗起,唔記得影番張相呀!話曬都係第一次嘅傑作哎!唉!真失敗呀!
不過唔緊要,我已經搵咗第二位Model,就係我表妹豬豬喇!佢d指甲不嬲都成日斷,而且佢重有咬指甲嘅習慣添,希望今次增長咗d指甲會幫佢介埋咬指甲嘅習慣啦!搞咗一大餐,決定幫佢整法式+閃石,唔知點解第一次整嘅人,通常都會比d閃石吸引住o家!哈哈!今次整個法式,只係用咗3個半鐘啫!For新手嚟講真係算快啦!我重要唔係用法式甲片喎,真係人手畫o家!算係咁o家啦!但係因為大家都冇Idea嘅原故,剩係+閃石都+咗3粒鐘囉!哈哈哈!不過出嚟嘅效果都O哎!大家睇吓係唔係?
雖然,都係有不足之處,例如指甲個型修得未夠靚啦!但係新人嚟講,應該都Pass呱?大家比d意見啦!


text:
2014年7月5日星期六
留尼旺 -再遊Saint-Denis
Saint-Denis係留尼旺最多特色建築嘅地方.
呢啲特色建築令成個地方好悠閒,特別有渡假feel.
Saint-Denis有個古老有蓋街市,有得買又有得食.
好多嘢買呀!好吸引!
在留尼旺,我哋住嘅地方有花園,可以在外面食飯.
啲貓一感應到我哋開飯,就黎痴餐.初初兩,三隻,過多幾日去到10隻,走嘅時候16隻.
王子笑,話全村啲貓都黎齊咁滯.
佢哋通常分段出現,跟住開始lur我哋,所以我每日都要煮定兩餐貓飯架.
佢哋全部有主人架,好乾淨,耳朵都有記號.
16隻貓當中,我最錫佢,王子話我偏心喎,成日留哂啲好嘢俾佢食.
因為佢特別嗲,又友善,摸佢抱佢都冇問題,連摸肚都無反抗.
佢主人肯定好鍚佢,令佢咁信任人類!
簡直係我嘅dream cat,到依家都好掛住佢呀!
10 則留言:
街市通道好窄. 火警時點走?回覆刪除回覆
佢方形,啲通道唔太長架刪除
講開貓就有少少激氣,因隔壁有三隻貓,可能冇足夠食物,所以有一老大就四處出動,牠都好搞笑同高傲,隔一,兩天就來看看我們有沒有東西給牠吃,通常吃一半稍後便叫埋另外兩隻來吃,牠們很不友善,你想摸或抱牠,休想及會咬人呢,唔俾佢食又好似好可憐,俾佢就像工人服待老闆咁.....回覆刪除回覆
我都有類似情況呀,覺得似佢地阿四呀!不過我諗佢哋係驚,或者以前俾人打或者踢過呀,頭幾日佢哋好重戒心,過咗幾日佢哋就冇咁驚,會坐响我腳邊,不過摸佢哋都係會走開.所以都係上面隻貓最可愛.刪除
咁你有冇打算養貓呢?回覆刪除回覆
如果解決到啲技術上嘅問題,王子想將來再養番貓架刪除
佢地一定係一傳十, 十傳百, 知你個度有好野食回覆刪除回覆
佢地真係好似識互通消息,帶自己友黎食飯咁架刪除
雖然啲屋有啲殘舊, 但啲街道好乾淨噃.回覆刪除
有飯食喎, 啲猫猫梗係叫齊朋友們嚟開餐啦.
我奶奶屋企樓下都好多流浪猫, 佢(工人)日日都煮大鑊猫飯去喂啲猫猫架, 樓下無瘦猫架.回覆
呢度好乾淨企理架,不過物價就高啲.刪除
响德國好少見到流浪猫架,啲人會主動帶佢哋做登記,檢查同絕育架.


text:
13 June 2011
台北,台東花蓮,台中 2010-10-09to15 - Part.05(13Oct)
酒店食過早餐後搭8點半既高鐵到台中,車程唔算太耐,到達目的地只係9點左右,搭的士到第1站台中彩繪眷村,去到都未夠10點,一入去已經成地畫,但圖案比較粗糙而幼嫩,我唔知當中既畫畫人咩來頭,以為係小朋友既作品,後尾先知原來係一個移局台灣好多年既香港老人家既畫作,聽朋友講原本成條村都係但因要拆卸,得番幾間屋仲係度,心諗當地既人都算係咁,比佢咁畫法又引一大班人黎影相,都幾嘈下,不過真係依位老人家雖然畫得一般但用色繽紛而且仲好好想像力,有趣
當中仲有兩個小朋友,想叫我幫佢影相,但老實我唔中意影人,而且男仔又唔算入鏡,所以影左張就唔多理佢,唔知係咪因為咁,佢成日都整我但我唔多理佢,最後係公園休息時佢又聊我,卒之就同佢玩下整下佢咁啦,都唔明白點解d小朋友咁中意同我玩,之前係外國又係咁係台灣又係咁,唔知我有咩吸引佢地呢,明明我就最唔中意小朋友既,哈
後尾睇完後就行番出去搵車搭,台中真係冇咩人,車亦唔多,好難先搵到架車搭,因planning唔多,去左間starbucks食左個tea就用火車站既目錄去左睇咩咩藝術區(原來只係一間coffee shop既東西)同埋犁頭店老街,但可能我地唔識行啦,除左一d住宅外真係見唔到咩老街,而且台中既太陽同溫度真係唔講得少,熱死人,所以行左陣完全冇咩睇就走人出去另一個本身plan落既景點紙箱王故事園區睇睇
的士司機又唔識路搵左一排先搵到入到去景區原來非常之細,得一間主題餐廳同一間賣蜂蜜同另一間賣記念品既鋪頭,哈,今次既台中之旅真係有點搵笨既感覺
好彩主題餐廳都幾特別,咩都係紙皮做,木台呀椅呀牆呀menu,bar木台reception等都係紙皮,而且飲品同食物唔多唔少都有紙皮既用料,入黑後既景色仲比日頭更靚,也不錯了
之後因食得太多coffee shop&意粉,所以skip了本身plan好既晚飯地,就番番去台北食晚飯
途中見人買左既火車便當,賣相不錯,但我地搵左一排都見唔到,冇得食真慘,番到台北已經8點左右,好肚餓,放低左d野就行番出去火車站附近既良品牛肉麵食,唔知係肚餓定點,總之就非常好食,之後又係無無聊聊咁行下就算酒店了

Photo Link <<<<<<<<<<<
No comments:
Subscribe to: Post Comments (Atom)


text:
org change尋日下晝老細話去starbucks, 叫我跟埋去﹐我都知有野講.果然佢就係同我講係我之上加個人﹐我同IN 同事會report to 一個係NC 既精算.其實先前我見到佢係度畫org chart, 都知知地.亦反映過我覺得安排唔係甘好﹐無啦啦加一層.不過知道係大老細提出﹐即係想有個人係下面幫佢﹐所以知道反映還反映﹐其實都係得果講字,不過即係話起碼表達過自己既意見啦.因為知知地﹐所以算係可以平靜面對﹐老細係甘話﹐雖然係look bad﹐不過唔好擔心﹐你表現好好云云.其實look 唔look bad 我又唔係太介意﹐even 我個staff 都唔再under 我都唔係甘大不了.今日同IN 同事講﹐ 佢反應就大好多﹐因為覺得look bad, 又要train 過新老細.而呢個新老細一D管理經驗都無(我都嚇左一跳)﹐都真係麻煩D.不過原來新老細現職都要有排先transition 到﹐大概明年三月先可以完全過來我們這邊.其實我現在對工作睇得好開﹐邊個做老細都係有好有唔好﹐都想有得晉升﹐不過太辛苦我又唔想.現在既改變大概表示一年來工作應該仲OK, 之後點就唔知啦.明日新老細來﹐睇下佢係咩料先得﹐不過據知我做既野佢從來無掂過既﹐真係要train 下佢啦我諗.
Labels: Office Space


text:
今年復活節難得有5日假期,不過從理性上分析,我並未有好好利用.頭兩日0係 屋企hea,終日癱0係阿媽張床睇書,仲訓埋晏覺.其實,我真係幾ENJOY癱0係阿媽張床睇書.
第三日,忽發其想番鄉下探公公婆婆.原來我已經3年冇番鄉下.今次番去BBQ,住一晚就走.3年冇見,驚訝蕃薯表弟同芬女表妹已經長大成人,3年前仲係細路0既蕃薯已經變成1米八0既有為青年,唔認老都唔得.不過最意外係見番N年冇見0既熊仔哥哥,對上一次見,我仲讀緊小學,佢依家已經成家立室,生左個女,搬左來附近住.果晚咁0岩同個女散步行過來洋湊熱鬧.唔知佢仲認唔認得我.
新屋出面對開有塊公家地俾左公公種野美化,依家退左休0既公公似乎將精神寄託左0係果度.
第二日請眾人飲茶,飲左二百幾蚊,不過唔係好飽.之後食開0既新明珠已經接左.冇機會同表弟妹講野.之後同舅母,mum,兩表弟行山,原來大陸依家興行山.山路多樓梯,不過環境唔錯.仲有個保安隊員,不過條友ok hea,佢0既存在,只係好過冇.
行完山出香港,婆婆都跟埋我地出來.到深圳,我自己去書城.唔肯定邊個站下車,問inform desk,佢教我去大劇院站下車,點知去左舊書城.回程見到有人拎住個"深圳購書中心"先醒起我上次去果個好靚0既新書城係"深圳購書中心"先0岩.
番到屋企,驚見冇人,原來阿媽冇keys,同阿婆兩個0係上水遊蕩等我番來.
next day,原本約好同幾個大學同學去西貢bbq,點知阿君話有fd失戀來唔到,kawaii又話prefer cancel,去唔成,得番我同emily,emily詰cu收左佢讀sociology master,於是即興去左cu "視察環境".我都想讀cu呀!但係要拎八萬蚊出來我又未必捨得.


text:
8-18(wed) 奧運又黎喇!
以為做完“九五至尊”可以早目訓番d…唔記得o左原來接住落o黎係兩個禮拜唔停咁播我最鍾意睇o既節目—奧運!
好多人都唔信我會咁鍾意睇奧運呢d體育節目; 以我呢d咁唔運動既人, 無咩理由會咁為佢著迷!
其實我由細到大都好鍾意睇奧運, 我諗最大o既原因又係o個個:“眾志成城”!
相信大家都會認同奧運有種好眾志成城o既感覺, 大家好團結咁為o左自己o既國家同埋喜愛o既運動員打氣…有時仲會興奮到o係電視機旁邊大叫出o黎!
仲要因為時差關係, 奧運通常都係深宵直播, 對於我呢d幾夜都唔願目訓o既人, 實在係最好o既節目! (相信大家都應該記得我最鍾意睇深宵o既籌款節目o架嘛!)
同埋呢d基本上變成全城 (甚至係全球) o既大事, 唔睇o下簡直會同社會脫節! 而且通常都會o係全城熱播o既氣氛感染之下亦都投入起o黎…所以我o係世界盃其間都會受到全城足球熱o既感染之下睇o下d賽事…但係平時就真係好少會睇!
最好睇o既項目依然係跳水, 其次就係體操! 游水同跑步有時都幾好睇o既, 不過要睇心情同埋睇o下有d咩參賽者…好似禮拜1晚凌晨無啦啦坐o左o係度睇游水直播…又覺得非常吸引喎! 跟住仲要見到中國選手o係第一線忽然游o左出o黎, 得埋個冠軍, 就更加興奮…終於係坐o左o係度睇到唔願目訓!
但係呢兩樣項目主要係講速度, 無咁多招式可以玩到, 所以相對o黎講我都係覺得跳水同埋體操兩樣可觀性多d!
第一日比賽見到郭晶晶同吳敏霞輕易咁贏到比賽, 都好戥佢高興…畢竟真係好似睇住佢大咁! 由96年阿特蘭大奧運開始見佢參加, 到上屆都贏唔到個金牌, la口la面…好似好慘咁! 相反前財爺夫人伏明霞就擺明係好命o架喇, 參加3次就贏足3次, 仲要次次個焦點都o係佢度!
我當時都係佢o既支持者, 當然寧願佢贏好過郭晶晶贏啦…當年佢o地參加完悉尼奧運o黎香港表演o既時候, 我o地曾經瘋狂到諗住排隊去拿飛, 但係後尾知道有太多人, 根本無可能拿到飛先唯有放棄! 但係無幾耐居然傳出話佢同做得佢老豆o既松叔叔拍拖, 仲奉子成婚添…真係即刻覺得佢cheap晒! 當然, 佢o地可能係真心相愛o既, 但係都未免會令人有第二d想法…總之, 佢以前俾我o既好印象已經全線幻滅晒!


text:
2012年8月22日
遍佈樂園內各處的 Duffy 春日園藝佈置!
米奇和Duffy的春日巡航 活動,除咗有特別表演,商品之外,仲有咩賣點呢?東京迪士尼樂園 復活節活動就有一個尋蛋小遊戲,樂園周圍都放咗一隻隻嘅復活蛋;至於 東京迪士尼海洋 呢邊,就有 Duffy 春日園藝佈置!不過就冇尋寶小遊戲,只係俾大家欣賞.大概可以分成兩種佈置,一種就係用花瓣製成嘅迪士尼朋友造型裝飾,另外就有一啲小盆栽.
其實今次春日巡航活動主要都係響 美國海濱,地中海港灣,阿拉伯海岸 三個園區內進行.所以呢啲裝飾都遍佈響呢三個園區入面,特別係 CapeCod 區域,作為 Duffy 基地,當然特別多!
響 地中海港灣 嘅樂園正門,就已經有啲用花瓣整成嘅招牌歡迎我地!
美國海濱 入面嘅商店櫥窗都可以見到花瓣 Duffy 造型裝飾,佢響到揮手,向我地打招呼喎!
至於 地中海港灣,燈神 坐咗響噴水池上面,佢手上仲有一隻 Duffy 添!
其實大家應該留意到,每一隻 Duffy 造型裝飾嘅頸上都有一個玻璃瓶掛飾,呢一隻都唔例外.( 我仲未講到呢個 玻璃瓶掛飾 有咩特別意義添... 放心放心,我下次就會講呢個故事架啦!)
周圍亦有好多盆栽佈置,盆栽上插有 米奇和Duffy的春日巡航 活動招牌,而啲花都幾靚架!
返到去 CapeCod,就有更多得意嘅小裝飾.剩係響不同小屋嘅門外,就可以見到好多佈置.
欄杆上,亦有 Duffy 造型木板,告示版,鐵筒盆栽;我覺得個 Duffy 鐵筒設計得好趣緻啊!
除咗鐵筒之外,仲有 Duffy 木筒盆栽;你地覺得鐵筒定係木筒得意啲呢?
之後有 Duffy 花車以及 Duffy 花牌,呢到更加有一對 Duffy 同埋 ShellieMay 響到添!
呢啲園藝裝飾令到整個樂園都變得更加有春日氣息!好開心能夠參加呢個 Duffy 春日活動啊!
於 09:51
訂閱: 張貼留言 (Atom)


text:
原本呢3日係plan左去順化Hue附近既風芽國家公園,
但後黎朋友send左個越南當地人既旅遊fb page比我,
見到好多越南人呢個時候都去一個叫木州 Moc Chau既地方, 因為呢個時候梨花盛放
所以最終我就決定放棄風芽去木州喇~
去木州可以坐一D去Son La省既巴士, 點買巴士飛應該問下hostel就可以解決到架喇
但因為充滿冒險精神既巨蟹(少)女太中意揸電單車, 加上聽聞沿途風景都好靚既關係,
所以呢次我決定揸電單車去!!
上次起大叻第一日學識揸電單車就揸左100KM, 今次要挑戰200KM(單程)
搭巴士要坐5個鐘, 咁自己揸電單車呢?....(謎)
帶定充滿糧水8點半正式出發!
條路好簡單, 一路沿住QL6/(or叫AH13)公路行就到木州架喇
中途都有D休息站可以食下野既, 好多大巴都有停起度
上網睇話去到Mai Chau之後沿Da River既河邊行雖然條路係難行D, 但風景靚D,
好, 就信你一次
點知條路真係全泥路又窄又凹凸不平又有水TUM,
行左半個鐘之後覺得唔對路(天黑都唔知到木州未....)
3點幾決定揸番出QL6(好彩中途有路轉番出去, 唔洗走回頭路)
中途經過一條小村落, 條路又窄又斜又轉彎, 終於抄左車...
不過自己一早知去到果個位Control唔到, 所以跳左出黎個人冇咩事
架車抄到連倒後鏡都飛左出黎, D村民都走哂出黎睇咩事...
熄左匙擺番好架車, 見條路咁難行諗住叫個村民幫我揸上去,
個村民幫我試下撻番著架車, 點知撻唔著, 仲對住我灑手擰頭...
唔通抄完車之後架車壞左?!!
"我今晚唔係要起呢條村訓呀嘛?"
"Plan左咁耐去木州唔通因為咁就去唔到?.."
"我唔夠錢賠架電單車架喎..."
"我又唔夠錢搭幾個鐘的士番河內架喎..."
"我點拉架車出番QL6呀...."
我望住個村民, 心入面閃左N個問題出黎,
呢次真係企左起度...無計可施之下我再試下撻下架車
SHIT!一撻就著!!!!原來呢個村民灑手擰頭係想同我講佢唔識揸電單車!!!
差D嚇到我鼻哥窿都冇肉呀X你!!
幾經辛苦繼續沿小路出番QL6, 距離木州仲有10KM左右會經過D少數民族既村落
亦都終於見到梨花樹~~
不過葉仲多過花, 有D失望...
去到距離木州仲有3KM 左右會經過一塊好大既花田, 入場費15000VND(5HKD左右)
好好彩遇到個去過台灣讀書識講普通話既男仔, 影相仲好叻添~
佢呀爸呀媽聽到我竟然係香港黎既仲好興奮咁擺POSE比我影相XD
好, 繼續進發!
但因為間homestay d staff唔識英文, 我托左上次起大叻識, 住起河內既越南朋友幫手BOOK
網址上面只係有寫佢起Ang village 同埋homstay既相:
所以我以為會好易搵, 點知起Ang Village有幾十(可能係幾百間)都係紅色屋頂既屋...
正起我起Ang Village遊客區附近兜左好耐都搵唔到, 又就黎天黑既時候,
有個好心既村民主動問我洗唔洗幫手(用越南文)
我打開網址比佢睇, 佢叫我企起度等佢一陣,
佢竟然番入屋揸左佢架電單車出黎話同我一齊搵, 叫我跟住佢,
即刻FEEL到人間有情呀!!!
兜左2分鐘左右似乎佢都搵唔到...我醒起可以叫佢打去homestay問起邊,
佢打完之後就好順利咁帶左我黎homestay喇~~~Yeah!!!
間homestay有個小農場
呢間係homestay主人住既地方
因為係新年, homestay主人D親戚都黎哂佢呢度食飯
homestay主人其中有個親戚竟然識講英文, 仲同我講新年流流請埋我同個staff屋企人一齊食飯!
雖然餸菜睇落麻麻, 但係係好好食架~
Homestay個staff仲好似楊冪添!!
雖然佢唔識講英文, 但我地食飯全程用google translate傾計, 溝通完全冇問題!
起廚房仲煮緊野既竟然係其他遊客自己煮緊比自己食XD
食完飯同D小朋友扭下氣球, 玩下Framy個APP, 開開心心又一晚lu~
估唔到D小朋友都咁中意同我呢個唔識越南文既陌生姐姐玩HAHA~
呢個夜晚真係覺得好感恩, 經過8個鐘既電單車之旅,
由曾經以為自己黎唔到木州, 搵唔到homestay, 到同楊冪一齊食新年飯, 一切都來得唔容易...
又一個滿天繁星的晚上
~End of Day8~
木州既第二日, 終於冇咁懶睇左我今次北越之旅第二個日出, 因為唔知邊個位睇日出先靚, 揸住電單車起Ang village 附近亂兜左陣, 呢個位唔錯!
影完日出再繼續亂咁行入人地d 村落,遊客區後面有一大片田
7點幾番番hostel 食早餐梳洗下又再次出發,
黎番Ang village 旅遊區~
呢度有一個湖,比Pine forest 包圍住
好少可有公園可以揸住電單車起入面行!
就起呢度附近遇到5個越南人想搵我幫佢地手影相,
佢地以為我都係越南人haha
佢地仲竟然識講流利英文!原來佢地係之前起河內讀大學既, 5個都係起大學果陣識既大學同學
其中Nam知道我係自己由香港黎之後叫我不如跟佢地一齊玩, 緊係好啦!
尤其起呢個幾乎冇人識講英文既木州XD
之後我地行左上pine forest
好韓妹feel 既Ngo, Thuy, Anh
Ngo成日做導演叫Nam(佢bf) 同佢影呢d 相,
好好笑好正!
我話幫佢地起度影合照, Ngo竟然仲問我有冇睇那些年, 話要好似那些年poster咁影, 好有親切感呀
問左公園staff 知道pine forest 後面有塊花田,不過冇我尋日去果塊咁靚
估唔到Anh 仲唔知幾時整左個花環比我, so surprised!
之後佢地話去木州最出名既景點茶葉園, 但佢地未搵點去, 但我其實一早bookmark 左!木州有幾個茶葉園, 最近既係Doi Che Trai Tim, 即刻教Ngo用google map 點去, 突然覺得自己好有用hehe
去緊茶葉園既途中Ngo發現都幾遠,提議食lunch先
咁岩經過有間餐廳就入去食lu
(呢點同我好似, 唔會突登搵邊度有好野食一定要去果度XD)
去茶葉園條路好大沙塵.. 條路都有d 難行
終於到左之後我地坐低食下野hea下先
未試過都唔知原來黑糯米同yoghurt係咁夾架!
杯Yoghurt好好味仲只係hkd3!
休息完就緊係開始瘋狂影相啦XD
第一次去咁大既茶葉園, 未有機會去Sri Lanka 黎呢度感受下都好
仲有個心形既位添
之後佢地話去Plum Blossom Garden, 我之前係完全唔知有呢個地方架!
起Doi Che Trai Tim沿住TL104再揸去向西面少少就到,
一黎到呢個位見到一望無際既梨花樹真係壯觀到忍唔住WOW一聲!!!!
即刻衝落去同梨花近距離接觸!
我地D"戰車"!!
佢地問左staff, 再揸入D會有個油菜花田, 真係大到呢!!!
最重要係咩? 冇人呀!!!
可惜相機冇全景MODE, 成個油菜花田有下面呢幅相既5倍闊!
呢度真係靚到影極都仲想影
番到木州市5點幾,諗住去埋Hang Doi (Bat Cave)
不過開始天黑, 都係聽日先再黎過喇~
有其母必有其女, 佢媽媽都好靚!
仲不停夾餸比我食, so warm!!
呢晚住起度既客人竟然仲租左架disco 車黎做燈光唱K...
睇得出越南人幾咁中意唱K...
~End of Day9~
尋日已經約好Ngo佢地一齊出發去Dai Yem Waterfall,
入瀑布條路有好多串燒檔!
竹筒飯
好多都係由小妹妹睇檔
黎到瀑布喇~
其實都冇咩特別,唔算好壯觀, 仲幾多人添
好靚呀呢個妹妹!忍唔住要幫襯佢!
一場黎到, 一於坐低食下野~
叫左竹筒飯同串燒share食,
D 竹筒飯(串燒上面果舊..食得太快影唔切原貌..)係冇餡既,但就真係好吸收到竹筒既香氣!
沾上碟上既花生碎/類似椒鹽既野
又幾特別幾好食喎!
之後佢地5個就準備離開木州喇,
而我見時間唔趕, 回程唔行小路應該6個鐘內番到河內
去埋尋日未去既Hang Doi先
其實越南有好多大大小小既岩洞,
呢個比下龍灣既Sung Sot cave 細同冇打燈
雖然冇去到原定既風芽國家公園, 但識到佢地5個越南人,
仲帶我去一D我唔識去但又好靚既地方, 又食到D咁地道既野食,
今次木州之行真係無悔呀!
12點幾番homestay執埋行李就開始起行番河內喇~
可惜不幸既事又發生喇.........
唔知係咪因為我歸家心切...keep住開到70km/h一路揸左2個幾鐘..
起Hoa Binh省附近既一條高速公路架車突然"噗"一聲, 之後個碌就唔再轉喇......
點撻都撻唔郁架車...又仲有2個幾鐘先番到河內.....
無計可施之下唯有發揮電波少女既精神搵人求救.....
起時速70KM既高速公路上面SOS左15分鐘左右, 終於有個好心男停低睇下我架車咩事
可惜佢唔識英文...body language左一陣佢竟然問我識唔識日文!!
起呢刻我真係覺得自己識日文好有用!!!
原來佢係起日本讀大學既, 唔怪得之啦!
佢話佢想一路揸電單車一路伸右腳出黎推我架車,
冇錯, 呢招係我上年起會安架車冇油果陣已經見識過既越南神技,
估唔到原來好多越南人都識!!
推左一陣發覺起高速公路咁樣龜速推車都唔係路,
佢叫我落車企起度等佢5分鐘, 究竟佢想點幫我呢?
5分鐘之後佢竟然可以起果個咁荒蕪既地方班到條好結實又粗既繩番黎!
就係咁佢就用果條繩綁住佢架車同我架車拉住黎行, 快過頭先好多~~
行左2KM 左右竟然又起果個咁荒蕪既地方有間整電單車既舖頭!!
成件事實在太黑仔又太好彩喇.....
同恩人道別之前影番張相留念先~
起間舖度竟然有個識講普通話既嬸嬸, 原來係之前去過台灣做野既,
話佢今朝9點等架車整好等到而家3點幾....唔係呀化.......
好彩我果架整左1個鐘左右就整好!!
整車整左成2百幾港紙.....但都冇計...
6點幾番到hostel, 即刻拿拿臨去citimart買完手信就去番Mon Hue食dinner lu
第二朝起河內搭巴士去南寧, 成程巴士起又臭又嘈...再加上過關唔知點解係冇隊排,
成班人係咁逼...真係極之痛苦人都癲....
~End~


text:
Shaun 認識咗Aisling已經差不多4年,當我發現佢哋依家既行為舉動已經開始有少少成熟,慢慢就有D後悔點解當初唔幫佢哋拍多D高質片去記錄返佢哋BB階段純真可愛既一舉一動.依家想睇片,都只能睇返以前順手用手機影咗果D低解像影片,係電腦放大畫面睇返係起格,所以我都把握機會,趁呢排我哋約好咗去玩果幾日,幫佢哋記錄返最開心既時刻,希望佢哋第日無論我哋或佢哋睇返都會記得當日既開心片段!
帶佢哋出去玩又要拍埋片真係唔容易,所以我都選輕裝上陣,連腳架都無帶.除咗帶Canon EOS 700D之外,今次仲帶咗三支輕便又經濟實用的鏡幫助我拍攝,分別係:EF-S 24mm f/2.8 STM, EF-S 10-18mm f/4.5-5.6 IS STM 同埋 EF-S 55-250mm f/4-5.6 IS STM .認真的,誠意推介比大家用!睇下片就會知道點解:)
每次拍片我都會選用A+智能自動場景及啟動短片伺服自動對焦,因為場景轉得太快,最好乜嘢SETTING都唔洗諗,等相機自動幫我處理,而拍攝主題,就係捕捉佢哋既開心時刻!一般除咗主題要清晰外, 每段片亦唔好太長,大約30秒左右就最好,因為當好多片加加埋埋一齊,其實段片可能會有成幾分鐘!老實講,我自己都無耐性睇段多過兩分鐘既片.所以,我每次都會將片CUT至兩分鐘以內.
片段初及尾段晚間時間我選用咗EF-S 24mm f/2.8 STM, 比以往我用開既50mm既焦距仲WIDE,拍攝佢哋玩既時候唔會影來影去都只係影到其中一個,加上呢支鏡屬大光圈鏡頭,拍片既時候既做到由濛變清既散景電影感效果;如果夜晚係頗暗既地方拍攝,表現都無失準,連Aisling媽咪睇返段片既時候都話:「我以為夜晚影果D可能太黑會影得唔係咁好,但睇返又有驚喜喎!影到果度好光咁呢!段片仲好清喎!」
至於係佢哋玩滑梯同埋係郊外玩既初段,我就用咗EF-S 10-18mm f/4.5-5.6 IS STM (超廣角變焦鏡頭)去拍,原先只係諗住簡單記低人同事,但做唔到我係拍既時候低抄又高抄,試多D唔同角度,出黎既效果係好有趣,尤其是係郊外佢兩個好開心走埋黎我度,我都怕影到走晒焦,無諗佢哋郁到咁都影到咁清楚,仲有種壓場感!另外就係WIDE到凝造咗一種誇張感覺,所以佢哋一舉一動都變得好有趣!呢支鏡真係幫我帶黎好多驚喜!
最後,由於係室內時我想避開Aisling拋過黎既波波,我就選用咗 EF-S 55-250mm f/4-5.6 IS STM (防手震遠攝變焦鏡頭)係遠距離影.IS防手震果然厲害,我ZOOM到咁近仲要全手持,竟然完全無睇到暈船浪既感覺!去到郊外果段仲有意外收獲,因為我懶到坐係好遠玩偷拍,以為揸住支長鏡ZOOM到咁近仲要ZOOM IN ZOOM OUT會好難追焦,點知出黎效果都非常清晰.
總結:呢三支鏡加埋都過唔到我用開做JOB果支鏡(Canon EF 50mm f/1.2 L USM Lens) 鏡既一半價錢! 帶住小朋友可以輕便拍攝高質影片及相片,以我所知,呢幾支鏡都幾搶手,買鏡仲有SD Card送添喎!有興趣就唔好考慮咁多喇!:)


text:
2014年12月29日星期一
送給表姐銀婚紀念的栗子蛋糕
早前表姐喺 Facebook 度留 message,邀請我出席佢同表姐夫銀婚紀念晚宴,原來佢哋當年係正正年尾最後一日結婚,25 年前嘅事,我真係一啲印象都無,所以佢話當晚順便一齊倒數㗎喇!
唔知係咪心有靈犀,我發覺自己咁耐都無試過整栗子蛋糕,諗住今次試吓整,送俾表姐同表姐夫做賀禮,趁老表入嚟學琴時同佢傾過,點知佢話原來佢家姐係超愛栗子蛋糕,嘩,咁唔整都唔得啦!!
2014年12月25日星期四
黑椒雜菜豆腐伴菜飯
2014年12月24日星期三
迷迭香
見到 blog 友 Allie 成功種到羅勒,而且仲生長得好好,好茂盛,可以用嚟整麵包同 Pesto 醬,真係戥佢開心.我自己就無呢個福份去種 basil 喇,種嚫都死,無論係用種籽種定係現成盆栽買返嚟都一樣唔掂,可能都係因為間屋實在太熱喇!!
呢啲咁熱嘅環境,最適宜種迷迭香,因為佢係屬於罕生植物,唔需要咁多水都可以生長到,最重要係唔怕熱嘛!仲記得之前我喺「一田」買到嘅 rosemary 嗎?雖然佢係放雪櫃賣,但居然生命力都幾頑強,種可以繼續生長哦!
東南亞風味
2014年12月18日星期四
薑餅風合桃鬆餅 Gingerbread Walnut Muffin
我自己一向都唔多鍾意整曲奇類餅乾,覺得好麻煩,好多功夫,整好個麵糰之後又要切,又要搓,又要吸模,又要用匙羹逐少勺上烤盤,又要唧,又要 ……,之後又要分好幾盤入爐焗幾廿轉,真係用好多時間,最慘都仲係清洗工作,全部用具都油到不得了,洗都洗到隻手爛,依家天氣咁鬼凍,油脂凝固咗仲難洗!!
其實我本身都幾鍾意食薑餅人嗰款薑餅,因為覺得香料味好吸引,不過就真係唔係人人都頂得順!之但係想食又唔想整,咁點好呢?將個食譜作少少更改,應用到 muffin 上,咁咪做起上嚟輕鬆得多囉,仲可以滿足到味蕾㖭!
全麥粉 biscotti
上星期老表不斷打電話俾我,又問呢樣又問嗰樣,原來條友仔鬼死咁勤力喺度玩烘焙,一係唔整,一整就整成三樣嘢,包括 muffin,scone 同麵包,由晏晝兩點幾整到天黑,呢位懶惰姑娘真係估佢唔到.雖然佢好少整,但呢次三樣嘢都算不過不失,起碼食落口都唔難食,個 scone 仲係第一次整㖭,合格有餘喇!
見佢整得咁開心,我嗰日放工返到屋企都仲要做幾粒鐘清潔,即使個人已經好攰,都要開爐玩吓,整個至簡單嘅 biscotti 就最啱喇!
2014年12月10日星期三
乾燒伊麵 & 麥米番薯湯水
天氣轉冷,最啱就係食勁薑番薯糖水,真係名符其實甜在心,暖入心!!
啲草菇越賣越貴,上年賣開 $6 /
4兩,跟住加價加到 $7,呢次買仲犀利,賣到 $9,即係維起 $36 / 斤!!咁攪法,真係買斤菜抵好多囉,起碼可以填得飽個肚!!
Focaccia Sandwich
2014年12月9日星期二
檸檬粟粉蛋糕 Lemon Sand Cake
雪櫃有兩個檸檬擺咗喺度好耐,要諗辦法用咗佢!突然間諗《我愛和風洋菓子》裡面有個主要用片栗粉整嘅檸檬蛋糕,不妨一試,睇吓效果係點.
我自己就無專登走去買包片栗粉返嚟整,只係用粟粉代替咋,反正都係澱粉.外國人都有用澱粉整蛋糕,稱為 sand cake,因為澱粉本身係無筋性,所以成品個 texture 會比較鬆散,真係糕如其名,質地食落真係好似食到成口鬆散嘅沙,而且仲會有入口即溶嘅感覺㖭!不過我自已就唔係咁喜歡個 texture,試過就算喇!
2014年12月2日星期二
橙醬龍眼甜酸麵筋
訂閱: 文章 (Atom)


text:
最近搵到個 muffin 食譜幾得意,係用罐頭忌廉粟米蓉嚟整,不過就唔知味道係甜定鹹.見做法簡單,又喺好奇心嘅驅使下,今日就試整咗喇!
材料:
低筋麵粉 200 克
粟米粉 100 克
泡打粉 1 茶匙
梳打粉 1/4 茶匙
鹽 1/4 茶匙
黑椒粉 少許
糖 2 湯匙
橄欖油 50 毫升
粟米蓉 300 克
雞蛋 2 隻
馬蘇里拉芝士 適量
- 所有粉類過篩 3 次後,將黑椒粉,鹽同糖加入均勻混合,備用.
- 雞蛋拂打成蛋液,將油同粟米蓉加入拌勻.
- 將粟米蛋液倒入粉類材料中,用膠刮快手拌勻.
- 將麵糊倒入紙模內,灑上適量芝士碎.
- 放入已預熱至 180 °C 嘅焗爐內焗約 20 - 25 分鐘至熟.
以上材料份量可做中 size 鬆餅 12 個.
食譜係出自劉明燕嘅《 Homemade 特級甜品 1 》.
都唔識得形容呢個 muffin 係鹹定甜,甜中帶鹹,鹹中又帶甜!
成日都覺得用液體油整嘅 muffin 始終唔及用牛油霜整嘅 muffin 咁鬆身,
唔知定係今次我又偷懶無用電動打蛋器攪拌麵糊而出事呢!?
Notes:
- 原食譜係用自發粉及粟米油 60 毫升.
- 攪拌麵糊時一定要輕手及快手,以免因攪拌過度而產生筋性,影響成品唔夠鬆軟.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
2013年11月19日
迪士尼朋友 穿上華麗亮紫新裝, 約定你在 聖誕小鎮 見面!
迪士尼雪亮聖誕2013 活動開始,一眾 迪士尼朋友 穿上聖誕新裝,響 聖誕小鎮 嘅不同角落期待著你嘅來臨!聖誕節往往都係 美國小鎮大街 全年最熱鬧嘅時份,同時亦係全年最多 迪士尼朋友 現身嘅時份!見到咁多可愛嘅 迪士尼朋友,必然可以過一個更加開心嘅聖誕節!
2013年11月14日,聖誕活動開始當日,又再一早入到樂園等開門,等待期間又影返張相先!
接近上午10:00,樂園快將開放,米奇,米妮 坐咗響的士上面,出黎正門廣場主持樂園開放典禮!
呢一刻係兩位老鼠明星首次著住新嘅聖誕衫響園內現身,整個過程中,佢地都不斷向在場賓客揮手!
開放典禮過後,佢地坐車返去入面,而我地亦都可以進入樂園啦!入閘後,即刻衝去搵 米奇,米妮;我之前就畫咗一幅 米奇 穿著聖誕新裝嘅畫作,佢地兩個見到我幅畫都顯得非常興奮!
我邀請 米奇 響畫作上面簽名,佢睇起黎都相當鍾意呢幅畫,拎實之餘仲不斷向其他賓客展示,哈哈!我之後再送咗一張聖誕卡俾 米奇,當然 米妮 都有份啦!佢地兩個好高興咁拎住聖誕卡影相!
當我行埋過去同佢地合照嘅時候,米奇 失驚無神錫咗我一啖,令我覺得好驚喜!但係我要細聲啲,唔可以俾 米妮 知道,如果唔係佢會呷唶架!最後我就同佢地擁抱,完滿結束咁奇妙嘅見面時刻!
同 米奇,米妮 玩咗一陣,跟住就去咗搵 唐老鴨,黛絲!一出場,佢地兩個已經忍唔住響所有人面前黎個深情嘅一吻!聖誕節果然係一個既溫馨,又浪漫嘅節日!
輪到我同朋友影佢地嗰陣,黛絲 又再忍唔住錫多 唐老鴨 一啖,佢地兩個真係恩愛!好幸福啊!
我呢日嘅目標係要響早上影齊全部 迪士尼朋友!要達到呢個目標,影完一對又要搵另一對啦!接著落黎係 高飛,布魯托!高飛 同樣穿著亮紫服裝,布魯托 嘅頸上就有一個新嘅紫色狗牌!
跟住就有我鍾意嘅 鋼牙奇奇,大鼻帝帝!佢地不斷仲炫耀自己嘅全新煲呔!咁又難免嘅,因為個煲呔都真係幾靚,上面係有音符圖案架!
其實今次每位 迪士尼朋友 嘅聖誕新裝上面都係有音符嘅,見到啲音符就令我諗起優雅動聽嘅聖誕樂章,所以我都幾喜歡呢啲音符圖案!
我成日都話,聖誕節係屬於 Duffy迪士尼小熊 嘅節日,因為佢係響2010年嘅聖誕活動首次登陸 香港迪士尼樂園 嘅!又黎到一年一度嘅聖誕節,Duffy 都換返套聖誕衫,出黎同大家見面!
睇吓佢幾可愛!各位同我一樣都係鍾意 Duffy 嘅朋友,記得響聖誕活動期間入園搵佢啦!
影完 米奇家族 嘅所有成員,又影埋 Duffy;不過,目標尚未達到!唔好唔記得仲有薑餅人啊!雖然佢地就唔係 迪士尼朋友,但係能夠見到咁得意嘅薑餅,必定會令聖誕節變得更加完美!
黎到呢篇文章嘅最後,同場加映:聖誕米奇寫真集!
響見面嗰陣已經同我玩咗五分鐘,之後,無論係響 小鎮廣場 同其他賓客影相,抑或係出入後台嘅途中,米奇都依然不時望向我個鏡頭擺甫士!
多謝你啊,米奇!多謝你為我帶黎充滿奇妙感覺嘅一日!我地下次再見啦!
於 17:45
標籤: 奇妙感覺, 迪士尼朋友, 迪士尼雪亮聖誕2013
訂閱: 張貼留言 (Atom)


text:
2013年3月26日 星期二
三儍襲東京 day1 26/3/2013
餓咗2年,我家三少出埋世,終於可以去東京玩啦.出發前好多人都覺得不可思議,因為兩個大人帶住三個細路去旅行似乎好高難度,但我哋實在太想去旅行喇,又想去睇下為食二少不斷食食食嘅樣,所以心口掛個勇字,出發!
我哋一早出發,去到機場check in 咗之後就先食個早餐,再慢慢行過登機閘口預備上機,之前預備咗個玩具喼比俾二少,佢超開心,拉住個喼四圍行,去到邊拉到邊,哈!又估唔到佢咁有責任心,幾時都記得個喼喎!
話咁快就上機,我哋第一項挑戰嚟喇:要同時handle一大一小bb再加一個細路響take off 同 landing 時坐定定唔扭計;四個鐘嘅機程乖乖哋留響自己嘅位度唔搔擾到人.好彩三儍都好合作,全程都無乜扭計,食完就瞓,瞓醒就玩,話咁快就到東京喇.
到埗後因為有bb,所以可以極速地行priority line過海關,拎行李.到咗入境大堂先拎咗張無乜用嘅 free wi-fi card,再用香港予先買定嘅limousine換票証去counter換到池袋,雖然我哋趕到撘3點25分嗰班車,但可惜架車得番2個位,唔夠我一家5口坐,所以迫住坐下一班遲半個鐘嘅車.
都唔知好彩定唔好彩,下一班車好少人坐,我哋可以坐得好舒服,但唔好彩嘅係勁塞車,足足要3個幾鐘先塞到出池袋.我哋嚟緊5日會住池袋 Metropolitan Hotel,亦即係limousin 嘅總站,雖然貴少少但勝在唔駛推住d行李週街行兼且可以加床,我哋check in咗,上房放好行李就會合早一步到東京嘅朋友出去.原先想去行Akachan買dbb用品同尿片呢幾日用,但因為太塞車而失哂予預算,結果只有去咗Sunshine City嘅玩具反斗城買嘢,再去埋附近嘅西友買早餐小食生果返酒店響用.
買完嘢係時候要食嘢,因為大家都好攰,所以只係響應酒店附近嘅和民解決,雖然只係和民,但日本嘅始終好味d,食飽就返酒店,三儍沖完涼就已經瞓哂,我哋響享用完甜品都休息啦!
張貼者: jacqueline 於 上午2:34
標籤: 2013-3 三儍襲東京
訂閱: 張貼留言 (Atom)


text:
原來成個月都冇update港乜姐,冇法因為成個月個人身心都唔多舒服,冇乜mood寫下野,不過我唔可以再係咁繼續落去,我要的起心肝搞返起呢個港乜姐!
話時話都到3月中,點解港姐仲未搞海外招募架呢? 不過響大陸Forum,有人話差唔多喇喎,仲有招募宣傳照添,咁我地拭目以待啦!
講下應屆港姐陳庭欣,當選後見報率相當少,不過今日有新聞喎,孖住長腳蟹響蘋果有張相,話係錄影緊「甜心先生」喎,不過段報道梗係focus響呂慧儀度啦.Koni話佢肥咗7-8磅,所以要即極減磅迎夏日,真係鬆懈一陣都唔得架!
呂慧儀頸上既朱義盛..... 嗯.... 新劇扮大少奶??
講完新港姐,又要講下舊既.早幾日前亞視藝員寶佩如結婚喎,當然佢唔係咩選美出身,但佢既姊妹團裡面赫現發現久未露面既廿年前港姐李秀媚喎! 李秀媚係90年既3號,同屆冠軍係袁詠儀.落選後李秀媚都響電視圈撈過一排,做下主持拍下閒角咁囉,不過最為人熟悉既一單料係指佢當年被人氣幾高既細龜黃一山力追,不過係咪有拍過拖既就不得而知喇! 之後佢見撈極唔起都改過個藝名叫李欣曉,不過被人改花名叫李陰險喎,真係好改唔改!
圖中左三就係李陰險喇,話時話都keep得幾好咁喎
李秀媚總決賽問答時表現自信,話顏國樑如果
可以錫佢一個咁靚既女仔,一定會終身難忘!


text:
襯住得閒寫下D資料先...
沖繩概況:
沖繩位於日本本島的南面,又稱琉球.成個沖繩本島唔係好大,要揸車由南部去到北部都係大概2~3個鐘.週圍重有幾個島,要去一係搭飛機一係就搭船.沖繩天氣都幾唔穩定,一時就曬到你死,一時就係咁落雨.所以去沖繩一定要帶傘,唔係就瀨嘢…..去沖繩主要都係睇風景,古蹟同埋玩水上活動.不過如果要玩水上活動一玩就會一日,同埋唔知點解係沖繩嘅人英文唔係咁靈.
食
至於食方面就完全同日本其他地方唔同,唔好諗住沖繩係好多海就好似北海道咁好多海鮮食,迴轉壽司唔係好多間,食魚生嘅都好少.反而D咩沖繩料理(即係好似中華料理)嘅就有好多喎,我諗呢個都係因為受到中國文化嘅影響.
交通
交通方面,係沖繩市中心有條 Monorail ,可以去晒沖繩主要嘅地方好似那霸(Naha)為中心點一帶嘅地方.如果要去其他觀光景點的話,佢地本人有D One Day Local Tour,會帶你去D唔同景點參觀.如果要自己去的話,一係就搭巴士,但係D班次就好疏,Miss 咗一班的話,就大煲…要搵Taxi.另外一個選擇就係自己揸車,佢地有好多租車公司提供租車嘅服務俾你,重要係全日本最平嘅車租,一架1300~ 1500c .c.嘅車圍起數來到係二百蚊港幣多D一日,因為星期六,日車祖會貴D,如果可以安排到星期一至四租的話價錢係唔洗一百蚊一日 ! 不過我係講緊車租,係日本租車一定係會要你買保險,個保障價錢係星期一至日都一樣 !
住宿
好啦,講下住宿先.係去日本嘅人都知有間叫東橫Inn嘅酒店,係沖繩唔係好多間,不過大部份都係係Monorail 站附近,不過係那霸市中心都有好多其他嘅選擇.去到中部至北部同埋南部就唔同.中部至北部同埋南部都係趨向於 Resort 式酒店,因為有好多沙灘.
購物
購物方面就唔同其他日本嘅地方,因為無咩特別名牌野買.有條叫國際通嘅街,位置那霸市中心,成條街都係買手信,差不多間間一樣.反而有兩條橫街,一條叫平和通,而另外一條叫市場本通重多野睇D !
重有就係沖繩有好多間吉之島,每一個區都有一間咁濟,重要有規模唔細,但係大極到係得兩層 ! 其餘嘅重有100Yen Shop ,重有D 100Yen Plaza ,真係好大間架 !
講住咁多先 !


text:
除夕夜,爹爹要返夜,得番我同Ambrose唔知做咩好!奶奶話不如去姑仔度叫party set食,細路又可以一齊玩,倒數同過夜.聽落好似都唔錯咁,反正無野做,之前Ambrose都試過在表姐家過夜都無問題,咁咪即管俾d細路一齊玩吓顛吓啦!
滿心期待呢次宿營係好好玩,原來係一個惡夢!去到食完野之後,佢地竟然開台打牌,我唔想俾Ambrose睇到我打牌,所以戒左好耐喇!我唯有睇住d細路玩啦!點知班細路入房玩玩吓,大表姐要睇dvd,因為間房好細,坐响床度睇dvd好近,見到幾個細路睇到定哂感覺真係唔係幾好,加上我地一直除左睇dwe碟之外都盡量唔開電視,Ambrose都叫無電視癮,咁樣無啦啦睇dvd,我驚佢會愛上睇電視,不過無計啦,大表姐要睇都要一齊陪佢啦!响房玩同睇dvd期間係完全無人理我地,得個工人一齊睇住d細路,其實我prefer互動多d,我之所以黎都係想Ambrose同佢地玩吓顛吓而唔係睇電視囉!
之後二表姐去左瞓覺,得番Ambrose同大表姐,其實Ambrose都夠鐘瞓覺,不過出面d人都無理過我地,無安排點瞓,無被舖,我見時間都重可以,都無即時要Ambrose瞓!睇多陣,我終於忍唔住出去沖奶公告天下我地要瞓喇,仍然係無人安排瞓覺嘅野,唔理咁多喇,入左房關門就算!點知Ambrose唔知點解唔飲奶,成枝原封不動,佢唔飲奶我就頭痕喇,唔知佢點瞓好!本身間房已經係二尺半子母床,平時Ambrose要瞓在大人床上自己典撻吓先瞓得著,但係而家張床二尺半,佢一典就典落去下面張床,好危險!另外,間房無細燈,熄左燈後係無光源,伸手不見五指,我都睇唔到Ambrose,但開燈佢又唔知道要瞓咁,都唔知點整佢瞓,出面又鬼咁嘈!我响房又氹又“暗”Ambrose,攪左成大半個鐘都唔得,成十一點幾喇,忍唔住打俾爹爹投訴,結果爹爹叫我返屋企瞓!
左諗右諗加左試右試,最後我都係出左房叫姑仔幫手call的士,佢地呢個時候先有反應問點解要走,我話呀仔瞓唔到,又唔飲奶,好嘈,佢好眼瞓又無得瞓等等,其實我心諗我返屋企張床都大d舒服d啦,使鬼响度迫同俾你地嘈到無得瞓丫!奶奶又話我返去佢都要走,我都唔明,我自己返去都可以handle到,我已經話唔使佢陪我,佢又好堅持,攪到我好似好掃佢地興咁,真係超無奈!真係好後悔應承左黎!之後姑爺話車我地返去,但一出聲就聽到出面青山公路塞車響安聲,佢地即刻話出面塞車,要返去都要塞一排,佢話不如俾佢試吓氹佢瞓啦!我見佢咁講,咪俾佢試吓囉!
姑爺二話不說同Ambrose又入返房,我留左响廳度睇大表姐同隔離屋d大細路玩wii,佢一路玩又一路哄埋個電視度,打緊牌果d大人又不停叫佢退後 d玩,其實又邊會聽到丫!我睇住全部人,真係超級後悔同Ambrose黎左!第一,黎到食完野玩左一陣又入房睇電視,無大人理,我差唔多一個睇三個細路都幾辛苦同好悶;第二,我為左Ambrose戒左電視戒打牌,一直都好好,咁樣一黎,睇電視都算喇,我唔係好鍾意佢處於一個咁嘅打牌環境;第三,眼見d大人掛住打牌而大表姐咁夜又唔瞓响度打機,覺得好無秩序,一個小朋友嘅作息真係要好規律,呢個係由細培養嘅習慣,如果將來有一日你話佢唔願瞓,咁呢個責任一定係大人而唔係個細路囉;第四,當節日氣氛好,可以俾細路晏d先瞓,但係打機真係好有保留,其實我係唔buy俾細路仔打機,覺得好無益,同埋佢地又要話佢唔好行咁前,但自己就唔去好好督導,我覺得真係好攪笑囉!就係呢一切,我發誓,我唔會再黎過夜,呢度嘅環境根本唔適合細路!
我曾經好幾次走去細房開門莊吓姑爺同Ambrose做緊d咩,瞓左未,不過次次莊佢地都重係睇緊書,雖然Ambrose已經攰到吽吽地,但係佢又真係好專心咁睇,無周圍爬,成個書蟲咁!過左成個鐘,姑爺出返黎話Ambrose重未瞓,佢同Ambrose睇左成個鐘書,佢自己都攰哂,佢覺得Ambrose好眼瞓,咁我又再試吓沖枝奶同佢瞓,點知佢都係唔飲,成枝無飲過,真係第一次咋!幾經辛苦,成一點鐘左右,Ambrose開始支持唔住瞓著,而我終於可以瞓覺喇!出面亦都係差唔多時候打完牌靜哂,呢個時候大家先發現過哂十二點鐘,唔記得倒數呀!
另一個惡夢開始喇!Ambrose成晚都周身郁,一時碌左一時碌右,我瞓响下面張子母床,成日都驚佢碌碌吓碌左落黎無覺好瞓!再之後佢成日碌都撞到個木床欄,一撞到又喊,一甩左個奶咀又喊,呢度無佢用開嘅睡袋,佢就咁蓋被瞓,我就成晚都要起身去睇佢!最誇嘅係佢可以瞓瞓吓個頭本身向床尾轉左向床頭,我又要跟住同佢一齊轉,以免佢半夜瞓瞓吓開眼莊我見唔到我又喊!
呢一晚,真係好辛苦!本身已經好後悔去左過夜,過左果一晚之後,Ambrose之後幾晚嘅瞓覺時間都推後,由平時十點,响張床碌黎碌去要碌到十二點先瞓得著,我深深覺得玩一晚夜嘅代價實在太大喇,要細路仔作息定時,真係要俾到一個瞓覺嘅環境佢,重要係不斷堅持,持之以恆,真係唔應該因為過時過節就可以放肆!而家一晚嘅放肆換黎幾晚嘅唔規律,我得到教訓喇!


text:
第一次喺ebay bid嘢,竟然係玩具,仲要唔係俾個仔,係自己想要!即刻覺得自己好細路,不過收到嗰刻真係好開心,仲好低B一個人喺屋企拍手!
本來我係睇中咗有個風車1986年出嘅呢盒,雖然呢盒嘢唔齊,不過起價5 euro, 另加郵費5 euro, 我覺得幾平,有人浄賣一隻動物人物都過十歐.
好好彩一直都係得我一個bid, 咁差唔多到期時我見呢
個賣家仲有另一樣fabuland lego, 1981年出的bunny camper,成副齊,仲有埋說明書,又係5 euro加5euro shipping, 咁我就問車輋鍾唔鍾意.咁當然唔洗問我都知佢話好啦,只不過係想有人support我shopping, 哈哈!
我問賣家買兩樣可唔可以浄計一個郵費,佢又ok喎,
所以最後15€成交兩set! 收到時見到賣家用咗9.9€寄
掛號,即係扣咗郵費,佢收得五歐,我真係覺得呢份自己送俾自己的聖誕禮物超值!
雖然呢兩set唔係我細個時有的兩set, 不過都好開心.本來我都見到細個時的其中一set, 起價1.49英磅,都有D心動,仲問賣家可否寄意大利,賣家ok, 話郵費12.5磅.後來盒lego俾人bid 到廿幾磅,咁就有D貴,我同自己講,算啦,盒lego有少少唔齊,可能將來俾我遇到更好呢!知足常樂,要為自己有的而開心,不要為自己冇的唔開心.
早排提過廳加樓梯上樓上(樓上仍然工程進行中),呢個就係我哋個客廳新look,祝大家聖誕快樂!


text:
(動畫)獨家有片》6呎牛津尖子十項全能20歲餅印譚曉風靚仔過阿倫呢個男仔同阿倫餅印一樣,唔使講都知佢係倫仔譚曉風啦,佢原來已經二十歲啦,仲有成六呎高,睇落佢好似仲靚仔過阿倫喎!曉風真係遺傳晒阿倫優良嘅DNA,五官輪廓都激似,但係要數到最似最似,就一定係笑容.除咗個樣遺傳晒阿倫嘅優點之外,原來倫連音樂天份都過埋俾曉風,曉風原來都好唱得,喺阿倫六十歲大壽嗰陣,同MR合唱過《感動》送俾老豆,而且佢仲曉彈 ...
(動畫)獨家有片》6呎牛津尖子十項全能 20歲餅印譚曉風靚仔過阿倫
呢個男仔同阿倫餅印一樣,唔使講都知佢係倫仔譚曉風啦,佢原來已經二十歲啦,仲有成六呎高,睇落佢好似仲靚仔過阿倫喎!曉風真係遺傳晒阿倫優良嘅DNA,五官輪廓都激似,但係要數到最似最似,就一定係笑容.
除咗個樣遺傳晒阿倫嘅優點之外,原來倫連音樂天份都過埋俾曉風,曉風原來都好唱得,喺阿倫六十歲大壽嗰陣,同MR合唱過《感動》送俾老豆,而且佢仲曉彈結他,又識打鼓,同埋有八級鋼琴措藝.
運動方面,倫仔除咗同阿倫一樣鍾意踢波之外,強項係打籃球同網球,佢仲係牛津大學划艇隊嘅成員.
讀書方面仲勁,佢喺英國GCSE考獲12A,以拔尖身分人讀牛津,五歲嗰陣仲攞過全港兒童繪畫比賽亞軍,真係正文武雙全,十項全能.
曉風呢個超級星二代,成個package都超晒班,紅硬!唔怪得知,咁多公司想簽佢,捧佢做明星.
-
- 譚曉風同譚校長真係一個餅印
-
- 笑容似足99.9%
-